vnews - KethiAraa Mas Race mifaharu haassa koffaivanee anhenverinnah\nކެތިއަރާ މަސްރޭސް މިފަހަރު ޚާއްސަ ކޮށްފައިވަނީ އަންހެންވެރިންނަށް، މުބާރާތަށް ބޮޑު ތަރުހީބެއް!\nކޮންމެ އަހަރެއްގެ ރަމަޟާންމަހާ ގުޅިގެން އަންނަ ފިތުރުއީދުގެ އުފަލުގައި، ހދ. ހަނިމާދޫ އަމިއްލަ ޖަމްއިއްޔާއެއް ކަމަށްވާ ކެތިއަރާއިން ބާއްވާ މުބާރާތްތަކަށް އެ ޖަމްއިއްޔާ ތައްޔާރުވާން ފަށައިފިއެވެ.\nއެގޮތުން، މިއަހަރުގެ ފިތުރުއީދުގައި ކެތިއަރާއިންވަނީ ދެ މުބާރާތެއް ކުރިއަށް ގެންދިއުމަށް ނިންމާފައެވެ.\nއެއް މުބާރާތަކީ، ފާއިތުވެދިޔަ3އަހަރެކޭ އެއްފަދައިން ކެތިއަރާއިން އެންމެ ފޯރީގައި ކުރިއަށްގެންދާ މަސްރޭހެވެ. މިއަހަރު ކުރިއަށް ގެންދިއުމަށް ހަމަޖެހިފައިވާ އަނެއް މުބާރާތަކީ ފުޓްސެލް މުބާރާތެކެވެ.\nކުރީގެ ތިން އަހަރާ ޚިލާފަށް މިއަހަރުގެ ފިތުރުއީދުގައި ބާއްވާ މަސްރޭސް ޚާއްސަކޮށްފައިވަނީ ހަނިމާދޫގެ އަންހެންވެރިންނަށެވެ.\nއަންހެންވެރިންނަށް އަމާޒުކޮށްގެން މަސްރޭސް ބޭއްވުމަށް ހުޅުވާލުމުން، މިރޭހުގައި ޖުމްލަ 12 ޓީމު ބައިވެރިވެފައިވާ ކަމަށް ކެތިއަރާ ޖަމްއިއްޔާއިން ބުނެއެވެ.\nއަންހެންވެރިންނަށް އަމާޒުކޮށްގެން ބާއްވާ މަސްރޭހުގައި ބައިވެރިވެފައިވާ ޓީމުތައް:\nއަންހެންވެރިންނަށް މަސްރޭސް ބާއްވާއިރު، ފުޓްސެލް މުބާރާތް ހުޅުވާލީ ފިރިހެނުންނަށެވެ. ފުޓްސެލް މުބާރާތުގައި ޖުމްލަ 20 ޓީމު ބައިވެރިވެފައިވާ ކަމަށް ކެތިއަރާއިން މައުލޫމާތު ދެއެވެ. ފުޓްސެލް މުބާރާތުގައި ހަނިމާދޫ ޓީމުތަކުގެ އިތުރުން، އއ.މަތިވެރީ ޓީމެއްވެސް ބައިވެރިވެފައި ވާކަމަށް މައުލޫމާތު ދެއެވެ.\nއަންހެންވެރިންނަށް ހުޅުވާލި މަސްރޭހުގައާއި، އަދި ފިރިހެނުންނަށް ހުޅުވާލި ފުޓްސެލް މުބާރާތުގައި ހަނިމާދޫއިން ބައިވެރިވި ޓީމުތައް ރެކޯޑް މިންވަރަކަށް ގިނަވުމުން، މިއީ މީގެކުރިން ކެތިއަރާއިން ބޭއްވި މުބާރާތްތަކަށް ނުލިބޭފަދަ ބޮޑު ތަރުހީބެއްކަމަށް އެޖަމްއިއްޔާއިން ފާހަގަ ކުރެއެވެ. އެހެންކަމުން، މިއީ ހަނިމާދޫ ރައްޔިތުންގެ މެދުގައި އެޖަމްއިއްޔާއަށް އޮންނަ އިތުބާރުވެސް ބޮޑުކަން ހާމަވާ ކަމެއްކަމަށް ކެތިއަރާއިން ހާމަކޮށްފައި ވެއެވެ.\nފިތުރުއީދާއި ގުޅިގެން އަންހެންވެރިންނަށް އަމާޒުކޮށްގެން ބާއްވާ މަސްރޭހުން 1 ވަނަ،2ވަނަ އަދި3ވަނައަށް އެންމެ ގިނަ މަސްބާނާ ޓީމުތައް ހޮވައި އިނާމު ދިނުމަށް ހަމަޖެހިފައި ވާއިރު، މުޅި މުބާރާތުގެ މާކެޔޮޅާއި، އެންމެ ބޮޑުމަސް ބާނާ ފަރާތްވެސް ހޮވައި ފައިސާގެ އިނާމު ދިނުމަށް ހަމަޖެހިފައި ވެއެވެ.\nފިތުރުއީދާއި ގުޅިގެން ކެތިއަރާއިން ކޮންމެ އަހަރަކު މަސްރޭހެއް ބާއްވަނީ، ހަނިމާދޫގެ މަސްވެރިން ރެއާއިދުވާލު ރަތްދަކަ އަތްވާއި، ޖެހޭ ވަޔާއި، ބޯވިއްސާރާގައި ކުރާ ބުރަ މަސައްކަތުގެ އަގު ވަޒަންކުރުމާއި، މަސްވެރިންނަށް ހިތްވަރު ދިނުމަށާއި، ޚާއްސަކޮށް ހަނިމާދޫގެ ޒުވާނުން މަސްވެރިކަމަށް ހިތްޖައްސައި ޝައުގުވެރިކަން އުފެއްދުމުގެ މަގްސަތުގައި ކަމަށް ކެތިއަރާއިން ބުނެއެވެ.\nމިމުބާރާތުގެ ސަބަބުން މިހާރަށްވެސް ރަށުގައި ޒުވާން މަސްވެރިން އުފެދި، ފަރުމަސްވެރިކަމަށް އޮތް ފޯރިވެސް އިތުރުވެގެން ދިއުމުގެ އިތުރުން، މުބާރާތުގައި ގިނަބަޔަކު ބައިވެރިވެ، ރަހުމަތްތެރިކަން އިތުރަށް ބަދަހިވެ، މަސްވެރިންނަށާއި، މަސްވެރިކަން ކުރަން ބޭނުންވާ ފަރާތްތަކަށް ހިތްހަމަޖެހުން ލިބިގެންދާ ކަމަށް ކެތިއަރާއިން ބުނެއެވެ.\nފިރިހެނުންނަށް ބާއްވާ ފުޓްސެލް މުބާރާތުގައި ބައިވެރިވި ޓީމުތައް ގްރޫޕްތަކަށް ބަހާފައިވާގޮތް:\nކެތިއަރާ ޖަމްއިއްޔާގެ ރައީސް ފިރާގް މުހަންމަދު ވިދާޅުވީ، މިއަހަރުގެ ފިތުރުއީދުގައި މަސްރޭސް ބާއްވަން އިޢްލާން ކުރުމާއެކު، ހއ. ބާރަށުންވެސް އެ ރަށުގައި މިފަދަ މުބާރާތެއް ބާއްވައިދިނުމަށް އެދިފައިވާ ކަމަށެވެ.\nއެހެންނަމަވެސް، މިއަހަރުގެ މަސްރޭސް ހަނިމާދޫގައި ބޭއްވުމަށްފަހު އަންނަ އަހަރުގެ މުބާރާތް ހަނިމާދޫއާއި ބާރަށް އެއްކޮށްލައިގެން ބޭއްވުމަށް މިހާރު އެއްބަސްވެވިފައިވާ ކަމަށް ފިރާގު ވިދާޅުވިއެވެ.\nފިތުރުއީދުގެ އުފަލުގައި ކެތިއަރާއިން އަންހެންވެރިންނަށް ޚާއްސަކޮށްގެން މަސްރޭހެއް ބޭއްވުމަށް ތައްޔާރުވަމުންދާއިރު، މިއަހަރުގެ މަސްރޭސް ސްޕޮންސަރ ކޮށްފައިވަނީ ހަނިމާދޫ ކައުންސިލުންނެވެ.\nފިރިހެނުންނަށް ހުޅުވާލައިގެން ބާއްވާ ފުޓްސެލް މުބާރާތުން ޗެމްޕިއަންކަން ހޯދާ ޓީމުގެ އިތުރުން، ރަނަރއަޕް ޓީމަށާއި، މުޅި މުބާރާތުން އެންމެ މޮޅު5ކުޅުންތެރިން ހޮވައި އިނާމު ދިނުމަށް ހަމަޖެހިފައިވާ ކަމަށްވެސް ކެތިއަރާ ޖަމްއިއްޔާއިން ބުނެފައި ވެއެވެ.\nފުޓްސެލް މުބާރާތް ސްޕޮންސަރ ކޮށްފައިވަނީ ކުޅުދުއްފުށީގައި ހިންގާ ސްޕޯޓްސް އެކެޑަމީން ކަމަށް ކެތިއަރާއިން ބުނެއެވެ.


މޯލްޑިވްސް ކަރެކްޝަނަލް ސަރވިސްގެ ފަރާތުން ކުޑަކުދިންގެ ދުވަހުގެ ތަހުނިޔާ ހުރިހާ ކުޑަކުދިންނަށް އަރިސްކުރަން.\nކުޑަކުދިންނަކީ މައިންބަފައިންނަށާއި މުޖްތަމައުއަށް ހުރި ވަރަށް ބޮޑު ނިއުމަތެއް. މައިންބަފައިންގެ ތަރުބިއްޔަތާއި ޕްރީ ސްކޫލުން ފެށިގެން ކުދިންނަށް ދެވޭ ތައުލީމަކީ އެކުދިންގެ މުސްތަގްބަލަށް އެޅޭ ވަރަށް މުހިއްމު އަދި ހަރުދަނާ ބިންގަލެއް. އަދި މި ބިންގަލަކީ އެ ކުދިން ބޮޑުވެގެން އަންނަ އިރު ދިރިއުޅުން ބައްޓަންކުރުމުގައި އާއި ދާން ބޭނުންވާ މިސްރާބު ޚިޔާރު ކުރުމުގައި ވަރަށް މުހިއްމު ދައުރެއް އަދާކުރާ ބިންގަލެއް. ނަމަވެސް އަޅުގަނޑުމެންގެ މި މުޖުތަމައުގައި ޕްރީ ސްކޫލް ތަޢުލީމަށް ދެމުންއަންނަ އަހަމިއްޔަތުކަން ހިތްހަމަޖެހޭ ވަރަށްވުރެ ކުޑަ. އެހެންކަމުން އަޅުގަނޑު އެދެނީ ކުޑަކުދިންނަށް ދޭ ތަޢުލީމަކީ ޕްރީ ސްކޫލް ތަޢުލީމުން ފެށިގެން، ހަރުދަނާ ކަމާއެކު ދެމުން ގެންދާ ތަޢުލީމަކަށްވުން. އެގޮތުން ޕްރީ ސްކޫލްގައި ކިޔަވައިދޭ ޓީޗަރުންނަކީ ކަމަށް ހާއްސަ، މަތީ ކޮލިފިކޭޝަނާއި ތަޖުރިބާހުރި އަދި ހަރު އުމުރެއްގެ ޓީޗަރުންނަށް ވުމަކީ ކޮންމެހެން ލާޒިމްކަމެކެވެ.\nއާންމު ގޮތެއްގައި ކުދިން ގޯސް މަގު ޚިޔާރުކޮށް ކުށުގެ ވެއްޓަށް ވަދެފައިވަނީ މައިންބަފައިންނާއި އާއިލާގެ ލޯތްބާއި ރަގަޅު ތަރުބިއްޔަތު ނުލިބޭ ކުދިންނާއި، ކުޑައިރުއްސުރެ އަޅަންޖެހޭ ފަދަ ހަރުދަނާ ބިންގަލެއް ނޭޅޭ ކުދިން. އެހެންނަމަވެސް އެކުދިންނަށް ހައްގުވާ ލޯތްބާއި ތަރުބިއްޔަތުގެ އިތުރުން ރަނގަޅު ތަޢުލީމީ ބިންގަލާއެކު ބޮޑުވާ ކުދިންނަކީ މުޖުތަމައުގައި ކާމިޔާބީ އާއި ކުރިއެރުން ހާސިލުކޮށް މި ގައުމުގެ މުސްތަގުބަލު އުޖާލާކުރާނެ ކުދިން.\nއަޅުގަނޑުގެ އުންމީދަކީ ހުރިހާ ފަރާތްތަކެއްވެސް މި ގައުމުގެ މުސްތަގުބަލު ބަނަވިޔަ ނުދީ، ކުޑަކުދިންގެ ހައްގުތައް ހިމާޔަތްކޮށް އެ ކުދިންނަށް ލޯތްބާއި އިޙްތިރާމާއި އެކު ދިރިއުޅުމުގައި ހަރުދަނާ ބިންގަލެއް އެޅުމަށް މަސައްކަތްކުރުން.


napal athun rajje balivejje\nނޭޕާލްއަތުންވެސް ރާއްޖެވީ ބަލި\nއަވެއްޓެރި ނޭޕާލްގައި މިހާރު ކުރިއަސްދާ 13 ވަނަ ސައުތު އޭޝިއަން ގޭމްސްގައި ދިވެހިރާއްޖެއާއި ނޭޕާލް ބައްދަލުކުރި މެޗުންވެސް ރާއްޖެ ބަލިވެއްޖެއެވެ. މިމެޗް ރާއްޖެ ބަލިވީ 2-1 ގެ ނަތީޖާއަކުންނެވެ. މިމެޗްގައި ނޭޕާލުންވަނީ މޮޅުކުޅުމެއްދައްކާ ސަޕޯޓަރުން ހިތްހަމަޖައްސާދީފައެވެ. މިމެޖުގައި ފުރަތަމަ ލަނޑުޖަހާ ލީޑްނެގީ ރާއްޖެއިންނެވެ. މި ގޯލް ރާއްޖެއަށް ކާމިޔާބްކުރީ އިބްރާހީމް މަހުދީ ޙުސައިން (ފޭދޫ އިއްބެ) އެވެ. ނަމަވެސް މުޅިމެޗްގައި މޮޅުކުޅުމެއްދެއްކި ނޭޕާލުވަނީ އުންމީދު ކަނޑާނުލާ މަސައްކަތް ކޮށް ފުރަތަމަހާފު ނިމުމުގެ ކުރިން ނަތީޖާ ހަމަހަމަކޮށްފައެވެ. ދެވަނަހާފުގައި އިތުރު ލަނޑެއްޖަހާ ނޭޕާލްވަނީ ނަތީޖާ 1-2 އަށް ބަދަލުކޮށްފައެވެ. މިމެޗްނިމިގެން ގޮސްފައިވަނީ ނަތީޖާއިންނެވެ. މިމެޗުން ބަލިވުމުން ރާއްޖެވަނީ ރާއްޖެވަނީ މުބާރާތުން އަލްވަދާއު ކިޔަންޖެހިފައެވެ.


އިންޓަރ ސްކޫލް އެތުލެޓިކްސް މީޓުގައި ފުވައްމުލަކުގެ ސްކޫލްތަކުން ރަނގަޅު ކާމިޔާބީއެއް ހޯދަމުން ދޭMikal News\nއެތުލެޓިކްސް މީޓުގައި ފުވައްމުލަކުގެ ސްކޫލްތަކުން އަންނަނީ ރަނގަޅު ކާމިޔާބީތަކެއް ހޯދަމުން. ފޮޓޯ: ފވމ އެތުލެޓިކްސް މީޓް\nއިންޓަރ ސްކޫލް އެތުލެޓިކްސް މީޓުގައި ފުވައްމުލަކުގެ ސްކޫލްތަކުން ރަނގަޅު ކާމިޔާބީއެއް ހޯދަމުން ދޭ\n26 ޖުލައި 2018, 1:14 |\nމައިލޯ އިންޓަރ ސްކޫލް 21 ވަނަ އެތުލެޓިކްސް މީޓްގެ އިވެންޓްތައް މިއަދުގެ ނިޔަލަށް ނިމުނު އިރު ފުވައްމުލަކުގެ ސްކޫލްތަކުން އަންނަނީ ރަނގަޅު ކާމިޔާބީއެއް ހޯދަމުންނެވެ. މުބާރާތުގެ ފުރަތަމަ3ދުވަހުގެ އިވެންޓްތައް މިއަދު ހަވީރު ނިމުނުއިރު 15 އަހަރުން ދަށުގެ ފިރިހެން ކުދިންގެ ބައިން އެއްވަނާގައި އުޅެނީ ޏ.އޭއީސީ އެވެ. އަދި ފުވައްމުލަކުގެ އެހެން ސްކޫލްތަކުން ވެސް ވަނީ ގިނަ ކެޓެގަރީ ތަކަކުން ކުރި ހޯދާފައެވެ.\nމި އެތުލެޓިކްސް މީޓްގެ 13 އަހަރުން ދަށުގެ ބައިން ހދ. އަތޮޅު ތައުލީމީ މަރުކަޒުން (އޭއީސީ) ވެސް އަންނަނީ ރަނގަޅު ކާމިޔާބީއެއް ހޯދަމުންނެވެ. އެ މަރުކަޒުން ވަނީ 13 އަހަރުން ދަށުގެ އަންހެން އަދި ފިރިހެން ކުދިންގެ ބައިން ވެސް 1 ވަނާގައި އޮތީ ހދ. އޭއީސީ އެވެ.\n15 އަހަރުން ދަށުގެ ފިރިހެން ކުދިންގެ ބައިން2ވަނާގައި ފުވައްމުލަކު ހާފިޒު އަހުމަދު ސްކޫލް (ހޭޒް) އޮތް އިރު3ވަނާގައި އޮތީ ވެސް ފުވަމުލަކު މުޙައްމަދު ޖަމާލުއްދީން ސްކޫލް (އެމްޖޭއެސް) އެވެ. އަދި އަންހެން ކުދިންގެ ބައިގެ ދެވަނާގައި އޮތީ މާލޭ ޖަމާލުއްދީން ސްކޫލެވެ.3ވަނާގައި އޮތީ ހާފިޒު އަހުމަދު ސްކޫލް (ހޭޒް) އެވެ.\nމި އުމުރުފުރާގެ2ވަނާގައި އޮތީ ގދ.އޭއީސީ އެވެ.3ވަނާގައި އޮތީ ގއ.ގެމަނަފުށި ސްކޫލެވެ. މި އުމުރުފުރާގެ އަންހެން ކުދިންގެ ބައިން 1 ވަނަ އައްޑޫ ޝަރަފުއްދީން ސްކޫލް އޮތް އިރު2ވަނާގައި އޮތީ ހާފިޒު އަހުމަދު ސްކޫލް (ހޭޒް) އެވެ. އަދި3ވަނާގައި އޮތީ ހދ.އޭއީސީ އެވެ. މަރުކަޒެވެ.\n17 އަހަރުން ދަށުގެ ފިރިހެން ކުދިންގެ ބައިން ގދ.އަތޮޅު ތައުލީމީ މަރުކަޒު 1 ވަނާގައި އޮތްއިރު2ވަނާގައި އޮތީ ޏ.އޭއީސީ އަދި3ވަނަ ލިބެނީ އައްޑޫ ހައި ސްކޫލަށެވެ. މި އުމުރުފުރާގެ އަންހެން ކުދިންގެ ބައިން އައްޑޫ ހައި ސްކޫލް 1 ވނާގައި އޮތްއިރު އެސުކޫލާއި އެންމެ ކައިރިން ވާދަކުރަނީ ގދ.އޭއީސީ އެވެ. އަދި3ވަނާގައި އޮތީ ޏ.އޭއީސީ އެވެ.\n13 އަހަރުން ދަށުގެ ފިރިހެން ކުދިންގެ މިޑްލް ރިލޭ އިން 1 ވަނަ ހޯދީ ފުވައްމުލަކު ހާފިޒު އަހުމަދު ސްކޫލެވެ. އަންހެން ކުދިންގެ ބައިން 1 ވަނަ ލިބުނީ ހދ.އޭއީސީ އަށެވެ.\n17 އަހަރުން ދަށުގެ ފިރިހެން ކުދިންގެ 4×200 މީޓަރު ރިލޭއިން 1 ވަނަ ޏ.އަތޮޅު ތައުލީމީ މަރުކަޒުން ހޯދިއިރު މިއިވެންޓްގެ 15 އަހަރުން ދަށުގެ ފިިރިހެން ކުދިންގެ ބައިން ވެސް 1 ވަނަ ހޯދީ ޏ.އޭއީސީ އެވެ. މި އުމުރުގެ އަންހެން ކުދިންގެ ބައިން 1 ވަނަ ހޯދީ އައްޑޫ ޝަރަފުއްދީން ސްކޫލެވެ.\n17 އަހަރުން ދަށުގެ ފިރިހެން ކުދިންގެ 4×400 މީޓަރު ރިލޭއިން 1 ވަނަ ހޯދީ ގދ.އަތޮޅު ތައުލީމީ މަރުކަޒު.\n17 އަހަރުން ދަށުގެ ފިރިހެން ކުދިންގެ ޑިސްކަން ތްރޯއިން 1 ވަނަ ހޯދީ ޏ.އޭއީސީގެ މުޙައްމަދު އަބުދުﷲ\n17 އަހަރުން ދަށުގެ ފިރިހެން ކުދިންގެ ލޯންގް ޖަމްޕުން 1 ވަނަ ހޯދީ ގދ.އޭއީސީގެ މުޙައްމަދު އައިހަމް.\n15 އަހަރުން ދަށުގެ ފިރިހެން ކުދިންގެ ޖަވެލިން ތްރޯ އިން 1 ވަނަ ހޯދީ ގެމަނަފުށި ސްކޫލްގެ ސަފްހާން އަލީއެވެ.\nމި މުބާރާތް ނިންމުމަށް ރޭވިފައި ވަނީ މާދަމާއެވެ.


vnews - 11 muslimaku merumah koffaivaa hukum umuru dhuvahuge jalu hukumah badhalu koffi\nއިންޑިއާގައި 11 މުސްލިމަކު މެރުމަށް ކޮށްފައިވާ ހުކުމް އުމުރުދުވަހުގެ ޖަލު ހުކުމަށް ބަދަލުކޮށްފި\nގުޖުރާތުގެ ހައި ކޯޓް އިމާރާތް:\n11 މުސްލިމެއްގެ މައްޗަށް އިއްވާފައިވާ މަރުގެ ހުކުމް އިންޑިއާގެ ކޯޓަކުން އުމުރުދުވަހުގެ ޖަލު ހުކުމަކަށް ބަދަލުކޮށްފިއެވެ.\nމިމީހުންނަކީ އިންޑިއާގެ ގުޖުރާތުގެ ރޭލެއްގައި 2002 ވަނަ އަހަރު ހިނގި އަލިފާނުގެ ހާދިސާއާ ގުޅިގެން، ރޭލުގައި ހުޅުޖެހުމުގެ ކުށް ސާބިތުވެ މެރުމަށް ހުކުމް ކޮށްފައިވާ 11 މީހުންނެވެ.\nރޭލުގައި ހިނގި އަލިފާނުގެ ހާދިސާގައި ހިންދޫންގެ 59 މީހުން މަރުވިއިރު، އެކަމާގުޅިގެން ގުޖުރާތުގައި މުސްލިމުން ދިރިއުޅެމުންދިޔަ އަވަށްތަކުގައި ހިންދޫން ހިންގި ހަފްތާއަކަށް ދެމިގެންދިޔަ ހަމަނުޖެހުންތަކުގައި ހާހަކަށްވުރެ ގިނަމީހުން މަރުވިއެވެ. އޭގެ ތެރޭގައި ގިނައީ މުސްލިމުންނެވެ.\nމިއީ، އިނގިރޭސީންގެ އަތްދަށުން އިންޑިއާއަށް މިނިވަންކަން ލިބުނުފަހުން ހިންދޫންނާއި މުސްލިމުންނާ ދެމެދު ހިނގި އެންމެބޮޑު ލޭއޮހޮރުވުމެވެ.\nރޭލުގައި ހިނގި އަލިފާނުގެ ހާދިސާއާ ގުޅިގެން ގުޖުރާތުގެ ކޯޓަކުން 31 މީހަކު ކުށްވެރިވާ ކަމަށް ކަނޑައަޅައި ހުކުމްކުރީ 2011 ވަނަ އަހަރުއެވެ. ނަމަވެސް އެމީހުންވަނީ ގުޖުރާތުގެ ހައި ކޯޓުގައި މައްސަލަ އިސްތިއުނާފް ކޮށްފައެވެ.\nއިސްތިއުނާފީ މައްސަލަ ބެލުމަށްފަހު ހައިކޯޓުން މިއަދުވަނީ މަރުގެ ހުކުމް އިއްވާފައިވާ 11 މީހުންގެ ހުކުމް، އުމުރުދުވަހުގެ ޖަލު ހުކުމަށް ބަދަލު ކޮށްފައެވެ. ނަމަވެސް، އުމުރަށް ޖަލަށްލުމަށް ހުކުމް ކޮށްފައިވާ 20 މީހެއްގެ ހުކުމް ކޯޓުންވަނީ ދަމަހައްޓާފައެވެ.\nގުޖުރާތުގައި ހިންދޫން މުސްލިމުން މަރައި ހަމަނުޖެހުން ހިންގަމުން ގެންދިޔައިރު، އެ ސްޓޭޓްގެ ޗީފް މިނިސްޓަރަކަށް ހުންނެވީ އިންޑިއާގެ މިހާރުގެ ބޮޑުވަޒީރު ނަރެންދުރަ މޯދީއެވެ.\nމޯދީގެ ސަރުކާރުން ހަމަނުޖެހުންތަކަށް ހިތްވަރުދިންކަމުގެ ތުހުމަތު ކުރެވިފައި ވާއިރު، ހަމަނުޖެހުންތައް ހުއްޓުވަން ފުލުހުންވެސް އެކަށީގެންވާ މަސައްކަތެއް ކޮށްފައެއް ނުވެއެވެ. ސްޓޭޓް ސަރުކާރުން ހަމަނުޖެހުންތަކަށް ދިނީ ކަނު ލޮލެކެވެ.\nއިންޑިއާގެ ސްޕްރީމް ކޯޓުގެ އަމުރަށް ހިންގި ތަހްގީގަކަށްފަހު ގުޖުރާތުގައި މުސްލިމުންނާ ދެކޮޅަށް ހިންގި ހަމަނުޖެހުންތަކުގައި މޯދީގެ އެއްވެސް ބައިވެރިވުމެއް ނުވާކަމަށް ކަނޑައަޅާފައިވަނީ 2012 ވަނަ އަހަރުއެވެ.


އަޙްމަދުދީދީ - ވިކިޕީޑިއާ\n(މިސްރާބުކުރެވުނީ Ahmed Didi އިން)\nއަލްޢައްލާމަތުއްޝައިޚް އަލްޙަކީމް އައިސާބީގެދަރު އަޙްމަދުދީދީ އަކީ ދިވެހިރާއްޖެ އުފެއްދި އެންމެ މޮޅު ދިވެހި ބޭސްވެރިޔާ ކަމުގައި ޙުސައިން ޞަލާޙުއްދީނު ވިދާޅުވެފައިވެއެވެ.\n2 ތަޢުލީމީ ޙަޔާތް\n3 ބޭސްވެރިކަމުގެ ތެރޭގައި\n5 ޢަރަބި ތާނަ ލިޔުއްވުން\n6 ދުންޔަވީ ހަޔާތްޕުޅާއި އަވަހާރަވުން\nފަޟީލަތުއްޝައިޚު އަޙްމަދުދިދީ އިބްނު އަލްޢައްލާމަތު އިބްރާހީމް ނުވަތަ އައިސާބީގެ ދަރު އަޙްމަދު ދީދީއަކީ ގަޑުވަރު އައްޝައިޚް ހުސައިންތަކުރުފާނުގެ އަލްއައްލާމަތުއްޝައިޚު އަލްޙާފިޡު އިބްރާހީމް ތަކުރފާނު އަޚޫހުލް ޤާޟީ މޫސާ ބަދުރުއްދީން (އައިސާބީގެދަރު ދޮންބެއްޔާ) ގެ ދަރިކަލުންނެވެ. މައިކަނބަލަކީ ގަނޑުވަރު މުޙައްމަދު ތަކުރުފާނު އައްސުލްޠާނު މުޙައްމަދު ޣިޔާޘުއްދީނު ރަދުންނަށް ދިއަފުރަސޫތާވުނުފަން އަލްއަމީރު އިބްރާހިމްފާމުލަދޭރިކިލެގެފާނުންގެ ޢާއިޝަތު ދޮށީދީދީއާއި ކާވެނިބައްލަވައިގެން ލިބުނު ގަޑުވަރު އަޙްމަދުދީދީ ގެ ދަރިކަނބަލުން ދޮންދީދީއެވެ. އަޙްމަދު ދީދީ ގެ މަތިފުށް ހަތަރު ފަރާތުންމެ،އަލްޢައްލާމަތު މުޙައްމަދު ޝަމްސުއްދީނުލްކަބީރު އިބްނުއްނާއިބު ޙަސަން އިބްނުމުހައްމަދުލް މިޞްރީ ބޮޑުފަނޑިޔާރު ތަކުރުފާނާއި އަލްފަޤީހު ޔޫސުފު ނާއިބު ކަލޭގެ ފާނާއި ގުޅިފައިވެއެވ. އަޙްމަދުދީދީ ދުނިޔޭގެ އަލިކަން ދެކެ ވަޑައިގަތީ 1298ހ. ގައި އައްޑޫމީދޫ އައިސާބީގެދަރު ގައެވެ.\nއޭނާ ތަޢުލީމް ޙާޞިލު ކުރެއްވީ އޭރު ރާއްޖޭގައި ހުރި އެންމެ ބޮޑު ތަޢުލީމީދެމަދުރަސާއިންނެވެ. އެއްމަދްރަސާއަކީ،އޭނާގެ އިލްމުވެރިބައްޕަ އަލްޢައްލާމަތުއްޝައިޚު އިބްރާހިމް ތަކުރުފާނުންގެ މަދްރަސާއެވ.އެއީ ވަރަށްގިނަ އިލްމުވެރިންތަކެއް އިލްމުވެރިވެގެން ނުކުތް މަދްރަސާއެކެވެ.މިމަދްރަސާއިން މޮޅުވެގެން ނުކުތް އިލްމު ވެރިން ގެ ތެރޭގައި ފަޟީލަތުއްޝައިޚު ހުސައިން ޞަލާހުއްދީން، ފަޟީލަތުއްޝައިޚް އިބްރާހިމްލުޠުފީ، ފަޟީލަތުއްޝައިޚު ޢަބްދުއްރަޙްމާނު،ފަޟީލަތުއްޝައިޚް އަޙްމަދު އިބްނު މުޙައްމަދު ދީދީފަދަ ބޮޑެތި އިލްމުވެރިން ހިމެނެއެވެ ދެވަނަ މަދްރަސާއަކީ އަލްޢައްލާމަތު މުޙައްމަދު ޖަމާލުއްދީން ނާއިބު ތުއްތު ގެ މަދްރަސާއެވެ. މި މަދްރަސާގައި2އަހަރުވަންދެން ތަޢުލީމް ހާޞިލް ކުރައްވަން ހުންނެވިއެވެ.\nހުސައން ޞަލާޙުއްދީނު ލިޔުއްވާފައިވެއެވެ." އަލްފަޤީހު އިބްރާހިމް ތަކުރުފާނު( ދޮންބެއްޔާ) ޙާޖީޢިމާދުއްދީނުގެ ރަސްކަމުގެ ކުރީކޮޅުގައި މާލެ ދުރުވި ދަތުރު ރަށަށް ފުރުއްވިއިރު މި ތަކުރުފާނާއި އެކުގައި މާލޭ ބޮޑުގަލުގޭ މޫސާދިދީގެ ފުތް ދަރަވަންދޫގޭ ހުސައިންދީދީ ޢިލްމު ކިޔެވުމުގެ އެދުމުގައި އައްޑުވަށް ދިޔައެވެ. އެއީ 1311ހ. މިވަނަ އަހަރުއެވެ. މި ދަތުރު އެތަކުރުފާނު ރަށަށް ދުރުވެފައި މި ޙުސައިންދީދީއަށާއި އެދުރުގޭ އަޙްމަދުދީދީ އަށާއި މިތަކުރުފާނުންގެ އަޙްމަދުދީދީއަށާއި ކިޔަވައި ދެއްވަން ފަށްޓަވައިފިއެވެ. މި އިރު މި ތިންމީހުންގެ އުމުރުން ތޭރަ އަހަރުވެގެން ސައުދަ އަހަރަށް އަޅައިގަތީއެވެ. ދޮންބެއްޔާ ދެއްވި ތަޢުލީމު ފުރިހަމަވުމުން، ހުސައިންދީދީ މާލެ ފޮނުއްވަމުން އެދުރުގޭ އަޙްމަދދީދީ އާއި ހުސައިންދީދީޔާއި ދެބޭފުޅުންނަށް ދޮންބެއްޔާ ބުނުއްވި ކަމަށް ސަލާހުއްދީނު ލޔުއްވާފައި ވެއެވެ. " ދެން ތިޔަގެ ދެކުދީން ނާއިބު ތުއްތޫގެ އަރިހަށް ދިޔުމުން ކިޔެވިދާނެޔޭ ކިޔަވައި ނުދެއްވައެއް ފަރަކުވެސް ނުޖެހޭނެ މެޔޭ ދެން ހުސައިން ދީދީ މާލެ އަތުވެއްޖެއެވެ. ދެ އަޙްމަދުދީދީ އައްޑޫގައި ކިޔެވުމާއިގެން މަޝްޣުލުވެ ތިއްބެވީއެވެ. އަދި ނާއިބު ތުއްތު އެ ދުވަސް ވަރު ގިނަ ގިނައިން އުޅުއްވީ އުތުރު ރަށްރަށުގައި ކަމަށާއި މާލޭގައި ވަޒަންވެރިވެ ހުންނަވާން ފެށުމުން ހުސައިންދީދީ ކިޔަވާ ވިދާޅުވާންފަށްޓަވާފައި އައްޑުވަށް ސިޓީފޮނުވުމުން އެދުރުގޭ އަޙްމަދުދީދީ މާލެ ވަޑައިގެން ކިޔަވާވިދާޅުވާންފެއްޓެވިކަމަށާއި ދުވަސްކޮޅަކުން ދޮންބެއްޔާގެ އަޙްމަދުދީދީ ވެސް މާލެ ވަޑައިގެން ދެއަހަރެއް ވާންދެންނާއިބުތުއްތު ގެ އަރިހުންކިޔަވާ ވިދާޅުވާން މާލޭގައި ހުންނެވިކަމަށް ލިޔުއްވާފައި ވެއެވެ.\nސަލާހުއްދީނުގެ ލިޔުއްވުންތަކުން އެނގޭގޮތުގައި،ދޮންބެއްޔާ ކިޔަވައި ދެއްވިމާއްދާ ތަކުގެ ތެރޭ ގައި ފިޤްހު، ތަފްސީރު،ޙަދީޘް، އަރަބިބަސް، ޑިކްޝްނަރީ ބަލަން ދަސްކޮށް ދިނުން ފަދަ މާއްދާތައް ހިމެނުނެވެ. ކިޔަވައިދެއްވި ފޮތްފޮތުގެ ތެރޭގައި ތަފްސީރު މަޢާލިމުއްތަންޒީލާއި އާޖުރޫމިއްޔާ ކިޔާ ނަޙްވު ފޮތެއް ހިމެނެއެވެ.\nއަދި 54 ފަރްޟު މި ފޮތުގައި ލިޔުއްވާފައިވެއެވެ. "އެފޮތަކީއަހުރެންގެ އުމުރުން 14 އަހަރުގައި އައްޑުވަށް ގޮސް އަހުރެންގެ އެދުރު އަލްއާލިމު އަލްފާޟިލު އައްޝައިޚް އިބްރާހިމް އިބްނު ޙުސައިނުލްމީދުވިއްޔު މި ކަލޭގެފާނުންގެ ގޭގައި ކިޔަވަން ހުރި ދުވަސްވަރުގައި ކިޔަވައި ދެއްވި ފޮތެކެވެ. މި ކޔެވި ފޮތްލިޔުއްވާފައިވަނީ އައްޝައިޚް އިބްރާހިމް ތަކުރުފާނު ގެ އެއްކިހުނު ފަތް އަލްޢާލިމް އަލްފާޟިލް އަލްޤޟީ މޫސާބަދުރުއްދީނުލް އައްދުވިއްޔު މިތަކުރުފާނުންގެ އަތްޕުޅުންނެވެ. ލިޔުއްވައި ނިންމަވާފައިވަނީ 1291ހ. މިވަނަ އަހަރުގައެވެ."އަހުރެންމާލެ އައިސް މާލޭގައި ހުރެ ރޭދުވާ ތަކުރާރުވަމުން އައިސް އަހުރެންގެ އުމުރުން ސާޅީސް އަހަރު ވެއަތުވެގޮސް މުސްކުޅި އަތަށް އެޅުނު ފަހުން އެފޮތުގެ މަތީން ހަނދާންވާން ފަށައިފިއެވެ. އެފޮތުގައި ހުރި ޤުރްއާނުގެ އާޔަތްތަކާއި ޙަދީޘް ތައް ދަސްވެފައި ހުރިކަމާއި އެކު ފޮތް އޮތް ތަރްތީބު ގޮތެއް ހަނދާން ނެތެވެ. ދެން ފޮތްދެކެލާން ބޭނުންވެގެން އަހުރެންނާއެކު އިލްމު އުނގެނޭން އުޅުއްވި އަޙްމަދު އިބްނު އިބްރާހިމް ތަކުރުފާނު މިދީދީއަށް ސިޓީލިއުމުން އޭނާ އެފޮތް ފޮނުއްވައިފިއެވެ. އަޙްމަދު ދީދީ އަށް މާތް ﷲ ހެޔޮ ޖަޒާ ދެއްވާނެތެވެ.\nއަލްއުސްތާޛް މުޙައްމަދު ޖަމީލު ލިޔުއްވާފައިވެއެވެ." ފަޟީލަތުއްޝައިޚް ހުސައިން ޞަލާޙުއްދީނަކީ މިދެންނެވި ޢިލްމު ވެރިޔާ( ދޮންބެއްޔާ) އަރިހުން ދަރިވަރުވެގެން މޮޅުވި އާލިމެކެވެ. ހަމަ އެފަދައިން މާންދޫގޭ އަލްއަމީރު ދޮށީމަނިއްޕުޅަށް އަރަބިބަސް އުނގަންނައި ދެއްވީވެސް އަލްފަޤީހު އިބްރާހިމް ތަކުރުފާނު ދޮންބެއްޔާއެވެ. ސ. އަތޮޅުގެ ދަރީން ކުރެ އަލްމަރްޙޫމް އެދުރުގޭ ފަޟީލަތއްޝައިޚްއަހްމަދު ދީދީއާއި، ދޮންބެއްޔާގެ ދަރިކަލުންފަޟީލަތުއްޝައިޚް އަޙްމަދުދީދީ އަކީ ވެސް ދޮންބެއްޔާގެ އަރިހުން ދަރިވަރުގެން ނިކުތް މޮޅު ޢާލިމުންނެވެ. ދޮންބެއްޔާގެ އަޙްމަދުދީދީގެ މަޝްހޫރު ބޭސްފޮތް (ޠިއްބުލްފުޤަރާއި) މިއީ ދިވެހި ފޮތްތެރިކަމުގެ ތެރެއަށް އޭނާ ދޫކުރައްވާފައިވާ ވަރަށްވެސް އަގުހުރި މުދަލެކެވެ."\nފަޟީލަތުއްޝައިޚްއަޙްމަދު ދީދީ އަކީ އަކީ ފިޤުހު،ތަފްސީރު ޙަދީސް، ނަޙޫ ޞަރްފު ޢިލްމުލްބަލާޣާ ފަދަ ދީނީ އިލްމުތަކުގައި އަރާހުންނެވި ބޭފުޅެކެވެ. މަސައްކަތްތެރިކަމާއި ރީތިކޮށްއަރަބިތާނަ ލިޔުއެވުމާއި އެނޫންފަންނު ތަކުގައި ކުޅަދާނަ މާހިރެކެވެ. ދިވެހިރާއްޖެ ދުވަކުވެސް ދުށް ކުޅަދާނަ ހަކީމީބޭސްވެރިޔާއެވެ.\nބޭސްވެރިކަމުގެ ތެރޭގައި[އުނިއިތުރު ގެންނަވާ]\nހީނަރުވެފައި އޮތް އިހުގެ ދިވެހި ބޭސްވެރިކަން ދިރުއްވައި ތަރައްޤީ ކުރުމަށް ދިވެއްސަކު ދުވަހަކުވެސް ނުކުރާ މިންވަރަކަށް ފަޟީލަތއްޝައިޚް މަސައްކައތް ކުރެއްވިއެވެ. ޢަރަބިބޭހުގެ އިލްމުގައި ޢޭނާ އަށް ލިބިފައިވާ ކުޅަދާނަ ކަން އޭނާ ގެ މި މަޤްސަދުގައި އޭނާއަށްމަތީދަރަޖައަކަށް އެހީތެރިވިއެވެ.\nދިވެހިބޭސްވެރިކަން ދިރުއްވުމަށް އޭނާ މުޠާލަޢާކުރައްވަމުން ގެންދެވީ ބޭސްވެރިކަމުގެ މައިދާނުގައި މުޅި ދުނިޔޭގައި ވިދި ރިފަރެންސް ފޮތްތަކެވެ އާދެ! ތަސްހީލުލްމަނާފިޢު، ކިތާބުއްރަޙްމަތި ލިއްސުޔޫޠީ، ތަޛްކިރަތުލްއިންޠާކިއްޔާ މުފްރަދާތު އިބްނުލްބައިޠާރު،އަބޫބަކުރއްރާޒީގެ އަލްޙާވީ، އިބްނުއްނަފީސުގެ މޫޖަޒުލްޤާނޫނު، އިބްނު ސީނާގެ ޤާނޫނު ފަދަ އިސްލާމީ ސިވިލައިޒޭޝަނުގެ ބޭސްވެރިކަމުގެ ފަންނާއި ގްރީކުންގެ ބޭސްވެރިކަމުގެ ފޮތްތައް ދިރާސާކުރެއްވުމަށްފަހު ދިވެހިބަހުން ބޭސްފޮތްތައް ލިޔއްވިއެވެ. އޭގެ ތެރެއިން ފަސް ފޮތް މިހާރުވެސް ފެންނަނަން އެބައޮތެވެ.އެބޭސްފޮތްތައް މުޠާލިޢާ ކުރާމީހަކަށް އަޙްމަދުދީދީ ގެ ޢަރަބިބަހާއި ދވެހިބަހުގެ ފެންވަރުގެ މަތިވެރިކަން ވަންހަނާވެގެން ނުވާނެއެވެ. މިހެނީ އާދައިގެ ޢަރަބިބަހުގެ ފޮތެއް ތަރްޖަމާކުރުމަށްވުރެ ބޭސްވެރިކަން ފަދަ ފަންނު ގެ ފޮތްތައް ތަރްޖަމާކޮށް، ފަތްޕިލާވެއްޔާއި ބޭހުގެ މާއްދާތަކާއި ބަލިބައްޔައް ކިޔާނަންތައް ދިވެހި ބަހަށް ގެނައުން މާ އުނދަގޫ ވާނެއެވ. އޭނާބޭސްވެރިކަމުގެ ރޮނގުގައި ލިޔުއްވި އެންމެ ބޮޑު އަދި އެންމެ އަގުހުރި ފޮތަކީ ޠިއްބުލްފުޤަރާއި ފީ ހިކްމަތިލްއުމަރާއި އެވެ.\nއަހްމަދުދީދީ ގެ ބޭސްވެރިކަމާއި އިލާޖްގެ މަޤްބޫލުކަން ހުއްޓިގެންވީ ދިވެހި ޖަޒީރާތަކަށް އެކަންޏެއް ނޫނެވެ. އަދި ކީއްތޯއެވެ؟ކަނޑުތައް ހުރަސްކޮށް އޮޅުދޫ ކަރައިގެ ޑޮކްޓަރުން ގެ މެދުގައިވެސް އޭނާގެ ބޭސްވެރިކަމަށް މަޤްބޫލުކަން ލިބުނެވެ. އާދެ، އޭނާގެ އަރިހުން ބޭސް ފަރުވާ ހޯދިމީހަކު، އެދުވަސްވަރު ސިލޯނުގެ ޑޮކްޓަރެއްގެ ގާތަށް ދިޔުމުން އަޙްމަދު ދީދީ އޭނާއަށް ބޭސް ކުރެއްވިގޮތީ އޭނާގެ އެބައްޔަށް ފަރުވާދެވޭނޭ އެންމެ ރަނގަޅު ގޮތްކަމަށް ލަފާ ދެއްވިއެވެ. އެލަފާގެ މަތިން އެމީހާ ރާއްޖެއަށް އައި އިރު ޢަޙްމަދު ދީދީ ވަނީ އަވަހާރަވެފައެވެ.\nފިޒިޝަނުންނަކީ ކޮންމެ ވަގުތެއްގައިވެސް ބަލިމީހުން ގެފުރާނަ ސަލާމަތް ކުރުމުގެ މަތިވެރިވާޖިބު ގައިދެމިތިބެން ޖެހޭބަޔެއްކަން އޭނާވަނީ ސާބިތުކޮށް ދައްކަވާފައެވެ.އައްޑޫ އަތޮޅުމީދޫގައި މީހަކު މަރުވެގެން އެމައްޔިތާގެ މޫނު ދެކިލާންޙްމަދު ދިދީ ވަޑައިގެންނެވިދުވަހެކެވެ. މަރުވެފައި އޮތްމީހާގެ މޫނު ހަމަފެނިވަޑައިގަތުމާއެކު އޭނާ ވަޅުނުލައި ބާއްވަން ވިދާޅުވެފައި ގެއަށް ވަޑައިގެންފައިއެނބުރި ވަޑައިގަތީ ބޭހާއިފަރުވާދޭނޭ ސާމާން ހިއްޕަވައިގެންނެވެ.އޭނާގެ ދުލުގެ ކޮޅުގައި ބޭހެއްޖައްސަވައި އޭނާގެ ވިންދު ބައްލަވައި ހެއްދެވުމަށްފަހު،ކަފުން ބާލަން ވިދާޅުވިއެވެ. އޭގެފަހުގައި އެތަނުން އަހްމަދު ދީދީ އެތަނުން ތެދުވެވަޑައިގަތީ އެމީހާ ތެދުވެ ހަރަކާތް ކުރާންފެށިފަހުންނެވެ. އެމީހާ މަރުވީ އޭގެފަހުގައި ފުރިހަމަ ސިއްހަތުގައި ހުރެ3ފިރިހެންދަރިން ލިބި ބޮޑުވި ވެސް ފަހުންނެވެ.\nއަޙްމަދު ދީދީ ބޭހުގެ ރޮނގުގައި ވަރަށްގިނަ ފޮތްތައް ލިޔުއްވިއެވެ. އަދި އެނޫން ރޮނގުތަކުގައިވެސް ފޮތްތައް ލިޔުއްވިއެވެ.އެހުރިހާ ފޮތްތައް ލިޔުއްވާފައި ހުރީ އަނދުން ދަވާދުން ކަމުން ވަރަށް ގިނަ ފޮތްތައްހަލާކުވެގެން ދިޔައެވެ. އަދި މީގެ އިތުރުން އޭނާ ދޫކުރެއްވި ފޮތްތެރިކަމުގެތަރިކަތައް ހުރިހާފަހަރަކު ޖެހުނީ އޭގެ މައްޗަށްއަމާނާތްތެރި އަތްތަކުގައިނޫންކަމަށް ވުމުން ވެސް ވަރަށް ބޮޑުބައި ދިޔައީގެއްލިގެންނެވެ.އޭނާ ލިޔުއްވި އެންމެ އަގު ހުރި ފޮތަކީ ޠިއްބުލް ފުޤަރާއި ފީ ޙިކްމަތިލް އުމަރާއި އެވެ.\nއަހްމަދު ދީދީ ދިރި އުޅުއްވީ އޭނާ ގެ އުފަން ރަށް އައްޑޫ އަތޮޅު މީދޫ ގައެވެ. ނަމަވެސް އޭނާބޭސް ފަރުވާ ގެ ޚިދްމަތް ދެއްވަން މާލެ އާއި ރާއްޖޭގެ އެކިތަންތަނަށް ގިނަގިނައިން ދަތުރު ކުރައްވާ އުޅުއްވިއެވެ. އޭނާ ތަނކަށް ވަޑައިގެން ފިއްޔާ އެތަނެއްގައި އޮންނަނީ ކުލިނިކް ހުޅުވިފައެވެ. ބޭސް ފަރުވާގެ ޚިދްމަތް ދިވެހިންނަށް އޭނާ ދެއްވީ މުޅިންވެސް ހިލޭ ދަރުމައަށެވެ. އެއްވެސް އަގެއް އުޖޫރައެއް ނު ހިއްޕަވައެވެ. އައްޑޫ އަތޮޅު މީދޫ ގެ ނާއިބު (ޤާޟީ) ކަން ކުރެއްވި އެވެ. އަވަހާރަވީއިރު ވެސް އޭނާ ހުންނެވީ އެ މަޤާމުގައެވެ.\nބޭސްވެރިކަމުގެ ރޮނގުގައި އޭނާގެ އަރިހުން ކިޔަވއިގެން މޮޅުވި ދަރިވަރުންތަކެއް،ރާއްޖޭގެ އެކިކަންކޮޅުތަކުގައި އުފެދުނެވެ. އޭނާގެ ދަރިވަރންގެ ތެރޭގައި އޭނާގެ ދެދަރިކަލުންއިބްރާހިމްދީދީއާއި މުޙައްމަދު ދީދީ އާއި ކުދުރަނިޔަގެ އައްޝައިޚް މުހައްމަދުމަނިކުފާނަކީ ފާހަގަކުރެވޭ ތިންހަކީމުން ކަމުގައި ވިއެވެ. މި މުޙައްމަދު މަނިކުފާނަކީ އަޙްމަދު ދީދީއަށް ބޮޑުބޭބެ ވިދާޅިވާބޭފުޅެކެވެ.\nޢަރަބި ތާނަ ލިޔުއްވުން[އުނިއިތުރު ގެންނަވާ]\nއަޙްމަދު ދީދީ އަވަހާރަ ވީއިރުއަޙްމަދު ދީދީ އަރަބި ތާނަ ލިޔުއްވުން ރީތި ބޭފުޅަކަށް ވުމާއެކު އަރަބި ބަހުގެ ތުރާޘީ ފޮތްތައް، އަލް އިމާމުއްނަވަވީގެ މިންހާޖު، އަލްއާޖުރުމިއްޔާ ފަދަ ފޮތްތައް އޭގެ އަސްލު ޗާޕު ފޮތްފޮތުން ބައްލަވައިގެން ވަރަށް ރީތިކޮށް ލިޔުއްވާފައި ހުއްޓެވެ. މީގެ ބައެއްފޮތްތައް އަދި މިހާތަނަށްވެސް އެބަހުއްޓެވެ. މި ބުރަ މަސައްކަތް ކުރެއްވީ އިލްމަށް އޭނާގެ ހުރި ލޯތްބެއްގެ ބޮޑު ކަމުންނެވެ. އަބަދުވެސް ގިނަ ޢަދަދެއްގެ ދިވެހި ދަރިވަރުންތަކަކަށް އުނގަންނަވައި ދެއްވުމުގައި ހޭދަ ކުރެއްވި އުސްތާޒަކަށްވެފައި، އެޒަމާނަކީ ޗާޕް ފޮތްތައް ދަރިވަރުންނަށް ޢާންމުކޮށް ލިބެންހުރި ޒަމާނަކަށްނުވުމާއެކު، ގިނަ ދަރިވަރުންނަށްބޭނުންހިފޭނޭ ފޮތްތައް ލިޔުއްވުމަށެވެ.\nރަށުގެ ނާއިބު ކަމުގައި ހުންނަވައި،މުޢާމަލާތުގެ ޢަޙްކާމުގައި ފޮތެއް ލިޔުއްވިއެވެ. ދިވެހި ތާރީޚާއި އިސްލާމީ ތާރީޚާއި ނަސަބުގެ އިލްމާއި މީދޫ ގެ ވަޤުފުތަކާއި އެރަށުގެ ދަރިކޮޅުތަކުގެ މައްޗަށް ފޮތެއް ލިޔުއްވި އެވެ.\nއަހްމަދު ދީދީ އަކީ އިލްމު ވެރިއަކަށް،އަދި ބޭސް ވެރި ހަކީމަކަށް ވުމުގެ އިތުރަށް މަސައްކަތް ތެރިކަމާއި ހުނަރު ވެރިކަމުގެ ރޮނގުތަކުގައި ވެސް ފަންނު ތެރި އެކެވެ. ނަމަވެސް،އޭނާ އެންމެ ޚާއްޞަ ޢިނާޔަތެއް ދެއްވީ ބޭސް ވެރި ކަމުގެ ރޮނގަށެވެ.އަލްފާޟިލު އަޙްމަދު ޝަފީޤު އެކުލަވާލެއްވި ދިވެހިމަސައްކަތްތެރިކަން މިފޮތުގައި އޭނާ ލިޔުއްވާގޮތުގައި ފަޟީލަތުއްޝައިޚް އަޙްމަދު ދީދީ އަކީ ލާގެ މަސައްކަތުގެ އުސްތާޛެކެވެ.\nބޭސް ވެރިކަމާއި އެ ނޫން ރޮނގު ތަކުގައި، އޭނާގެ އެންމެ ބޮޑު އުސްތާޒަކީ އޭނާގެ އިލްމު ވެރި ބައްޕަ އަލްޢައްލާމަތު،އައްޝައިޚު އަލްޙާފިޡު އިބްރާހިމް ތަކުރުފާނު(އައިސާބީގެ ދަރު ދޮންބެއްޔާ) އެވެ. އެތަކުރުފާނަކީ، ދިވެހި ހަކީމުން ގެތެރެއިން ޔޫނާނީ އަރަބިބޭހާއި ދިވެހިބޭހުގެ ރޮގުގައި އެންމެ އަރާ ހުންނެވިއެއްހަކީމެވެ.ދޮންބެއްޔާ އަކީ ،އައްސުލްޠާނު މުޙައްމަދު ޢިމާދުއްދީނު މުސްކުޅި ބަންޑާރައިންގެޒަމާނުގައި އެރަދުންގެ ޚާއްޞަ ފިޒިޝަންވެސްމެއެވެ.\nމާލޭގައި ،އައްޝައިޚު މުޙައްމަދު ޖަމާލުއްދީން ނާއިބު ތުއްތުގެ އަރިހުން ތައުލީމް ހާސިލުކުރައްވަން އުޅުއްވިދުވަސްވަރު، އައްޝަްއިޚް އަލީ ހުސާމުއްދީނުއްނުސުކިލް ޤާދިރީ ގެ އަރިހުން އަޙްމަދުދީދީ އިތުރު އިލްމީ ފާއިދާ ތައް ހާސިލު ކުރެއްވި އެވެ.\nދުންޔަވީ ހަޔާތްޕުޅާއި އަވަހާރަވުން[އުނިއިތުރު ގެންނަވާ]\nއަޙްމަދު ދީދީ އަވަހާރަވިއިރު އޭނާގެގޭ(މިހާރުގެސ. މީދޫ،އަލިވާގެ)ގައި ލައިބްރަރީއެއްހައި ގިނަ އަދަދެއްގެ ފޮތްތައް ހުއްޓެވެ. އަޙްމަދު ދީދީ އަވަހާރަވީބޭސްފޮތް ލިޔުއްވަން ވަރަށް ގިނަ ވަގުތުއެއްތަނެއްގައިށީނދެ ވަޑައިގެން ހޭދަ ކުރެއްވުމާއި ގުޅިގެން ޖެހި ވަޑައިގަތް އާލާސްކަން ފުޅެއްގައެވެ. ފޮތް ލިޔުއްވާ ނިމުނުތާ ގިނަދުވަހެއްނުކޮށެވެ.އެއީ11 ޝަޢުބާން 1357ހ. ދުވަހެވެ. ފަސްދާނު ލެވުނީ ކޯގަންނު ގަބުރުސްތާނުގައި ބޮޑު ފަނޑިޔާރު ތަކުރފާނު މިސްކިތު ކާރީގައެވެ. އަޙްމަދު ދީދީ ގެ އަނބިކަނބަލުންނަކީ ސ. މީދޫގަނޑުވަރު އަޙްމަދު ދީދީގެ ޢަލިދީދީގެ މަރިޔަމް ދީދީ އެވެ. އަޙްމަދު ދީދީއާއި މަރިޔަމް ދީދީ ގެ ދެ ބޭފުޅުން ތިއްބެވިއެވެ. އެއީ އިބްރާހީމް ދީދީއާއި މުޙައްމަދު ދީދީއެވެ. ގދ. ފިޔޯރީ ބޭކަނބަލަކާއި ކާވެނި ބައްލަވައިގެން ބޭފުޅަކު ލިބި ވަޑައި ގަތެވެ. އެއީ ޢަލި ދީދީއެވެ. މުހައްމަދު ދީދީއާއި އަލިދީދީ ގެ ދަރިކޮޅު އެބައޮތެވެ. ރަޙިމަހުﷲ ވަނަފަޢަނާބިހީ.\nއަލްއުސްތާޛް ޢަބްދުﷲ ސަޢީދު: ފަޟީލަތުއްޝައިޚްއަޙްމަދު ދީދީއަށް މުނިކާފަ ވިދާޅުވާ ބޭފުޅުންގެ ތެރެއިން ފަޟީލަތުލް އުސްތާޛުއް ޝައިޚް ޢަބްދުﷲ ސަޢީދަކީ ރާއްޖޭގެ ވަރަށް ފުންނާބުއުސް ޤާނޫނީ ވަކީލެކެވެ. ޤާނޫނުގެ ޢިލްމާއި ދީނީ ޢިލްމާއި ތާރީޚްގެ އިލްމުފަދަ ރޮނގުތަކުގައިއަރާހުންނެވި އިލްމުވެރިއެކެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 29 މެއި 2012، 21:57 ގައެވެ.


KEYONIRU: Abadhaku hurihaa rayyithuna biru dhakkai moya nehedheyne! – adduLIVE\nކެޔޮނިރު: އަބަދަކު ހުރިހާ ރައްޔުތުންނަށް ބިރުދައްކައި މޮޔަ ނެހެއްދޭނެ!\n1 Oct 17, 2018, 19:58 މުހައްމަދު ބުޝްރީ\nސުޕްރީމް ކޯޓުގެ އަޑުއެހުމަށް ވަންނަން ކިއު ހަދާފައި . ފޮޓޯ: ރާއްޖެއެމްވީ\nދިވެހި ޤައުމު މިވަގުތު މިވަނީ ބޮޑު ސުވާލު މާކެއްގެ ކުރިމަތީގައެވެ. މިވަގުތަކީ ގައުމުގެ ހަޔާތުގައި ހަތަރުއަނގޮޅިއަކަށް ހުއްޓި، ކުރިއަށްދާނެ މަގު ނޭގި، އެކި މީހުންގެ ވަސްވާސްތަކުން ކަންފަތާއި ސިކުނޑި ފުރި، ގޮތްހުސްވެ ހެޔޮވިސްނޭ ބައެއް މީހުންވެސް މަގު އޮޅިދާފަދަ ނާޒުކު ދަނޑިވަޅެކެވެ. ދިވެހި ޤައުމު މިވަގުތު މިވަނީ ބިޔަ ރާޅުތަކުން ފުރިފައިވާ ގަދަ، ކަޅު ކަނޑެއްގައި ތަޅަތަޅާ އޮތް ބޯޓެއްގެ މިސާލަށް ބަދަލުވެފައެވެ. އުޑުމަތިން ފެންނަނީ ކަޅު، ބޯ ވިއްސާރަ ވިލާތަކެވެ. ވަށައިގެން ވަނީ ތޫފާނުގެ ބިޔަ ރާޅުތަކެވެ. ހިކިފަސް ތަނަކަށް ދެވެން އޮތީ ކައްޕީގެ އިރުޝާދުގެ ދަށުންނެވެ. ނަމަވެސް ޤައުމީ ނަވުގެ ހުންގާނުގައި މިވަގުތު ހުންނެވި ރައީސް ޔާމިން އަބްދުލް ޤައްޔޫމް އިންތިހާބުން ބަލިވެވަޑައިގެން، ލައިވް ޓިވީގައި ބަލި ޤަބޫލް ކުރެއްވުމަށްފަހު އިދިކޮޅުފަރާތްތަކުން އިންތިހާބްގައި މަކަރުހެދިކަމަށް ވިދާޅުވެ، ސުޕްރީމަ ކޯޓަށްލާފައިވާ މައްސަލައަކީ ޤަައުމުގެ ކުރިމަގަށް އެޅިފައިވާ ބޮޑު ވިލާގަނޑެކެވެ. މައްސަލައިގެ އަޑުއެހުން ސުޕްރީމް ކޯޓުގައި ނިންމާލާފައި ވިއަސް، އަދި ޔާމިންގެ ފަރާތުން ހުށަހަޅާފައިވާ ސިއްރު ހެކި ބަލައި ނުގަތުމަށް ކޯޓުން ނިންމާފައި ވިއަސް މައްސަލަ ނިމޭނި ވަކި ކޮޅަކަށް ކަން އެއްވެސް މީހަކަށް ޔަގީނަށް ބުނަން އަދިވެސް ނޭގެއެވެ.\nޖާދުވީ އަނގޮޓި އަކާއި ކޮޅުކޮޅަށް ދުވާ ފާހަގަ އަކީ އިދިކޮޅުން އިންތިހާބްގައި މަކަރުހަދަން ބޭނުންކުރި "ހަތިޔާރު" ކަމަށް ޔާމީނުގެ ވަކީލުން ވިދާޅުވާއިރު އިދިކޮޅުގެ ވަކީލުން ހަޖޫ ޖައްސަވަނީ އެލިސްޓަށް އުދުހޭ މުސައްލައެއް އިތުރުކުރަންޖެހޭކަމަށް ބުނެއެވެ. މައްސަލައިގެ ހުކުމް އަންނާނެ ގޮތްއެއްވެސް މީހަކަށް ނޭގުނަސް ޔަގީންވާ އެއްކަމެއް އެބައޮތެވެ. އެއީ، އަލުން އިންތިހާބެއް ބޭއްވިއަސް، އަދި ނުބޭއްވިއަސް ދިވެހި ރައްޔިތުންގެ ގިނަ ބަޔަކުތިބީ ވޭތުވެދިޔަ ފަސްއަހަރުގެ ވެރިކަމާއި މެދު ބޮޑުތަނުން ހިތްހަމަ ނުޖެހިފައި ކަމެވެ.\nއެޗް.ޑީ.ސީ ފަދަ ސަރުކާރު ހިއްސާވާ ކުންފުނިތައްވަނީ ބަނގުރޫޓް ވެފައެވެ. ބޯހިޔާވަހިކަން ހޯދައިދިނުމުގެ ނަމުގައި އަޅާ ފްލެޓްތައް ދެނީ ހިތަށް އެރި ބަޔަކަށެވެ. ރައްޔިތުންގެ މަޖްލިސްވަނީ ސިފައިންނާއި ފުލުހުން ބޭނުން ކޮށްގެން ތަޅުއަޅުވައި، ވާކޮށްލާފައެވެ. މަޖްލިހުގެ ރައީސް ވެފައިވަނީ ސަރުކަރުން ޖަހާހާ ބެރަކަށް ނައްޓަވާ ބެލޭ ޑާނަސަރަކަށެވެ. ކޯޓްތައް ވެފައިވަނީ ސިޔާސީ ކުށްވެރީންގެ ބަންދުގެ މުއްދަތު ޖަހައި، ޝަރީއަތަކާ ނުލައި ބަންދުގައި ބޭތިއްބުމަށް ބާރުދޭ އިދާރާ ތަކަކަށެވެ. ރައީސްގެ ފޯނުކޯލަކަށް ޖަވާބު ނުދެވުނަސް އެއީ ފުލުހުންގެ ކޮމިޝަނަރ ވަޒީފާއިން ވަކި ކުރަންޖެހޭ ކަމަކަށް ވަނީ ވެފައެވެ. ފުލު ފުލުގައި ޕޮލިސް ކޮމިޝަނަރގެ މަގާމުދަނީ ބަދަލު ކުރެވެމުންނެވެ. ޓައިޓެނިކް ފެތެމުން ދިޔައިރު ބައެއް މީހުން ގިޓާ ކުޅެެން ތިބިހެން އިންތިހާބީ ރައީސް އިބްރާހިމް މުހައްމަދު ސޯލިހް ހުވާ ކުރެއްވުމުގެ ވަގުތު އެއްމަސް ދުވަހަށް ވުރެ ކުރުވެފައިވާ އިރުވެސް ސިޔާސީ މަގާމް ތަކަށް އަލަށް މީހުން އައްޔަން ކުރުމާއި، މިލިއަން ޑޮލަރުގެ އެއްބަސްވުންތަކުގައި ސޮއި ކުރުމާއި، ސިފައިންގެ އެކުވެރި ކުންފުނިފަދަ ކުންފުނިތައް އަލުން އުފެއްދުން ފަދަ އެތައްކަމެއް ޔާމިންގެ ސަރުކާރުން އަދިވެސް ދަނީ ކުރަމުންނެވެ.\nވޭތުވެދިޔަ ފަސް އަހަރުގެ ތަރައްގީގެ ނަމުގައި ޔާމިންގެ ސަރުކާރުން މައިގަނޑު ގޮތެއްގައި ދައްކަނީ ތަރައްގީގެ ދެ މަޝްރޫއެކެވެ. އެއީ ސިނަމާލެ ބްރިޖާއި ދަރުމަވަންތަ ހޮސްޕިޓަލް ގެ 25 ބުރީގެ އިމާރާތެވެ. މީގެ ތެރެއިން ސިނަމާލެ ބްރިޖްގެ ބަޖެޓުގެ ބޮޑުބަޔަކީ ޗައިނާ ސަރުކާރުގެ ހިލޭ އެހީ އެވެ. އެފައިސާ އަނބުރާ ދައްކާކަށް ނުޖެހޭނެއެވެ. ބްރިޖް އެޅީ ޗައިނާގެ ކުންފުނަޏަކުން ޗައިނާ މީހުންނެވެ. ދަރުމަވަންތަ ހޮސްޕިޓަލް ގެ 25 ބުރީގެ އިމާރާތަކީ ހަޤީގަތުގައި މިވަގުތު މާލެއަށް އަދި ރާއްޖެއަށްވެސް ބޭނުން ތަނެއް ނޫނެވެ. އެތަނުގައި ދިހަވަރަކަށް ބުރީގެ އިމާރާތެއް އަޅައި، އައި.ޖީ.އެމް.އެޗް ގެ ފެންވަރު މަތިކުރިނަމަ މާ ރަނގަޅެވެ. އަސްލު އަގަށްވުރެ އެތައްގުނަ ބޮޑު އަގުގައި އަޅާފައިވާ އެއުސް އިމާރާތް ސީދާ ސަރުކާރުން ހިންގުމަކީ ދައުލަތުގެ ބަޖެޓަށް ވަރަށް ބޮޑު ބުރަޔަކަށް ވާނެއެވެ. އެހެންކަމުން ކޮންމެ ސަރުކާރެއް އަޔަސް އެތަން ޖެހޭނީ ކުއްޔަށް ދޭންކަން ޔަގީނެވެ. އެފަދަ ބޮޑު ހަރަދުކޮށްފައި އެތާގައި 25 ބުރީގެ އިމާރާތެއް އެޅުމުގެ ބަދަލުގައި އެތާގައި ދިހަ ބުރީގެ އިމާރާތެއް އަޅައި، އިތުރުވީ ފައިސާއިން ރާއްޖޭގެ ދެސަރަހައްދެއްގައި ދެހޮސްޕިޓަލް ޓާޝަރީ ފެންވަރަށް އަޕްގްރޭޑް ކުރިނަމަ ރާއްޖެއަށް އެކަމުން ލިބޭނެ ފައިދާ ބޮޑުވަފައި މެނޭޖް ކުރަން ފަސޭހަވީސް ކަން ކަށަވަރެވެ.\nއޭގެ ބަދަލުގައި ބޮޑު، އުސް އިމާރާތެއްގެ ދަޅަ ދައްކައި، އެއިމާރަތުގެ އަގު ދެއްކުން އަންނަން އޮތް ޖީލުތަކުގަ ބޮލަށް ޖަހައި، ތަރައްގީގެ ޝިއާރެއްގެ ގޮތުން ބްރިޖާއި މި އިމާރާތް ދެއްކިއަސް އެއީ ދިވެހި ރައްޔިތުންގެ ގިނަ ބަޔަކު މިހާރު ބަލައިގަންނާނެ ކަމެއް ނޫނެވެ.\nދިވެހި ޤައުމީ ޓީމު ސާކް ފުޓުބޯޅަ ތަށި ހިފައިގެން އައުމުން އެކަށޭނަ މަރުހަބާ އެއް ނުކިޔައި، ނުވެސް ނިމި އޮތް ރަންވޭ އަކަށް، އެއްމިލިއަން ޑޮލަރު ދީފައި ބޯޓެއް ޗާޓަރުކޮއްގެން ގެނެސް ޖައްސައި ތަރައްގީގެ ދަޅަ ދައްކަން ކުރެއްވި މަސައްކަތުގެ ފުރަގަހުގައިވާ ހުރިހާ ކަމެއް ދިވެހި ރައްޔިތުންނަށް އެގެއެވެ.\nދިވެހި ހުރިހާ ރައްޔިތުން މިވަގުތު ތިބީ ސުޕްރީމް ކޯޓުގެ ހުކުމުގެ އިންތިޒާރުގައި ކަމަށް ވިއަސް، އެހުކުމުގެ ސަބަބުން ރައީސް ޔާމިންއަށް ރާއްޖޭގެ ވެރިކަން އަލުން ލިބުމަކީ ވުމަށް ވުރެ ނުވުން ކައިރި ކަމެކެވެ. ސާޅީހަކަށް ހާސް ދިވެހި ރައްޔިތުންގެ އައުލަބިއްޔަތުން ދިވެހީން އެކަން އެވަނީ އިންތިހާބްގައި ދައްކާފައެވެ. މިއީ އިބްރާހިމް މުހައްމަދު ސޯލިހަށް އާއެކޭ ބުނުމަށް ވުރެވެސް ބޮޑަށް ޔާމީން އަބްދުލް ޤައްޔޫމަށް ނޫނެކޭ ބުނެ ނިންމި ވޯޓެކެވެ! ގަދަބަސް ވިދާޅުވެ ރައްޔިތުންނާ ޖަދަލު ކުރައްވާ ވެރިއެއް ދިވެހީން ބޭނުމެއް ނޫނެވެ. ބޭނުންވަނީ ހުލްގު ހެޔޮ، މަޑުމައިތިރި، ތެދުވެރި، އިހްލާސްތެރި، ހިންގުންތެރި ވެރިއެކެވެ.\nޔާމީން އަބްދުލް ޤައްޔޫމް ދިވެހި ޤައުމަށް ދެން ކަމެއް ކޮށްދެއްވާނަމަ ކޮށްދެއްވަންވީ ކަމަކީ ރީތި ގޮތުގައި އެއްފަރާތަށް ޖެހިވަޑައިގެން، ރައްޔިތުންނަށް ޖަވާބުދާރީ ވެވަޑައިގަންނަވަން ޖެހޭނަމަ ޖެހޭ ކަމެއްގައި ޖަވާބުދާރީ ވެވަޑައިގަތުމަށްފަހު، ފުރުސަތު ލިބިވަޑައިގެންފިނަމަ ޒިއްމާދާރު، ކޮރަޕްޝަންނެތް، އިދިކޮޅު ހަރަކާތެއްގެ ތެރެއިން ސިޔާސީ މައިދާނަށް ނިކުމެވަޑައިގަތުމެވެ. ކޯލިޝަނެއްގެ އަތްމައްޗަށް ޤައުމުގެ ވެރިކަންދާ މިދަނޑިވަޅުގައި މިޤައުމަށް މިވަގުތު އެންމެ ބޮޑަށް ބޭނުންވެފައިވަނީ ބޮޑާހާކާ، ހުދުމުހްތާރު ވެރިއެއް ނޫނެވެ، ޒިއްމާދާރު އިދިކޮޅު ލީޑަރެކެވެ. ރުންކުރުކަމުގެ ބޫޓު ބާލުއްވާފަ ޒިއްމާދާރު އިދިކޮޅު ލީޑަރެއްގެ ބޫޓު ތުރުކުރެއްވޭތޯ މަސައްކަތް ކުރެއްވުން މާ ބުއްދިވެރިއެވެ. ކައިރީގައި ތިއްބެވި އަބްދުއްރަހީމް، ނިހާން، ޑރ.ހަލީލް ފަދަ ބޭފުޅުންގެ ވަސްވާސްތައް އަޑުނާއްސަވާށެވެ. އެބޭފުޅުން މިވަގުތު އިސްކަން ދެއްވާނީ ޔާމިނުގެ މުސްތަގްބަލަށްވުރެ ބޮޑަށް އެބޭފުޅުންގެ ސަލާމަތާއި އެބޭފުޅުންގެ މުސްތަގްބަލަށެވެ.\nބައެއްދުވަސްތަކުގައި ބައެއްމީހުން ސޭކު ހެއްދުނަސް، ހުރިހާ ދުވަހަކު ހުރިހާމީހުން ސޭކެއް ނުހެއްދޭނެއެވެ. ބައެއްދުވަސްތަކުގައި ބައެއްމީހުންނަށް އަނިޔާ ދެވުނަސް، ހުރިހާ ދުވަހަކު ހުރިހާމީހުންނަށް އަނިޔާއެއް ނުދެވޭނެއެވެ. ބައެއްދުވަސްތަކުގައި ބައެއްމީހުންނަށް ބިރު ދެއްކުނަސްް، ހުރިހާ ދުވަހަކު ހުރިހާމީހުންނަށް ބިރެއް ނުދެއްކޭނެއެވެ.\nއިދިކޮޅުމީހުން ބޭނުންކުރީ ލިޔެވޭ އަނގޮޓިއެކޭ، އިދިކޮޅު މީހުން ވޯޓުލާން ވޯޓުމަރުކަޒުތަކަށް އުފުލީ އުދުހޭ މުސައްލަ ތަކެއްގައޭ، އިދިކޮޅު މީހުން ވޯޓުފޮށިތައް ބަނީ ނުވިހާ ދަރީންގެ ފޫޅުންނޭ ބުނެ ކޯޓުތަކަށް މައްސަލަ ވެއްދިއަސް ދިވެހި ރައްޔިތުންގެ ކޯޓުން އިއްވާފައިވާ ހުކުމް ވަރަށް ސާފެވެ. އެހުކުމްގައި ރައީސް ޔާމިނަށް އޮތް ހަމައެކަނި ގޮތަކީ ރިވެތި ގޮތުގައި އަވަހަށް އެއްފަރާތް ވުމެވެ. އެއީ ޔާމިނަށް ވެސް އަދި މިގައުމަށްވެސް މިވަގުތު އެންމެ ރަނގަޅު ގޮތެވެ.


iPhone ah 5G 2020 gai | Mihaaru\nއަންނަ އަހަރު، 2020 ގައި އައިފޯނަށް 5ޖީ އަންނާނެ ކަމަށް އެބަ ބުނެވޭ\n09 ޑިސެމްބަރ 2019 - 07:22\nއައިފޯނުގެ ހަތަރު މޮޑެލްއެއް، އަންނަ އަހަރު ނެރޭނެ ކަމަށް އެބަ ބުނެވެ އެވެ. އެއިން ކޮންމެ ފޯނެއް 5ޖީ ސަޕޯޓްކުރާނެ ކަމަށް ވެސް ބުނެވެ އެވެ. މިއީ ހަގީގަތަކަށް ވެއްޖެ ނަމަ، ކިތަންމެ ބަޔަކު ހައިރާންވާނެ އެވެ.\nއައިފޯނުތައް 5ޖީ ސަޕޯޓްކުރާ ފެންވަރަށް ތަރައްގީކުރުމަށް އަހަރުތަކެއް ނަގާނެ ކަމަށް އޮތީ ބެލެވިފަ އެވެ. ނަމަވެސް، މި ޚަބަރާ އެކު މި ވަނީ ސުވާލުތަކެއް އުފެދިފަ އެވެ. އެއީ އައިފޯނުތަކަށް އެހާ އަވަހަށް 5ޖީ ގެނައި ގޮތާ މެދު އުފެދިފައި ހުރި ސުވާލުތަކެވެ.\nއައިފޯނުތަކަށް 5ޖީ އައުން ލަސްވާނެ ކަމަށް އެއިރު ބުނެވުނީ، އެޕަލް ބޭނުންވާ ފެންވަރަށް 5ޖީ މޯޑެމް އުފައްދައިދޭނެ ބަޔަކު ނެތުމުންނެވެ. އައިފޯނުތަކަށް ކުރިން މޯޑެމް އުފައްދައިދިން ކުއަލްކޮމްއާ މައްސަލަޖެހި ގުޅުން ގޯސްވެފައި އޮތުމުން، 5ޖީ މޯޑެމެއް އުފައްދައިދޭނެ އެހެން ބަޔަކު އެޕަލް އަށް ވަނީ ނުލިބިފަ އެވެ. އެހެން ނަމަވެސް، ކުއަލްކޮމްއާ އެކު އޮތް ގުޅުން ބަދަހިކޮށް، ސުލްހަވެފައި ވާތީ، 5ޖީ މޯޑެމް އުފެއްދުމަކީ އެޕަލް އަށް މިހާރު ބޮޑު ފިކުރެއް ނޫނެވެ.\nމަސްރަހު ދިރާސާކުރާ މީހުން ބުނާ ގޮތުގައި 2021 އަށް ފަހު އެޕަލް އިން އަހަރު ދެކޮޅު އައިފޯނުތައް ނެރޭނެ އެވެ. މިއީ ސްމާޓްފޯން މާކެޓްގައި، ސެމްސަންގް އަދި ވަންޕްސް ފަދަ މަޝްހޫރު ކުންފުނިތަކުން ވިޔަފާރި ބައްޓަންކޮށްފައި އޮތް ގޮތެވެ.\nއިތުރު ލިޔުންތައް އައިފޯން އެޕަލް ސްމާޓް ފޯން ޓެލެކޮމިއުނިކޭޝަން އައިއޯއެސް މޯބައިލް ނެޓްވޯކް


QF ge Fahu Dhe Jaaga Ivory Coast aai Tunisia ah. - vNews.mv\nކުއާޓަރ ފައިނަލުގެ ފަހު ދެޖާގަ އައިވަރީކޯސްޓާއި ޓިއުނީޝިޔާއަށް\n09 July 2019, 09:12\nމިސްރުގައި މިހާރު ކުރިއަށްދާ އެފްރިކަން ކަޕް އޮފް ނޭޝަންސްގެ ކުއާޓަރ ފައިނަލުގެ އެންމެފަހު ދެ ޖާގަ ޓިއުނީޝިޔާއާއި އައިވަރީކޯސްޓް ރޭ ހޯދައިފިއެވެ.\nއައިވަރީކޯސްޓް މޮޅުވީ ދެވަނަ ބުރުގައި މާލީއާ ވާދަކޮށް އެކެއް ސުމަކުންނެވެ. މެޗުގެ ހަމައެކަނި ގޯލް އައިވަރީކޯސްޓަށް ކާމިޔާބުކޮށްދިނީ އިނގިރޭސިވިލާތުގެ ކްރިސްޓަލް ޕެލަސްއަށް ކުޅޭ ވިލްފްރިޑް ޒަހާއެވެ. މިމެޗުގައި ގިނައިރު ބޯޅަ ގެންގުޅެ ގިނަ ހަމަލަ ފޮނުވާލާފައިވަނީ މާލީންނެވެ.\nޓިއުނީޝިއާ އާއި ގާނާ ބައްދަލުކުރި މެޗުގެ ވަގުތު ހަމަވިއިރު ދެ ޓީމު އޮތީ އެކެއް އެކަކުން އެއްވަރުވެފައެވެ. ފުރަތަމަ ގޯލްޖަހައި ޓިއުނީޝިއާއަށް ލީޑް ހޯދައިދިނީ އެސްޕަރެންސްގެ ފޯވާޑް ތޯހާ ޔާސީން ޚާނިސީއެވެ. މިނަތީޖާއިން މެޗު ނިމެންދަނިކޮށް ގާނާއަށް އެއްވަރުކުރެވުނީ އެންމެ ފަހު މިނިޓުގައި ޓިއުނީޝިއާގެ ޑިފެންޑަރ ރަމީ ބަދޫއީ އަތުން ބައިކޮޅަށް ގޯލެއް ވަނުމުންނެވެ.\nއިތުރުވަގުތުގެ ކުޅުމުގައިވެސް މިނަތީޖާއަށް ބަދަލެއް ނައުމުން ދެންދިޔައީ ޕެނަލްޓީއަށެވެ. ޕެނަލްޓީޝޫޓްއައުޓުގައި ޓިއުނީޝިޔާ ކުރިހޯދީ ފަހެއް ހަތަރަކުންނެވެ. ގާނާއަތުން ބޭކާރުވި ޕެނަލްޓީއަކީ ތުރުކީގެ ލީގުގައި ކުޅޭ ސަލަބް އެކުބާން ފޮނުވާލި ޕެނަލްޓީއެވެ. އެބޯޅަ މަތަކުރީ ޓިއުނީޝިއާގެ ކީޕަރެވެ.\nކުއާޓަރ ފައިނަލުގައި ޓިއުނީޝިއާ ނިކުންނާނީ މަޑަގަސްކަރައާ ދެކޮޅަށެވެ. އައިވަރީކޯސްޓް ނިކުންނާނީ އަލްޖީރިޔާއާ ދެކޮޅަށެވެ.


ފާހަގަކޮށްލެވޭ "ސަޅި" އެންޑްރޮއިޑް ފޯނުތައް | Landhooinfo\nފާހަގަކޮށްލެވޭ “ސަޅި” އެންޑްރޮއިޑް ފޯނުތައް\nއަބްދުﷲ އިބްރާހީމް 1 އަހަރު ކުރިން\tޚިޔާލެއް ދެއްވާ\nއެންޑްރޮއިޑް “އޯރިއޯ” ރަސްމީކޮށް ނެރެފި، ފުރަތަމަ އަޕްޑޭޓް ލިބޭނީ އެޗްޓީސީ ފޯނުތަކަށް!\n2017 ވަނަ އަހަރު ދެބައިވާން ކައިރިވެފައިވާއިރު އެންޑްރޮއިޑް ފޯނުތައް އުފެއްދުމުގައި އެންމެ ކުރީ ސަފުގައި ވާދަކުރާ ސެމްސަންގ، ސޮނީ، އެޗް ޓީ ސީ، ވާވޭ އަދި އެސަސްއިން އެމީހުންގެ އެންމެ ފަހުގެ ފޯނުތައް ނެރުމަށް ވަނީ އަތުކުރިއޮޅާލައިފައެވެ. ބައެއް ފޯނުތައް ދައްކާލާފައިވާއިރު އަނެއްބައި ފޯނުތަކަށް ޕްރީ އޯޑާރ ނަގަމުންދާއިރު އެއްބަޔަކު މިހާރު ކަސްޓަމަރުންނަށް ފޯނު ފޯރުކޮށްދޭންފަށައިފިއެވެ.\nސެމްސަންގެ ގެލެކްސީ އެސް 8 / އެސް 8 ޕްލަސް\nސެމްސަންގުން އެސް ސީރީޒްގެ އެންމެ ފަހުގެ ފޯނު ކަމަށްވާ އެސް 8 އަދި އެސް 8 ޕްލަސް އަކީ މިހާތަނަށް އެމީހުން ނެރޭ އެންމެ ސަޅި ފޯނަށް ވާނެކަމަށް ބެލެވެއެވެ. މިއީ އެސް6 ނެރުނުފަހުން ފޯނުގެ ޑިޒައިނަށް ބޮޑު ބަދަލެއް ގެންނަ ފަހަރެކެވެ. ފޯނުގެ ޑިސްޕްލޭއަށް ޖާގަ ދިނުމުގެ ގޮތުން ޒަމާންވީ ހޯމް ބަޓަން ދުއްވާލާ ފިންގަޕްރިން ސްކޭނަރ ފޯނުގެ ފަހަތަށް ބަދަލުކޮށްފައިވެއެވެ. ސްކްރީން ސައިޒުގެ ގޮތުންނާ ބެޓެރީގެ ގޮތުން ފިޔަވާ މި ދެމޮޑެލްގައި މާބޮޑު ތަފާތުތަކެއް ނެތެވެ.4ޖީބީގެ ރޭމްއަކާ 64 ޖީބީގެ ސްޓޯރޭޖް ދީފައިވެއެވެ. ފޯނުގެ ކުރިމަތީގައި 8 މެގަޕިކްސެލް އަދި ފަހަތުގައި 12 މެގަޕިކްސެލް ކެމެރާއެއްވެއެވެ. އަދި މިއީ ފެން ނުވަންނަ ގޮތަށް ހަދާފައިވާ ފޯނެކެވެ.\nމިއަހަރު ކުރީކޮޅު އިއުލާންކުރި އެލް ޖީ ޖީ6އަކީވެސް ފާހަގަކޮށްލެވޭ ވަރުގެ މޮޅު ފޯނެކެވެ. ކުރީގެ މޮޑެލްތަކާ އަޅާކިޔާއިރު ޑިޒައިނަށް ބޮޑު ބަދަލުތަކެއް ގެނެސްފައިވާ ފޯނެކެވެ. ސްކްރީން ސައިޒަކީ 5.7 އިންޗިއެވެ. ބެޒެލްކުޑަކޮށް ސްކްރީނަށް ބޮޑު ޖާގަ ދީފައިވެއެވެ.4ޖީބީގެ ރޭމްއެކެވެ. ސްޓޯރޭޖުގައި 32 ޖީބީ ގެ ފޯނާއި އަދި 64 ޖީބީ ހުންނަ ފޯނުހުރެއެވެ. ސްޓޯރޭޖް ބޮޑުކުރަން ބޭނުންނަމަ ކާޑުޖެހެއެވެ. ފޯނުގެ ކުރިމަތީގައި5މެގަޕިކްސެލް އަދި ފަހަތުގައި 13 މެގަޕިކްސެލް ކެމެރާއެއްވެއެވެ. މިއީވެސް ފެން ނުވަންނަ ގޮތަށް ހަދާފައިވާ ފޯނެކެވެ.\nވާވޭ ޕީ10 / ޕީ10 ޕްލަސް\nސްމާޓްފޯނުގެ މާކެޓުގައި މިހާރު އެންމެ ކުރިއަރަމުން އަންނަ އެއްބަޔަކީ ވާވޭކަން ޔަޤީނެވެ. ވާވޭގެ އެންމެ ފަހުގެ މި ދެމޮޑެލްގެވެސް މައިގަނޑު ހަދާފައިވަނީ މެޓަލްއިންނެވެ. ފަހަތުގައި ދެ ކެމެރާވެއެވެ.4ޖީބީ ގެ ރޭމް އާއި 64 ޖީބީގެ ސްޓޯރޭޖެވެ. ޕީ10 ޕްލަސް6ޖީބީ ރޭމް އާއެކު 128 ޖީބީގެ ސްޓޯރޭޖް ހުންނަ ފޯނުވެސް ހުރެއެވެ. ޕީ10 ގައި 5.1 އިންޗީގެ ސްކްރީނެކެވެ. ޕީ10 ޕްލަސްގައި 5.5 އިންޗިއެވެ. މި ދެމޮޑެލްގައިވެސް ވަނީ ފަހަތުގައި 12 މެގަޕިކްސެލް އަދި 20 މެގަޕިކްސެލްގެ ދެ ކެމެރާއެވެ. އަދި ކުރިމަތީގައި 8 މެގަޕިކްސެލްގެ ކެމެރާއެކެވެ.\nވަންޕްލަސް ސިރީޒްގެ ފޯނުތަކަކީ ހެޔޮއަގެއްގައި މޮޅު ފޯނެއް ހޯދާނަމަ އެންމެ ރަނގަޅު ޗޮއިސްކަމަށް ގިނަބަޔަކު އެއްބަސްވެއެވެ. މިދިޔަ އަހަރުގެ ޖޫން މަހު ވަންޕްލަސް3ނެރުނުތާ މާގިނަދުވަސްތަކެއްނުވެ ވަންޕްލަސް 3ޓީ ވެސް ނެރުނެވެ. މިއަހަރުގެ މެދުތެރޭގައި އަނެއްކާވެސް ވަންޕްލަސްގެ އަދަދެއް ނެރޭނެއެވެ. އެއީ ވަންޕްލަސް5އެވެ. ވަންޕްލަސް4ނުނެރެ ވަންޕަލްސް5ނެރެނީ ކިހިނެއްވީބާއެވެ؟ ބައެއް ޓެކްނޮލޮޖީ ބްލޮގްތަކުގައި ބުނާގޮތުން ވަންޕްލަސް އަކީ ޗައިނާ ކުންފުންޏެކެވެ. ޗައިނާގައި ޒަމާނުންސުރެ ނަންބަރު4އެއީ ވަރަށް ބަދުނަސީބު ނަންބަރެއް ކަމުގައި ބަލައެވެ. އެހެންކަމުން ވަންޕްލަސް އިން ވެސް4ދޫކޮށްލައި ވަންޕްލަސް5ނެރެނީއެވެ. ވަންޕްލަސް5ގައި 5.5 އިންޗީގެ ސްކްރީނަކާ 23 މެގަޕިކްސެލް ކެމެރާއެއް ދޭނެކަމަށްވެއެވެ. ވަޔަރލެސް ޗާޖިން ކުރެވޭ އަދި ފެން ނުވަންނަ ގޮތްވެސް ހަދާނެކަމަށްވެއެވެ.\nއެންޑްރޮއިޑް އެންމެފަހުގެ ކީބޯޑް “އެލް ކީބޯޑް” އިންސްޓޯލް ކޮށްލައްވާ!\nއެންޑްރޮއިޑްގެ އެންމެ ފަހުގެ ވަރސަން އަކީ ކޮބައިތޯ މީހަކު މިހާރު ސުވާލުކޮށްފިނަމަ ބުނެވޭނީ އެންޑްރޮއިޑް އެލް ގެ ވާހަކައެވެ. އެންޑްރޮއިޑް …


Moderna adhi janssen vaccine raajeygai dhinumuge hudhdha dheefi - Ihavandhoo\nJun 06, 2021 17:46\nމޮޑާނާ އަދި ޖެންސެން ވެކްސިން ރާއްޖޭގައި ބޭނުން ކުރުމުގެ ހުއްދަ ދީފި\nކޮވިޑް-19 އިން ދިފާއުވުމަށް އިތުރު ދެ ވެކްސިނެއް ބޭނުން ކުރުމަށް ފުޑް އެންޑް ޑްރަގް އޮތޯރިޓީ (އެމްއެފްޑީއޭ)އިން ހުއްދަ ދީފިއެވެ.\nމިއަދު ހުއްދަ ދެވުނު ދެ ވެކުސިނާއެކު ރާއްޖޭގައި ހުއްދަދެވުނު ކޮވިޑު ވެކުސިންގެ އަދަދު ވަނީ6އަށް އަރާފައެވެ. ރާއްޖޭގައި މިވަގުތު ހުއްދަ ދީފައިވާ ވެކްސިން ތަކަކީ ފާއިޒާ، ކޮވިޝީލްޑް، ސިނޮފާމް، ސްޕުޓްނިކް ވީ، މޮޑާނާ އަދި ޖެންސެން އެވެ.\nއެމްއެފްޑީއޭ އިން މިއަދު ބުނީ ޖެންސެންއިން އުފައްދާފައިވާ ވެކްސިން، “ކޯވިޑް-19 ޖެންސެން ވެކްސިން”އާއި، މޮޑާނާ ވެކްސިން ރާއްޖެގައި ބޭނުންކުރުމުގެ ހުއްދަ އެ އޮތޯރިޓީއިން، މިއަދުން ފެށިގެން ދީފައިވާ ކަމަށެވެ.\nއެމްއެފްޑީއޭއިން ބުނީ، މި ދެވެކްސިން ބޭނުން ކުރުމަށް ހުއްދާ ދީފައިވަނީ މިހާރު އޮތް ހާލަތަށް ރިއާޔަތްކޮށް “ރެސްޓްރިކްޓެޑް ޔޫސް އިން އިމަޖެންސީ ސިޓުއޭޝަން” ގައި ބޭނުން ކުރުމަށާއި އުމުރުން 18 އަހަރުން މަތީގެ މީހުންނަށް ވެކްސިން ދިނުމަށް ކަމަށެވެ.\nއެމްއެފްޑީއޭއިން ބުނީ، މި ވެކްސިންތައް ބޭނުން ކުރުމުގެ ހުއްދަ ދީފައިވަނީ އެކަމުގައި ފުރިހަމަ ކުރަން ޖެހޭ އެންމެހާ ލިޔެކިޔުންތައް ފުރިހަކަ ކުރުމަށްފަހު ބަލަން ޖެހޭ ޓެކްނިކަލް ކަންކަން ފުރިހަމައަށް ބަލައި ދިރާސާކޮށް އަދި އޮތޯރިޓީއަށް ފަންނީ ލަފާދޭ ނޭޝަނަލް ފާރމަސޫޓިކަލް ބޯޑުގެ ލަފަޔާ މަޝްވަރާ އެކު ކަމަށެވެ.\nއެމްއެފްޑީއޭއިން ބުނީ، ޖޯންސަން އެންޑް ޖޯންސަންގެ މިވެކްސިންއަކީ ދުނިޔޭގެ ޞިއްޙަތު ޖަމްޢިއްޔާ (ޑަބްލިޔުއެޗްއޯ) ގެ އެމަޖެންސީ ޔޫސް ލިސްޓިން (އީޔޫއެލް) ގައި މިހާތަނަށް 42 ގައުމެއްގައި އެމަޖެންސީ ޔޫސް އެޕްރޫވަލް ލިބި އަދި ބޭނުންކުރަމުންދާ ވެކްސިނެއް ކަމަށެވެ. އަދި މޮޑާނާ ވެކްސިންއަކީ ދުނިޔޭގެ ޞިއްޙަތު ޖަމްޢިއްޔާ (ޑަބްލިޔުއެޗްއޯ) ގެ އެމަޖެންސީ ޔޫސް ލިސްޓިން (އީޔޫއެލް) ގައި މިހާތަނަށް 49 ގައުމެއްގައި އެމަޖެންސީ ޔޫސް އެޕްރޫވަލް ލިބި އަދި ބޭނުންކުރަމުންދާ ވެކްސިނެއް ކަމަށެވެ.\nމޮޑާނާ ވެކްސިނަކީ އޭގެ ފުރަތަމަ ޑޯޒު ޖަހާތާ 28 ދުވަސް ފަހުން ދެވަނަ ޑޯޒް ޖަހަން ޖެހޭ ވެކްސިނެކެވެ. ކޮވިޑު ބަލިން ދިފާޢު ވުމަށްޓަކައި ޖެންސެން ވެކްސިން ވެކްސިންގެ ޖަހަން ޖެހެނީ 1 ޑޯޒް އެވެ. މިހާތަނަށް ކުރެވިފައިވާ ތަހުލީލުތަކުން ދައްކާ ގޮތުގައި ޖެންސެން ވެކްސިންގެ އެފިކަސީ ރޭޓަކީ 85.4 އިންސައްތައެވެ. އަދި މޮޑާނާ ވެކްސިންގެ އެފިކަސީ ރޭޓަކީ 92 އިންސައްތަ އެވެ.


ބައިނަލްއަޤްވާމީ އަންހެނުންގެ ދުވަސް ނައިފަރުގައި ފާހަގަކޮށްފި | ނައިފަރު ކައުންސިލްގެ އިދާރާ\n2019 ވަނަ އަހަރުގެ ބައިނަލްއަޤްވާމީ އަންހެނުންގެ ދުވަސް ނައިފަރުގައި ފާހަގަ ކޮށްފިއެވެ. މިދުވަސް ފާހަގަ ކުރުމުގެ ގޮތުން ނައިފަރު އަންހެނުންގެ ތަރައްޤީއަށް މަސައްކަތް ކުރާ ކޮމެޓީއާ، ނައިފަރު ކައުންސިލް ގުޅިގެން 2019 މާރޗް 7، 8 އަދި9ވަނަ ދުވަހު ވަނީ ގިނަ ހަރަކާތް ތަކެއް ކުރިއަށް ގެންގޮސްފައެވެ.\nމިގޮތުން ދުވަސް ފެށުމުގެ ގޮތުން، މިދުވަހުގެ ހެނދުނު ކަނބަލުންގެ ހިނގާލުމެއް އިންތިޒާމްކުރެވިގެން ގޮސްފައި ވެއެވެ. އަދި ދުވަހުގެ ހަވީރު ކަނބަލުންނަށް ހާއްޞަ ބައިސްކަލް ރޭހަކާއި، ވޮލީ މެޗެއް އިންތިޒާމްކުރެވިގެން ގޮސްފައި ވެއެވެ. މި ޚަރަކާތްތައް ވަނީ ކާމިޔާބު ކަމާއެކު ކުރިޔަށް ގެންދެވިފައެވެ. ހަވީރުގެ ޚަރަކާތްތައް ޝަރަފްވެރިކޮށްދެއްވީ، ނައިފަރު ކައުންސިލްގެ މެމްބަރ ވިދާދު ޢަބްދުﷲ އެވެ. ވިދާދު ޢަބްދުﷲ އަކީ ނައިފަރު ކައުންސިލްގެ މެމްބަރ ކަމަށް އިންތިޚާބު ކުރެވިފައިވާ ޝަރަފްވެރި އަންހެން ކަނބަލެކެވެ.\nމިޚަރަކާތްތަކުގައި ބައިވެރިވި ފަރާތްތަކުގެ އަގު ވަޒަންކުރުމުގެ ގޮތުން ހަނދާނީ ލިޔުމާއި، ބައެއް ވަނަތަކަށް ދިޔަ ބައިވެރިންނަށް ކައުންސިލްގެ ފަރާތުން ވަނީ އެކިއެކި އިނާމުތައް ވެސް ހުށަހެޅިގެން ގޮސްފައެވެ.\nއަދި މިދުވަހުގެ ޚަރަކާތްތައް ނިންމާލުމުގެ ގޮތުން، 2019 މާރޗް 09 ވަނަ ދުވަހު، ނައިފަރު އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ ފަރާތުން ވަނީ، ރަށުގެ ބައެއް އިސްރަށްވެހިންގެ ގެތަކަށް ޒިޔާރަތެއް ކޮށްފައެވެ. މިޒިޔާރަތުގައި، އެގޭގެއަށް ވަނީ، ކޮމެޓީގެ ފަރާތުން އެކިއެކި ހަދިޔާތައް ބަދަލުކުރެވިފައެވެ.\nމިދުވަހުގެ މުނާއްސަބާއާއި ގުޅުވާލާއިގެ ހިންގުނު މިޚަރަކާތްތައް އިންތިޒާމްކުރުމުގައި އެންމެ އިސްކޮށް ޚަރަކާތްތެރިވެފައި ވަނީ ނައިފަރު އަންހެނުންގެ ތަރައްޤީއަށް މަސައްކަތްކުރާ ކޮމެޓީއެވެ.\nމީގެ އިތުރުން، މިދުވަހުގެ މުނާއްސަބާއާއި ގުޅިގެން މިކައުންސިލްގެ ހުރިހާ ފިރިހެން މުވައްޒަފުން ބައިވެރިވެގެން އިންތިޒާމްކޮށް، ކައުންސިލްގެ ހުރިހާ އަންހެން މުވައްޒަފުންނަށް ދުވަހުގެ މަރްހަބާ ކިޔުމުގެ ޚަރަކާތެއްވެސް 2019 މާރޗް 07 ވަނަ ދުވަހުގެ ހެނދުނު ވަނީ ކުރިޔަށް ގެންދެވިފައެވެ.


Dhuniye In Anhenun "Husve" Kaiveni Kuraane Anhenun Nulibidhaane - Vaguthu\n2 މަސް ކުރިން ( އޮގަސްޓް 4, 2021 )\nދުނިޔޭގައި އަންހެނުންގެ އާބާދީ އިތުރުވުމަށް ކުރިމަތިވަމުން އަންނަ ހުރަސްތަކަށް ބަލާއިރު 2100 ވަނަ އަހަރު އަންނަން ވާއިރަށް އަންހެނުންގެ އާބާދީ ވަރަށް ބޮޑަށް މަދުވެ، ކައިވެނި ކުރާނެ އަންހެނުން ނުލިބޭ ދަރަޖައަށް ކަންކަން ހިނގައިދާނެ ކަމަށް ދިރާސާ ރިޕޯޓެއްގައި ބުނެފިއެވެ.\nބީއެމްޖޭ ގްލޯބަލް ޖާނަލްގައި އާއްމު ކޮށްފައިވާ ދިރާސާ ރިޕޯޓެއްގައި ބުނެފައި ވަނީ އަންހެނުންނަށް ލިބޭ ފުރުސަތުތައް މަދުކަމަށް ބުނެ ބައެއް ގައުމުތަކުގައި އަންހެން ދަރިންނަށް ބަލިވެ އިނުމުން ދަރިން އެބޯޓް ކުރުމުގެ ކަންކަން ކުރިއަށް އޮތްތަނުގައި އިތުރުވަމުން އަންނާނެ ކަމަށެވެ.\nއާދަކަދައިގެ މަތީގައި ސާބިތުވެ ތިބުމަށްޓަކައި ފިރިހެން ދަރިން ހޯދަން ވެގެން ކުރިއަށް އޮތްތަނުގައި އަންހެން ދަރިން އެބޯޓް ކުރުން އިތުރު ވުމުގެ ނަތީޖާއަކަށް ވެގެން ދާނީ އަންހެން ކުދިން އުފަންވާ މިންވަރު އާދަޔާއި ހިލާފަށް މަދުވެގެން ދިއުން ކަމަށް ދިރާސާ ރިޕޯޓްގައި ބުނެފައި ވެއެވެ.\nދިރާސާ ރިޕޯޓްގައި ބުނެފައި ވަނީ މިހާރު ކަންކަން ހިނގަމުން އަންނަ ގޮތަށް ބަލާއިރު 2030 ވަނަ އަހަރު އަންނަން ވާއިރު 4.7 މިލިއަން އަންހެނުން ފިރިހެނުންނަށްވުރެ މަދު ވާނެއެވެ. އަދި 2100 ވަނަ އަހަރު އަންނަން ވާއިރު 22 މިލިއަން އަންހެނުން "ގެއްލިގެން ދާނެ" ކަމަށް ދިރާސާ ރިޕޯޓްގައި ބުނެފައި ވެއެވެ.\nއަންހެނުންނާއި ފިރިހެނުންގެ އާބާދީގެ ތަފާތު އެންމެ ބޮޑު ވެގެން ދާނެ ކަމަށް ލަފާކުރެވެނީ ދެކުނު އޭޝިއާ އާއި އިރުމަތީ އޭޝިއާގެ ގައުމުތަކާއި އަދި ޔޫރަޕްގެ ދެކުނުގެ ގައުމުތަކުގައި ކަމަށް ވެސް ދިރާސާ ރިޕޯޓްގައި ވަނީ ބުނެފައެވެ. މިދިރާސާ ކުރިއަށް ގެންގޮސްފައި ވަނީ 1970 ވަނަ އަހަރުން ފެށިގެން 2020 ވަނަ އަހަރާއި ހަމައަށް 204 ގައުމަކުން އުފަންވި ކުދިންގެ އަދަދު ބެލުމަށް ފަހުއެވެ.\nދިރާސާގައި ލަފާކޮށްފައިވާ ގޮތުގައި 1970 ވަނަ އަހަރާއި 2017 ވަނަ އަހަރާއި ދެމެދު 45 މިލިއަން އަންހެން ކުދިން ވަނީ އެބޯޓް ކޮށްލާފައެވެ. އޭގެ ތެރެއިން %95 ކުދިން އެބޯޓް ކޮށްފައި ވަނީ ޗައިނާ އާއި އިންޑިއާގައި ކަމަށް ވެސް ދިރާސާ ރިޕޯޓްގައި ވަނީ ލަފާކޮށްފައެވެ.\n"ދެޖިންސްގެ އާބާދީގެ މެދުގައި ހުންނަ އަދަދުގެ ތަފާތުތައް ބޮޑުވަމުން ދާނަމަ އެތައް ފިރިހެނުންނަކަށް އެމީހުން ކައިވެނި ކުރާނެ އަންހެނުން ނުލިބުމުގެ މައްސަލަ ބައެއް ގައުމުތަކުގައި ދިމާވުމުގެ ފުރުސަތު ބޮޑު. އެހެންކަމުން މިކަމަށް ވަރަށް އަވަސް ފިޔަވަޅުތަކެއް އަޅަން މިވަނީ މަޖުބޫރުވެފައި." ދިރާސާ ރިޕޯޓްގައި ބުނެފައި ވެއެވެ.\nދިރާސާ ރިޕޯޓްގައި ބައެއް ގައުމުތަކުގައި އަންހެނުންނާއި ފިރިހެނުންގެ އާބާދީގެ ފަރަގު ބޮޑުވަމުން އައިކަމަށް ފާހަގަ ކޮށްފައި ވީނަމަވެސް ޕާކިސްތާނާއި ނައިޖީރިއާ ފަދަ ގައުމުތަކުގައި އަންހެނުންނާއި ފިރިހެނުންގެ އާބާދީގެ ފަރަގު ހަމަހަމަ ވަމުން އަންނަކަން ވެސް ވަނީ ފާހަގަ ކޮށްފައެވެ.\nއޮގަސްޓް 4, 2021 13:59\nފަހުޒަމާނުގަ އަންހެނުން ގިނަ ވާނެ ކަމަށް ބުނޭ ގައިމު. މާތްﷲ އެންމެހާ ފިތުނަ ފަސާދަ ނެތި ކުރައްވަވާ އަޅަމެން ތެދު މަގުގާ ސާބިތު ކުރައްވަވާށި އާމީން\nއޮގަސްޓް 4, 2021 20:42\nއެހެންވީމަ އަދި ފަހު ޒަމާން ނާންނަނީތަ ނޫނީ ޤިޔާމަތްކައިރި ނުވަނީއޭ ބާ މިވެރިން މި ކިޔަނީ؟؟ ގޭސްގަނޑެއް އަނބުރަނީ ނޫންބާ\nއޮގަސްޓް 4, 2021 15:00\nފިރިހެނުންނާ އަޅާބަލާއިރު އަންހެނުންނަކީ ޖިސްމާނީގޮތުން ބަލިކަށި ބައެއް. އެހެންނަމަވެސް ހަމަގައިމުވެސް އަންހެނުންނާ ނުލާ އިންސާނީ ދަރިފަސްކޮޅު ދެމިއެއް ނޯންނާނެ. އިންޑިއާއާ ޗައިނާ ފަދަ ގައުމުތަކަށް އަންހެނުން މަދުވުމުގެ ނުރައްކާ އަދި ފޯރާނެ\nއޮގަސްޓް 4, 2021 17:42\nއެމީހުންނަށް ނުވިސްނެނީ އަންހެނުންނަކީ ދަށްބައެއް ލިބޭ ނިކަމެތިކަމެއް ކަމަށް އެމީހުން ދެކެނީ.\nއޮގަސްޓް 4, 2021 15:15\nތީ ކޮންތާކުން ހެދި ދިރާސާއެއް؟ ދުނިޔެއިން ބޭރުގަ އުޅެބަޔެއް ހަދާފަ އިންދިރާސާއެއްހެން ހީވަނީ. ދުނިޔޭގެ ސިްޙަތު ޖަމިއްޔާ ފަދަ ކްރެޑިބަލް ތަންތަނުގެ ސްޓެޓްސް ތަކުން ފެންނަނަން އޮތް ހަޤީގަތަކީ އަންހެން ކުދިން އުފަންވާވަރާއި އަންހެނުން ދަރިމައިވުމުގެ ރޭޓް ދުވަހެއް ދުވަހަކަށް ދަނީ އިތުރުވަމުންކަން. އަދި ކައިރި މިސްތަޤުބަކުގައި ބަޔެއް ޤައުމުތަކުގެ މުޅި ވޯރކްފޯސްގައި ވެސް އެންމެ ގިނަވާނީ އަންހެނުން ކަން ފާހަގަކޮށްފައިވޭ\nއޮގަސްޓް 4, 2021 15:19\nތިއީ މީގެކުރިން ޖާހިލިއްޔަ ޒަމާނުގައިވެސް ހިންގާފަ ހުރި ޖަރީމާތަކެއް ! އެޒަމާނުގައި " އެބޯރޓް " ނުކުރެވޭތީ އަންހެން ދަރިން މަރަނީ ! މިހާރުވެސް މަރަނީ ! ދުނިޔެ ހަލާކުގެ ތެރެއަށް ވައްޓާލީމާ ތިހުރިހާކަމެއްވެސް ހިގާނެ !\nއޮގަސްޓް 8, 2021 08:08\nމިކަމުން ލިބިދޭ އިބުރަތަކީ، އެޒަމާނުގަވެސް ކުރަނީ އެއްކަމެއް. އަންހެން ދަރިން ލިބުނިޔައްޔާ މަރާލަނީ ނޫނީ ދިރު ހުއްޓާ ވަޅުލާ މަރާލަނީ، މިހާރުވެސް އެހެން މިހަދަނީ. ތަފާތަކީ ޒަމާނަށް އައިސް ހުރި ވަސީލަތް ބޭނުން ކުރާކަން. ކުރަނީ އެއްކަމެއް. ވީމާ ޤުރުޢާނުގަ ތަކުރާކޮށް އެކިޒަމާނުގެ ވާހަކަ އައިސްފަ އެވަނީ އެކަން ކަމުން އިބުރަތް ހާސިލްކުރުމަށް. ވިސްނާ ފިކުރު ކުރާބަޔަކަށް އިބުރަތެއް އަދި ފިލާވަޅެއް އަދި އަލި މަގެއް ގޮތުގަ.\nއޮގަސްޓް 4, 2021 15:21\nމިހާރުވެސް އިންޑި އާގެ ބަ އެ އް ވިލެޖް ތަކުގަ އަންހެނުން ނެތީމަ އާއ އިލާގަ ތިބި ހުރިހާފިރިހެނުން އެ އް އަން ހެނަކާ އެބަ ކަ އިވެނި ކުރާ ކަމަށް ކްރަ އިމް ޕެޓްރޯލްގަ ބުނޭ. އަންހެން ކު އްޖަކަށް ބަލިވެ އިނީމަ ދަރި ވަ އް ޓަމުން ގޮސް އަންހެނުން ހުސްވެގެން.\nއޮގަސްޓް 4, 2021 16:07\nދުނިޔެ ފަސްވާވަ ރަކަށް އަންހެނުން ވާނީ އިތު ރު. ތިކަހަލަ ދި ރާސާ ކު ރެވިދާނެ ކޮންމެ މީހަކަށވެސް\nއޮގަސްޓް 4, 2021 16:36\nބާޠިލު ދިރާސާ ކުރުން ހުއްޓާލާ އަދި ކީއްތަ އަހަރެމެންގެ މުސްލިމުންނަށް އެނގިފަވަނީ ފަހުޒަމާނުގައި ފިރިހެނުން މަދުވާނެ ކަމަށް އަދި އަންހެނުންގިނަވެގެން ވާނެ ކަމަށް..\nއޮގަސްޓް 6, 2021 21:44\nއޮގަސްޓް 4, 2021 17:38\nތި ދިރަސާގެ އިދިކޮޅަށް ކަންތަށްވާތަން ދުނިޔެ ތިބިބަޔަކު ދެކޭނެތެވެ . އެހެނީ އިސްލާމް ދީނުގައި ހަތަރު އަނބިން ހުއްދަ ކޮށްފއިވާ ސަބަބު ތަކުގެ ތެރޭގައި ހިމެނޭ އެއްކަމަކީ ދުނިޔޭގައި ފިރިހެނުންނައްވުރެ އެތައް ގުނައެއް އަންހެނުން ގިނަވުމެވެ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ. އެކްސިޑެންޓް ތަކުގަޔާއި ހަގުރާމަ ތަކުގަޔާއި ެެެެެެެެެެެެެެެެެެެެެެެެެެެެެެެެެެެެެެެެ. އެހެންވެސް ހާދިސާތަކުގއި ގިނައިން މަރުވަނީ ފިރިހެނުންނެވެ . މިހާރުވެސް ދުނިޔޭގައި އެތަށްއެތައް މިލިޔަން އަންހެނުންގެ އާބާދީ ގިނައެވެ .\nއޮގަސްޓް 7, 2021 07:13\nމީ ކާކު ބުނި ވާހަކަ އެއްތަ\nއޮގަސްޓް 6, 2021 17:50\nކިތައްމެ ގިނައިން އަންހެން ދަރިން ލިބުނަސް މަރާ ނަމަ މަދެއްނު ވާނީ.\nއޮގަސްޓް 7, 2021 16:46\nމަ މިއުޅެނީ ކައިވެނި ކުރާނެ މީހަކު ނުވެގެން... ފިރިހެނުން ހުސްވީހެން ހީވަނީ...\nއޮގަސްޓް 8, 2021 00:57\nމިެޮތީ އާޓިކަލްއެއް ލިބިފައި. އެމީހަކަށް އެނގުނުހައި ކޮސް ކޮމެންޓެއް ލިޔޭ. މުސްލިމުން ނުޖެހޭނެ ދިރާސާއެއް ކުރާކަށް. ކާފަރުންގެ އީޖާދުތަކުން ދިރިއުޅެމުން އެމީހުންނަށް ފާޑުކީމާ އެންމެ ރަނގަޅަށް ދީން މަތިވެރި ކުރެވުނީ އެ.\nއޮގަސްޓް 8, 2021 01:49\nޕައިޕް ސްޓޯ ރީ - ހޮޅިވާހަކަ\nއޮގަސްޓް 8, 2021 10:09\nފިރުޢައުނު ވެސް ފިރިހެން ކުދިން މަދުކުރަން އުޅުނު އެކަމަކު އެކަން ކުރެވުނުތަ.


"Ae Dil Hai Mushkhil" akee enme loabi masakkai: Karan Johar | Mihaaru\n"އޭ ދިލް ހޭ މުޝްކިލް" އަކީ އެންމެ ލޯބި މަސައްކަތް: ކަރަން ޖޯހަރް\n30 އޮކްޓޯބަރ 2019 - 07:492comments\nރަންބީރު ކަޕޫރާއި އަނުޝްކާ ޝަރުމާ އާއި ފަވާދު ޚާންގެ އިތުރުން އައިޝްވާރިޔާ ރާއީ މުހިއްމު ރޯލްތައް ކުޅުނު ފިލްމު ރިލިޒްކުރިތާ ހޯމަ ދުވަހަށް ތިން އަހަރު ފުރުމާ ގުޅިގެން ކަރަން އިންސްޓަގްރާމްގައި އާންމުކުރި ޕޯސްޓެއްގައި ބުނީ މިއީ އޭނާގެ ހިތާ އެންމެ ގާތް ފިލްމު ކަމަށެވެެ.\n"އަދި މިއީ އެންމެ ހިތްހަމަޖެހޭ ގޮތަށް މަސައްކަތް ކުރެވުނު ފިލްމު. ވަރަށް ފޮނި ހަނދާންތަކެއް މި ފިލްމާ ގުޅިފައިވޭ،" ކަރަން ބުންޏެވެ. "މީގައި މަސައްކަތްކުރި ހުރިހާ ކާސްޓުންނާއި ކްރޫންނަށް ޝުކުރު އަދާކުރަން."\nއަސަރުގަދަ ލޯބީގެ ވާހަކައެއް ކިޔައިދިން "އޭ ދިލް ހޭ މުޝްކިލް" ރިލީޒްކުރީ އޮކްޓޯބަރު 28، 2016 ގަ އެވެ. މި ފިލްމު ކަރަން ކުރިން ސިފަކޮށްފައި ވަނީ އޭނާގެ ސެމީ-ބައޮގްރަފިކަލް ޑްރާމާއެއްގެ ގޮތުގަ އެވެ. އެގޮތުން އޭނާގެ ހަޔާތުގެ އެކި ދުވަސްވަރުގެ ހާދިސާތައް ފިލްމުގައި ކިޔައި ދީފައި ހުންނާނެ ކަމަށް ބުނެފައިވެ އެވެ. "އޭ ދިލް ހޭ" ގެ މައިގަނޑު ޕްލޮޓަކީ ލޯތްބަށްޓަކައިވާ ގުރުބާނީ އެވެ.\n"އޭ ދިލް ހޭ މުޝްކލް" ގެ ޝޫޓިންގެ ތެރެއިން.\nކަރަން ޑައިރެކްޓްކުރި ފިލްމުތަކުގެ ތެރެއިން 100 ކްރޯޑް ކުލަބަށް މިހާތަނަށް ވަން ހަމައެކަނި ފިލްމަކީ ވެސް މިއީ އެވެ. "އޭ ދިލް ހޭ މުޝްކިލް" ބޮކްސް އޮފީހުގައި 237.56 ކްރޯޑް ރުޕީސް (39 މިލިއަން ޑޮލަރު) ގެ އާމްދަނީއެއް ހޯދި އިރު، ފިލްމު ހަދާފައި ވަނީ 68 ކްރޯޑް ރުޕީސް (10 މިލިއަން ޑޮލަރު) ގެ ބަޖެޓަކުންނެވެ.\n"އޭ ދިލް ހޭ މުޝްކިލް" ގެ ޓްރެއިލާ.\n"އޭ ދިލް ހޭ މުޝްކިލް" ރިލީޒްކުރިތާ ތިން އަހަރުވި ދިޔަ އިރު، މި ފިލްމުގެ ލަވަތައް އަދިވެސް ވަރަށް މަގުބޫލެވެ. އޭގެ ތެރޭގައި ފިލްމުގެ ޓައިޓްލް ލަވައިގެ އިތުރުން "ބުލެޔާ" އަދި "ޗަންނާ މެރޭޔާ" ފާހަގަކޮށްލެވެ އެވެ.\nބޮލީވުޑްގެ އެންމެ ނުފޫޒު ގަދަ ޑައިރެކްޓަރުންގެ ތެރޭގައި ހިމެނޭ ކަރަން ޑައިރެކްޝަނަށް ނުކުތީ މީގެ 21 އަހަރު ކުރިން ރިލީޒްކުރި 1998 ގެ "ކުޗް ކުޗްް ހޯތާ ހޭ" އިންނެވެ. އޭގެ ފަހުން ރީތި އެތައް ފިލްމެއް ގެނެސްދިން ޑައިރެކްޓަރު މިހާރު އަންނަނީ އޭނާގެ7ވަނަ ޑައިރެކްޝަނަށް ތައްޔާރުވަމުންނެވެ. އެއީ ތާރީހީ ލޯބީގެ ހާދިސާއަކަށް ހަދާ "ތަޚުތު" އެވެ.\nއިތުރު ލިޔުންތައް ބޮލީވުޑް އައިޝްވާރްޔާ ރާއީ ރަންބީރް ކަޕޫރު\nއޭ ދިލް ހެ މުޝްކިލް: އަހަރުގެ ލޯބީގެ ފިލްމަށް ވެދާނެ


Overdose Ah Fahu Hih Huhtti3Faharu Stroke Eh Jehunu - Demi Lovato - Vaguthu\nއޯވަޑޯޒް އަށްފަހު ހިތް ހުއްޓި ތިންފަހަރު ސްޓްރޯކް ޖެހުނު ކަމަށް ޑިޒްނީ ވޮލްޑްގެ ކުރީގެ ތަރި ޑެމީ ލޮވާޓޯ ބުނެފި އެވެ.\n28 އަހަރުގެ ޑެމީ ލޮވާޓާ 2018 ވަނަ އަހަރު އޭނާ އޯވަޑޯޒް ވުމަށްފަހު އޭނާގެ ހަޔާތުގައި ކަންކަން ހިނގައިދިޔަ ގޮތް ކިޔައިދީފައި ވަނީ ޔޫޓިއުބްގެ ޑޮކިއުމެންޓަރީ ޑެމީ ލޮވާޓޯ: ޑާންސިން ވިތް ދަ ޑެވިލްގެ ޓްރެއިލާގައި އެވެ.\nޑެމީ ލޮވާޓޯގެ ހަޔާތުގެ ވާހަކަތައް ގެނެސްދޭ މި ޑޮކިއުމެންޓަރީގެ ޓްރެއިލާ މިހާރު ޔޫޓިއުބަށް ލާފައިވާއިރު އޭނާ އޯވަޑޯޒް އަށް ފަހު ކަންކަން ހިނގައިދިޔަގޮތް ފޭނުންނަށާއި ލަވަކިޔުމުގެ ދާއިރާގެ ފަރާތްތަކަށް އެނގިގެން ދާނެ އެވެ.\nޑެމީ ލޮވާޓޯގެ ބުނީ އޭނާ އޯވަޑޯޒް އަށް ފަހު ދިމާވި ކަންތަކުގެ އަސަރު އަދިވެސް އެބަހުރި ކަމަށާއި މިހާރުވެސް އޭނާ އަށް ކާރު ވެސް އެކަމުގެ ސަބަބުން ނުދުއްވޭ ކަމަށެވެ. އެއީ ބައެއް ފަހަރު އަނދިރިވާގޮތްވެސް ދިމާވާތީ ކަމަށް އޭނާ ބުނެފައި ވެއެވެ.\nބައެއް ފަހަރު ލޮލަށް ފެނުން އަނދިރި ވުމުގެ ފޮތް ކިޔަން ވެސް އުނދަގޫ ކަމަށް ޑެމީ ލޮވާޓޯ ވަނީ ބުނެފަ އެވެ. އޮވަޑޯޒް އަށްފަހު ވަރަށް ގިނަ ކަންކަން ތަހައްމަލް ކުރަން ޖެހުނު ކަމަށް އޭނާ ބުނެފައި ވެއެވެ. ނަމަވެސް އެކަންކަން ދިމާވި ކަމަށް ވިޔަސް ރިހެބިލިޓޭޓް ކުރުމުގެ ކަންކަން އެހާ ގިނައިން ކުރަން ނުޖެހޭތީ ވަރަށް އުފާވާ ކަމަށް އޭނާ ބުނެފައި ވެއެވެ.\nއޮވަޑޯޒް އަށް ފަހު ޑޮކްޓަރުން އޭނާ ދިރިނުހުންނާނެ ކަމަށްވެސް ބުނެފައިވާ ކަމަށް ޑެމީ ވަނީ ބުނެފަ އެވެ. ޑެމީގެ ވާހަކަތައް ހިމަނައިގެން ހަދާފައިވާ މި ޑޮކިއުމެންޓަރީ މާރިޗް 23 ހުގައި ޔޫޓިއުބުން ފެންނާނެ އެވެ.\nޑެމީ އަކީ އެމެރިކާގެ ލަވަކިޔުންތެރިއެއްގެ އިތުރުން ލަވަ ލިޔެ، ޕްރޮޑިއުސް ކުރާ އަދި އެކްޓުވެސް ކުރާ ފަންނާނެކެވެ.


އައްޑޫ ހޮސްޕިޓަލަށް ކިޔާނީ ކޮން ނަމެއް؟ – Haftha\nThu,4June, 2020, 12:33 am\nއައްޑޫ ހޮސްޕިޓަލަށް ކިޔާނީ ކޮން ނަމެއް؟\nއައްޑޫގައި އަލަށް ތަރައްގީ ކުރަމުން އަންނަ ޓާޝިއަރީ ހޮސްޕިޓަލަށް ކިޔާނެ ތިން ނަމެއް ކަނޑައަޅައި، އެ ނަންތަކަށް ހިޔާލު ހޯދުމަށް އައްޑޫ ސިޓީ ކައުންސިލުން ހުޅުވާލައިފި އެވެ.\nކައުންސިލުން އެ ހޮސްޕިޓަލަށް ކިޔުމަށް ނިންމާފައިވާ ތިން ނަމަކީ، އިކުއަޓޯރިއަލް އައްޑޫ ހޮސްޕިޓަލް، އައްޑޫ ހޮސްޕިޓަލް އަދި ސްވާދިވް ހޮސްޕިޓަލެވެ.\nއެގޮތުން އިކްޓޯރިއަލް އިން ދޭހަކޮށްދެނީ އައްޑޫ އިކްޓޯރިއަލް ކޮންވެންޝަން ސެންޓަރު (އީސީސީ) އަށެވެ. އެތަނަކީ ކުރީގެ ރައީސް އަދި މަޖިލީހުގެ މިހާރުގެ ރައީސް މުހައްމަދު ނަޝީދުގެ ވެރިކަމުގައި 2011 ވަނަ އަހަރު 17 ވަނަ ސާކް ސަމިޓް ބާއްވަން އިމާރާތް ކުރި ތަނެކެވެ.\nދެވަނަ ނަން ކަމުގައިވާ އައްޑޫ ހޮސްޕިޓަލް ނިސްބަތް ވަނީ އެ އަތޮޅުގެ ނަމަށެވެ. އަދި ތިން ވަނަ ނަން ކަމުގައިވާ ސުވާދިވް އިން ދޭހަކޮށްދެނީ ދެކުނުގެ ހަތަރު އަތޮޅެއް އިނގިރޭސިންނާ ބައިވެރިވެގެން މީގެ 50 އެތައް އަހަރެއް ކުރިން އުފެއްދި ސަރުކާރަށެވެ.\nހިތަދޫގައި ހުރި އީސީސީގެ އިމާރާތް 100 އެނދުގެ ޓާޝިއަރީ ހޮސްޕިޓަލެއްގެ ގޮތުގައި ތަރައްގީ ކުރުމުގެ މަސައްކަތް ކުރަނީ އެލިއާ ކޮންސްޓުރަކްޝަނުންނެވެ. އެ ކުންފުންޏަށް 161.8 މިލިއަން ރުފިޔާއަށް އެ މަޝްރޫއު ހަވާލުކުރީ ކުރީގެ ރައީސް ޔާމީން ސަރުކާރުގައި ނޮވެމްބަރު 14، 2016ގައެވެ.\nއެ ހޮސްޕިޓަލްގެ މަސައްކަތް ނުނިމި ދިގުލައިގެން ގޮސްފައިވާއިރު، ހިތަދޫ ރީޖަނަލް ހޮސްޕިޓަލް (އެޗްއާރްއެޗް) ހިންގެވުމާ ހަވާލުވެ ހުންނެވި ޝާހް ސައީދު މިދިޔަ މަހު މީޑިއާ އަކަށް މައުލޫމާތު ދެއްވަމުން ވިދާޅުވެފައިވަނީ، އާ ހޮސްޕިޓަލްގެ އެންމެ ފަހުގެ މަސައްކަތްތައް މިހާރު ވަރަށް ބާރަށް ކުރިއަށްދާ ކަމަށާއި އަންނަ އޮގަސްޓް މަހުގެ ތެރޭގައި އެތަނުން ހިދުމަތް ދޭން ފެށޭނެ ކަމުގެ އުންމީދު ބޮޑު ކަމަށެވެ.


Eid faahaga kuran enmen atholhu thakah\nއީދު ފާހަގަކުރަން އެންމެން އަތޮޅުތަކަށް\nރަށެއްގައި އީދު ކުޅިވަރު ކުޅެނީ: އީދާ ދިމާކޮށް ކުޅިވަރުތައް ކުޅެނީ ރަށްރަށުގައި\nޒަމާނުއްސުރެވެސް ދިވެހިން އަންނަނީ ކުލަގަދަކޮށް އީދު ފާހަގަކުރަމުންނެވެ. ދީނީ ގޮތުންނާއި ސަޤާފީ ގޮތުން އީދު ފާހަގަކުރުމަށް ތަފާތު އެކިކަންކަން ކޮށް އުޅެއެވެ. ކުރީއްސުރެ ކުރަމުން އައި ބައެއް ކަންކަން އުވި އަނެއް ބައި ކަންކަމުގައި ޒަމާނީ ކުލަވަރު ވަނީ ޖެހިފަ އެވެ. އީދު ސަލާންކުރުމާއި ބޮޑު ސަޔެއް ބޭއްވުމާއި، ތަފާތު ވައްތަރުގެ މާލި ތަކާއި ބޭންތައް ނެރުމާއި، ބޮޑު މަސްނެރުމާއި، ވާ ދެމުމާއި ކޯޑި ކެޑުމާއި، ބޮޑުބެރުގެ ހަރަކާތްތައް ބޭއްވުމާއި، ފެންޖެހުމާއި ސްޓޭޖް ޝޯ ބޭއްވުންފަދަ ކުޅިވަރުތަކަކީ މިހާރުވެސް ރަށްރަށުގައި ކުޅެމުން އަންނަ ކުޅިވަރުތަ ކެވެ. އެކިރަށްރަށުގައި މިކުޅިވަރުތައް ކުޅޭ ޅޭގޮތް ތަފާތުނަމަވެސް އީދު ފާހަގަކުރަން ކުޅެމުން އަންނަ ކުޅިވަރުތައް ހުރިހާ ރަށެއްގައިވެސް އޮވެއެވެ. އެހެންނަމަވެސް ފާހަގަކޮށްލަން ޖެހޭ ކަމަކީ އީދު ފާހަގަކުރުމުގެ ހަރަކާތްތައް ބޮޑަށް ކުރިޔަށްދަނީ މާލެއަށްވުރެ ބޮޑަށް އަތޮޅު ތެރޭގައި ކަމެވެ.\nމާލޭގައި މިިދޔަ އަހަރު ފެންކުޅި ކުޅެނީ. -- އަވަސް ފޮޓޯ\nއީދު ޗުއްޓީ އާ ދިމާކޮށް މާލޭގައި އުޅޭ ގިނަމީހުން އަތޮޅުތަކަށާއި އެހެންތަންތަނަށް ދެއެވެ. އާބާދީގެ ތިންބައިކުޅަ އެއްބަޔަށްވުރެ ގިނަ މީހުން އުޅެމުންދާ މާލޭގެ ހަލަބޮލިކަމަށް ކޮންމެސް ވަރެއްގެ ލުޔެއް އަންނަނީ ހަމައެކަނި އީދު ޗުއްޓީގައެވެ. މާލޭގެ ހަލަބޮލި މަގުތަކުގައި ހިނގާބިގާވެ އުޅެލަން އެންމެ ފަސޭހަ ވަނީ އީދު ޗުއްޓީއާ ދިމާކޮށެވެ. ފަހަކާ ޖެހެންދެންވެސް އީދު ފާހަގަކުރުމަށް މާލޭގައި މައިގަނޑުގޮތެއްގައި ކޮށްއުޅުނު ކަމަކީ ދިރާގުން ބާއްވަމުން އައި ދިރާގު އީދު ޝޯވ އެކަންޏޭ ބުނެވިދާނެއެވެ. އީދު ދުވަހު ކޮންމެސް ވަރަކަށް ފެންކުޅީގެ ހަރަކާތްތައް މާލޭގެ އެކި ސަރަހައްދުތަކުން ފެނިދާނެއެވެ. އެހެންނަމަވެސް އީދެއް އައިސްއުޅޭ ކަމުގެ މާބޮޑު އިހުސާސެއް އީދުގައި މާލޭގައި އުޅޭ މީހަކަށް ނުކުރެވޭނެއެވެ. އީދުގެ މަޖާގަނޑު ނަގަން ބޭނުންނަމަ ޖެހޭނީ ހަމަ މާލޭން ފައިބާ ކޮންމެސް ތާކަށް ދާށެވެ.\nމާލޭގައި ކިޔަވަން އައިސްއުޅޭ މެދު ރާއްޖެ ތެރެއަށް ނިސްބަތްވާ އަންހެން ކުއްޖަކު ބުނީ ކޮންމެހެން ހަދާފައިވެސް އީދު ޗުއްޓީއާ ދިމާކޮށް ރަށަށް ދާން ބޭނުންވާކަމަށެވެ. އީދުގައި މާލޭގައި ހުރެގެން ގޮވާނީ ބޯކަމުގައި އޭނާ ބުންޏެވެ. " އީދުގައި މާލޭގައި ހުރީމާ އެއްވެސް ވަރަކަށް އީދެއް އައިސްގެން އުޅޭ ކަމުގެ އިހުސާސެއް ނުކުރެވޭ. ޓީވީ ޗެނަލްތަކުން ރަށްރަށުގެ އީދުކުޅިވަރުތައް ގެނެސްދޭތަން ފެނުނީމާ ހަމަ ބޭނުންވަނީ ރަށަކަށްދާން. އެކުޅިވަރުތައް ހަމަލޮލަށް ބަލާލާ ބައިވެރިވެލަން." މާލެއަށް ނިސްބަތްވާ ކުއްޖަކު ބުންޏެވެ. ހަޤީޤަތުގައި އެމީހުން އެބުނަނީ އީދުގައި މާލޭގައި ހުރީމަ ކަންވާގޮތެވެ. އީދު ޗުއްޓީގައި މާލޭގައި ހުރެގެން އީދުގެ ފޯރިއެއް ނުނެގޭނެއެވެ. އާއިލާއާއި ރަހުމަތްތެރިންނާއެކު ރަށަކަށް ދިޔައީމާ ހިތްހަމެޖުހުން ލިބި ނެގޭ ފޯރި ބޮޑުވެ ފަހަށް ރައްކާކުރަން މާރީތި ހަނދާންތަކެއްވެސް ލިބިގެންދާނެއެވެ.\nމާފަންނު ސްޓޭޑިއަމްގައި މިދިޔަ އަހަރު ބޮޑު ޖަމާއަތުގައި ފިތުރު އީދު ނަމާދު ކުރަނީ: މިއަހަރުވެސް އީދު ނަމާދުގެ ބޮޑު ޖަމާއަތް އޮންނާނީ ސްޓޭޑިއަމް ގައި --\nއީދު ފާހަގަކުރުމަށް މާބޮޑު ފޯރިއެއް މާލޭގައި ނުނެގިޔަސް ކޮންމެސް ވަރަކަށް އީދުގެ ފޯރި ނެގުމަށް މަސައްކަތްތަކެއްވެސް ކުރެ އެވެ. އެގޮތުން މިއަހަރު ފިތުރު އީދުގައި މާލޭގައި ތިބި ފަރާތްތަކަށް ވަކިން ޚާއްސަކޮށް ކުޑަކުދިންނަށް އަމާޒުކޮށްގެން މާލޭގައި އިވެންޓެއް ބޭއްވުމަށް ވަނީ ހަމަޖެހިފަ އެވެ. އެން-ރޭންޖުން އިންތިޒާމުކޮށްގެން ބާއްވާ " ލިޔެލާ ރިޓްރީޓް އީދު ފެސްޓިވަލް " ނަމުގައި ހެންވޭރު ދަނޑުގައި ކުރިޔަށްދާ މި އިވެންޓުގައި ހިލޭ ބައިވެރިވެވޭނެ އެވެ. މިއިވެންޓްގައި ފެންބަޑި ބޭނުންކޮށްގެން ފެން ކުޅިކުޅުމުގެ ހަރަކާތްތަކެއް ކުރިޔަށްގެންދިޔުމަށް ހަމަޖެހިފައިވާއިރު ވޯޓާ ސްލައިޑްސް އާއި ބައުންސީ ސާކަލް ފަދަ ކަންކަންވެސް މިފެސްޓިވަލް ތެރޭގައި ކުރިޔަށްދާނެއެވެ. މީގެއިތުރުން ހުޅުމާލޭގައިވެސް ފެންކުޅީގެ ހަރަކާތްތައް ކުރިޔަށްގެންދިޔުމަށް ވަނީ ރާވާފައެވެ. ލަޔާ ކެފޭއިން އުރީދޫއާ ގުޅިގެން ކުރިޔަށްގެންދިޔުމަށް ހަމަޖެހިފައިވާ ކުޅިވަރުތަކުގެ ތެރޭގައި ފެންކުޅީގެ އިތުރުން ވާދެމުންވެސް ކުރިޔަށްދާނެ އެވެ. މީގެއިތުރުން އެކިއެކި ފަންނާނުންނާއި މިޔުޒިކް ގްރޫޕްތަކާއި ބޮޑުބެރު ގްރޫޕްތަކުން ކުރިޔަށްގެންދާ ޝޯވތައް މިއަހަރުގެ އީދުގައިވެސް މާލޭގައި ކުރިޔަށްދާނެ އެވެ. މިކަންތައްތަކަކީ މިއަހަރު ފިތުރު އީދުގައި މާލޭގައި ތިބި ރައްޔިތުންނަށް އީދު ފާހަގަކުރުމަށް ބައިވެރިވެވޭނެ އަދި ބަލާލަން ދެވޭނެ ކަންކަމެވެ.\nއީދަކީ މުސްލިމުންނަށް އަންނަ އުފާވެރި މުނާސަބަތެކެވެ. އީދުގެ އުފަލުގައި ކުދިބޮޑު އެންމެން ބައިވެރިވެ އެވެ. އީދު ފާހަގަކުރުމުގެ އެކި ހަރަކާތްތައް މުޅި ރާއްޖޭގައި ކުރިޔަށްދާއިރު އެކަންކަން ވެރިރަށް މާލެއިންވެސް ފެންނަން އެބަޖެހެ އެވެ. މާލޭގައި ދިރިއުޅޭ ރައްޔިތުންނަށްވެސް އީދެއް އައިސްގެން އުޅޭކަމުގެ އިހުސާސް ކުރެވެން އެބަޖެހެ އެވެ. ބޮޑު ޖަމާޢަތުގައި އީދު ނަމާދުކުރުމާއި އީދު ސަލާން ކުރުމާއި ސްޓޭޖް ޝޯވއިން އީދު ފާހަގަކޮށް ނިންމާލުމުގެ ބަދަލުގައި އީދާ ދިމާކޮށް ގިނަކަންތައްތަކެއް ވެރިރަށް މާލޭގައި އީދު ފާހަގަކުރަން ކުރަން އެބަޖެހެ އެވެ. ކޮންމެ އީދެއްގައި މިހަރަކާތްތައްކުރިޔަށް ގެންދެވޭނެ ގޮތަކަށް ވިސްނަން އެބަޖެހެ އެވެ.\nކޮވިޑު ބަންދުން ވީއްލި އީދު ބަންދަށް!\nމި އީދުގެ އެންމެ ހިތްދަތި މަންޒަރު!


Maruvegen andhaaleee kaakukameh aaila ah yageeneh noon!\nއިންޑިޔާގެ އަހުމަދުއާބާދުގެ ހޮސްޕިޓަލަކަށް ގިނަ ބައެއްގެ މަލާމާތާއި ރުޅިވެރިކަން އަމާޒުވަމުން އެބަދެ އެވެ. ކޮރޯނާވައިރަސް ކޭސްތަކާ މެދު އެމީހުންގެ އިހުމާލު ބޮޑުވެގެނެވެ. މިފަދަ އެތައް ހާދިސާއެއް ހިނގާފައިވާއިރު އެންމެ ފަހުން ހިނގި މި ކަމަކީ ވެސް އޭގައި ހޮސްޕިޓަލުގެ އިހުމާލު ވަރަށް ބޮޑަށް އޮތް ކަމެއްކަން ފާހަގަ ކޮށްލެވެ އެވެ.\nގުޖްރާތުގެ އާއިލާއެއްގެ ދޭވްރާމްބާއީ ބިސީކަރް ނަމަކަށް ކިޔާ މީހަކު އެ ހޮސްޕިޓަލުގައި އެޑްމިޓް ކުރީ މިދިޔަ މޭ މަހުގެ 28 ވަނަ ދުވަހު އެވެ. އޭނާ މަރުވިކަން އާއިލާއަށް އެންގީ އޭގެ އެއް ދުވަސް ފަހުން މޭ 29 ވަނަ ދުވަހު އެވެ. އޭރު އަދި ކޮވިޑް-19 ތޯ ބަލަން ދޭވްރާމްބާއީގެ ސާމްޕަލް ޓެސްޓް ކުރަން ފޮނުވައި ނަތީޖާ ވެސް ނުލިބެ އެވެ. ނަމަވެސް ކޮވިޑް-19 އަށް ޝައްކު ކުރެވޭ މީހަކަށް ވާތީ ނަތީޖާ ނުލިބުނަސް އަންދާލަން ޖެހެނީ ބަލި ޖެހިފައިވާ މީހުން މަރުވީމަ އަންދާލާ ގޮތަށެވެ.\nދޭވްރާމްބާއީގެ އާއިލާއިން އޭނާ މަރުވީ ކަމަށް ނިންމާ ހިތާމަ ކުރަމުން ދަނިކޮށް އޭނާގެ މަރުވެފައިވާ މަސްގަނޑު ކަމަށް ބުނެ ހޮސްޕިޓަލުން ވަނީ އާއިލާއަށް މަރުވެފައިވާ މީހަކު ހަވާލު ކޮށްފަ އެވެ. އިންޑިޔާގެ ހެލްތު މިނިސްޓްރީ އާއި އެނޫންވެސް ސަރުކާރުގެ ކަމާ ބެހޭ އިދާރާތަކުގެ ގައިޑްލައިންގައިވާ ގޮތުން ކޮވިޑް-19 ޖެހިގެން ނުވަތަ ބައްޔަށް ޝައްކު ކުރެވޭ މަރުވާމީހަކު ލާފައި އޮންނަ އެއްވެސް ބޮޑީބޭގެއް ހުޅުވުމުގެ ހުއްދައެއް އާއިލާގެ އެއްވެސް މީހަކަށް ނޯވެ އެވެ.\nއެމީހަކު އަންދާލަން ޖެހެނީ އެ އޮތްގޮތަށް އޮއްވަ އެވެ. އާއިލާގެ އެއްވެސް މީހަކު މޫނު ވެސް ބަލާފައި ނެތުމުން އެއީ ދޭވްރާމްބާއީ ނޫންކަން އެމީހުންނަށް ނޭނގި ޖަނާޒާގެ ކަންތައްތައް ކުރީ އެވެ.\nދޭވްރާމްބާއީ އަންދާލައި އޭނާ މަރުވުމުގެ ހިތާމައިގައި އާއިލާގެ މީހުން ތިއްބާ އަނެއްކާ ވެސް ހޮސްޕިޓަލުން އެމީހުންނަށް ގުޅައި ދޭވްރާމްބާއީގެ ހާލު ރަނގަޅުވަމުން އަންނަ ކަމަށް ބުންޏެވެ.\nބިސީކަރްގެ ތިމާގެ މީހެއް ކަމަށްވާ ނިލޭޝްބާއީ ބުނި ގޮތުގައި އާއިލާގެ މީހުން މިހާރު ތިބީ ވާނުވާ ނޭނގިފަ އެވެ. އާއިލާގެ މީހުން އިންތިހާއަށް ލޯބިވާ ދޭވްރާމްބާއީ ދުނިޔޭގައި ހުރިކަން ނެތްކަން މިހާރު އެމީހުންނަށް ވަނީ އޮޅިފަ އެވެ.\nސަބަބަކީ ބިސީކަރްގެ ހާލު ރަނގަޅުވަމުން އަންނަ ކަމަށް ބުނެ މޭ 30 ވަނަ ދުވަހު ހޮސްޕިޓަލުން ގުޅުމުން އާއިލާގެ މީހުން ވާނުވާ އޮޅުން ފިލުވަން ހޮސްޕިޓަލަށް އަނބުރާ ގުޅި ކަމަށާއި އެ ފަހަރު ގުޅުމުން ހާލު ރަނގަޅުކަމަށް ބުނެ ގުޅުނީ ހޮސްޕިޓަލުގެ ސްޓާފަކަށް އޮޅިގެން ކަމަށް ބުނި ކަމަށެވެ. އަދި ހަމަ ހަގީގަތުގައި ވެސް ދޭވްރާމްބާއީ މޭ 29 ވަނަ ދުވަހު ވަނީ މަރުވެފައި ކަމަށް އެ ފަހަރު ހޮސްޕިޓަލުން ބުނި ކަމަށެވެ.\nނަމަވެސް ދެ ވަނަ ފަހަރަށް އަނެއްކާވެސް އާއިލާއިން ގުޅުމުން ދޭވްރާމްބާއީގެ ކޮވިޑް-19 ސާމްޕަލްގެ ނަތީޖާ ލިބިއްޖެ ކަމަށާއި ނަތީޖާ ނެގެޓިވް ކަމަށް ހޮސްޕިޓަލުން ބުނި ކަމަށާއި އަދި އޭނާގެ ހާލު ރަނގަޅުވަމުން އަންނަ ކަމަށް ވެސް ބުނި ކަމަށެވެ.\nއަހުމަދުއާބާދު ސިވިލް ހޮސްޕިޓަލުގެ ޑރ. ޝަޝާންކް ޕާންޑްޔާ ވިދާޅުވީ ބިސީކަރް ހޮސްޕިޓަލަށް ގެންދިޔައިރު އޭނާގެ ހަކުރު ހުރީ 500 އަށް ވުރެ މަތީގަ އެވެ. އޭނާ ގެންދިޔައިރު ވެސް ނޭވާ ލުމުގައި ދަތިތައް ހުރި ކަމަށާއި މަރުވީ ނޭވާ ނުލެވިގެން ކަމަށެވެ. ނަމަވެސް އޭނާ ކޮވިޑް-19 އަށް ޝައްކު ކުރެވޭތޯ ޓެސްޓް ކުރަން ފޮނުވީ ކަމަށާއި މަރުވިއިރު ނަތީޖާ ނުލިބޭތީ ކޮވިޑް ޖެހިގެން މަރުވާ މީހުންނާ ދޭތެރޭ އަމަލުކުރާ އުސޫލުން އަމަލު ކުރަން އާއިލާއަށް އެންގީ ކަމަށެވެ.\nދެ ކޮއްކޮ ބެލުމުގެ ޒިންމާ 13 އަހަރު ކުއްޖަކަށް


India ah dhathi kuran adhi nuvisnan: America\nއިންޑިއާއަށް ދަތިކުރަން އަދި ނުވިސްނަން: އެމެރިކާ\nއެސް 400 މިސައިލް ޑިފެންސް ސިސްޓަމް: މިއަހަރު ނިމޭއިރު އިންޑިއާގައި ބަހައްޓަން ފަށާނެ\nރަޝިއާއިން އެސް 400 މިސައިލް ޑިފެންސް ސިސްޓަމް ގަތުމަކުން އިންޑިއާއަށް ދަތި ކުރަން އަޅާނެ ވަކި ފިޔަވަޅެއް އަދި ނުނިންމާ ކަމަށް އެމެރިކާގެ ސްޓޭޓް ޑިޕާޓްމަންޓުން ބުނެފި އެވެ.\nސްޓޭޓް ޑިޕާޓްމަންޓްގެ ތަރުޖަމާން ވިދާޅުވި ގޮތުގައި އިންޑިއާއާ މެދު ތަފާތު ގޮތަކަށް މުއާމަލާތް ކުރަން ބައިޑަން އަދި އަންގަވާފައެއް ނުވެ އެވެ.\nއެމެރިކާގެ ޑިފެންސް ސެކްރެޓަރީ ލޮއިޑް އޮސްޓިން އިންޑިއާއަށް ވަޑައިގެން ވެރިންނާ ބައްދަލު ކުރައްވައި ރަޝިއާގައި އުފައްދާ ދިފާއީ ނިޒާމްތައް ނުގަތުމަށް އިންޑިއާގެ ކިބައިން ވަނީ އެދިވަޑައިގެންފަ އެވެ.\nއޭނާ ވިދާޅުވީ އިންޑިއާއަކީ އެމެރިކާއާ ކިތަންމެ ގާތް ބައިވެރިއެއް ނަމަވެސް ދިފާއީ ރޭހުގައި ރަޝިއާއަށް އިތުބާރުކުރުމަކީ އެމެރިކާއަށް ރުހެވޭ ކަމެއް ނޫނެވެ. އޭނާ އަދި ވިދާޅުވީ ރަޝިއާއިން އެސް 400 ގަނެފި ނަމަ އިންޑިއާއަށް އޮތީ ދަތިކުރުމުގެ ކޮންމެވެސް ފިޔަވަޅެއް ތަޖުރިބާކުރުން ކަމަށެވެ.\nރަޝިއާއިން އެސް 400 މިސައިލް ޑިފެންސް ސިސްޓަމް ގަތުމަށް 5.43 ބިލިއަން ޑޮލަރު އިންޑިއާއިން ޚަރަދުކުރާނެ އެވެ. ރަޝިޔާގެ އޮފިޝަލަކު ބުނި ގޮތުގައި އެސް 400 މިސައިލް ސިސްޓަމްގެ ބައިތައް އިންޑިއާއަށް ސަޕްލައި ކުރަން މޮސްކޯއިން މިހާރު ވަނީ ފަށާފަ އެވެ.\nރަޝިއާގެ ފެޑެރަލް ސާވިސް އޮފް މިލިޓަރީ-ޓެކްނިކަލް ކޯޕަރޭޝަންގެ ވެރިޔާ ޑިމިޓްރީ ޝުގަޔޭފް ރަޝިއާގެ ނިއުސް އެޖެންސީއަށް ވިދާޅުވި ގޮތުގައި ޑެލިވަރީތައް ޝެޑިއުލްއާ އެއްގޮތަށް ކުރިއަށް ދާނެ އެވެ.\nޚަބަރުތައް ބުނާ ގޮތުން ރަޝިއާއިން މިސަލް ސިސްޓަމް އިންޑިއާއަށް ފޮނުވަން ފަށާފައި ވަނީ އަންނަ މަހު ކުރީކޮޅު ރަޝިއާގެ ރައީސް ލަޑިމިއާ ޕޫޓިން އިންޑިއާއަށް ވަޑައިގަތުމުގެ ކުރިން ވިޔަފާރި ޑީލް ފުރިހަމަ ކުރުމަށެވެ.\nދުބާއީގައި ބޭއްވި އޭރޯސްޕޭސް ޓްރޭޑް ޝޯއެއްގައި ޝުގަޔޭވް ވިދާޅުވި ކަމަށް އިންޓަފެކްސް ނިއުސް އެޖެންސީން ބުނީ އެސް 400 މިސައިލް ޑިފެންސް ސިސްޓަމްގެ ފުރަތަމަ ޝިޕްމަންޓް ލަސްތަކެއް ނުވެ އިންޑިއާއަށް ފޯރާނެ އެވެ. އަދި މި އަހަރު ނިމުމުގެ ކުރިން ދިފާއީ ނިޒާމުގެ ފުރަތަމަ ޔުނިޓް އިންޑިއާގައި ހުންނާނެ ކަމަށްވެސް އޮފިޝަލް ވިދާޅުވި އެވެ.\nއިންޑިއާ އެމެރިކާ ރަޝިޔާ + ޕޮލިޓިކްސް


America Ge Baeh Hisaabuthah, Furaana Ah Nurahkaa Vaa Varah Finivejje - Vaguthu\nއެމެރިކާގެ ބައެއް ސަރަހައްދުތައް، ފުރާނައަށް ނުރައްކާވާވަރަށް ފިނިވެއްޖެ\nއެމެރިކާގެ ބައެއް ސަރަޙައްދުތައް، ފުރާނައަށް ނުރައްކާވާ މިންވަރަށް ފިނިގަދަވެއްޖެއެވެ. މިކަމުގެ ސަބަބުން އެތައް ބައެއްގެ ދިރިއުޅުމަށް އަސަރުކޮށްފައިވާއިރު ބައެއް ސަރަޙައްދުތައް ފިނިގަދަވުމުގެ ސަބަބުން އެންޓާޓިކާ އަށް ވުރެވެސް ފިނި ގަދަކަމަށް މައުލޫމާތު ލިބެއެވެ.\nބޭރުގެ ނޫސްތަކުން ބުނާގޮތުގައި މިއީ އެމެރިކާގެ ބޮޑު ސަރަޙައްދަކަށް، ފަހުގެ ތާރީޚެއްގައި ފިނި ގަދަވި ފުރަތަމަ ފަހަރެވެ. އަދި މިއީ އާކްޓިކް ސަރަޙައްދުން އަންނަ ފިނި ވައިގެ ސަބަބުން ކުރިމަތިވާ ކަމެއްކަމަށްވެސް އެފަރާތްތަކުން ބުނެއެވެ.\nނޫސްތަކުން ބުނާގޮތުގައި ފިނިގަދަވުމުގެ ސަބަބުން މިހާރު އަސަރުކޮށްފައިވާ ސަރަޙައްދުތަކަކީ އިލިނޮއިސް، އަޔޯވާ، މިނެސޮޓާ، ނޯތު ޑަކޯޓާ، ސައުތު ޑަކޯޓާ، ވިސްކޮންސިން، ކަންސަސްގެ ބައެއް ސަރަޙައްދުތައް، މިސޫރީ، މޮންޓަނާ އަދި ނެބްރަސްކާ އެވެ.\nމީގެތެރެއިން ބައެއް ސަރަޙައްދުތަކުގެ ފިނިހޫނުމިން، މައިނަސް 70 ޑިގްރީ ސެލްސިއަސް އަށްވެސް ގޮސްފައިވާކަމަށް "ސީއެންއެން" އިން ބުނެފައިވެއެވެ.\nއިތުރު ބައެއް އެހެން ނޫސްތަކުން ބުނާގޮތުގައި ފިނި ގަދަވުމުގެ ސަބަބުން ފަސް ވަރަކަށް މިނެޓު ވަންދެން ހަންގަނޑުގައި ފިނި ވައި ޖެހެންދެން ހުރުންވެސް ވަނީ ނުރައްކާތެރި ކަމަކަށްވެފައެވެ. ހަމައެހެންމެ، ބޭރުތެރޭގައި މާނޭވާ ލުމާއި ގިނައިން ވާހަކަ ދެއްކުންވެސް ވަނީ ނުރައްކާތެރި ކަމަކަށްވެފައެވެ.\nމިކަމުގެ ސަބަބުން ގިނަ އަދަދެއްގެ ސްކޫލުތަކުގެ ކިޔެވުންވެސް ވަނީ ކެންސަލް ކޮށްފައެވެ. ހަމައެހެންމެ، ގިނަ އެއަރލައިންތަކުން މި ސަރަޙައްދުގައި ކުރަން ހަމަޖައްސާފައިވާ ދަތުރުތައްވެސް ވަނީ ކެންސަލް ކޮށްފައެވެ.\nމި ހާލަތުގެ ސަބަބުން ލިބިފައިވާ ގެއްލުންތަކަށް ބަލާއިރު އެކަކު މަރުވެފައިވާކަމަށް މައުލޫމާތު ލިބެއެވެ. އޭނާ މަރުވީ ގޭގެ ތަޅުދަނޑި ނެތުމުން ގެއަށް ނުވަދެވި މަގުމަތީގައި ހުންނަން ޖެހުމުން، ފިނިން ސަލާމަތްވާނެ ގޮތެއް ނެތުމުންކަމަށް ސީއެންއެން އިން ބުނެއެވެ.\nޖެނުއަރީ 30, 2019 13:58\nﷲ ސުބުހާނަހޫ ވަތައާލާގެ މޫރިތި ބަސްފުޅުގައިވާ ފަދައިން...."ތިމަންރަސްކަލާނގެ އަޒާބު ގަދަފަދަ ވެގެންވެއެވެ." ވިސްނާކަން ކަށަވަރީ ބުއްދީގެ އަހުލުވެރިންނެވެ.


BREAKING: King Salman Miskiy Haddhu Fahana'alhaafaivaa Meehun Ge Addaa Akah Vedhaane - India Media - Vaguthu\nސައުދީ އަރަބިއްޔާގެ ހިލޭ އެހީގެ ދަށުން، ކުރީގެ ރައީސް އަބްދުﷲ ޔާމީންގެ ވެރިކަމުގައި މާލޭގައި އަޅަން ފެށި ކިންގް ސަލްމާން މިސްކިތް، ހައްދުފަހަނައަޅާފައިވާ މީހުންގެ އައްޑާއަކަށް ވެދާނެ ކަމަށް އިންޑިއާގެ ޓީވީ ޗެނަލަކުން ބުނެފިއެވެ.\nއިންޑިއާގެ ޓީވީ ޗެނަލެއް ކަމަށްވާ "ރާޖުޔާ ސަބުހާ" އިން ގެނެސްދިން ރިޕޯޓެއްގައި ބުނެފައިވަނީ ކުރީގެ ސަރުކާރުގައި ބޭރުގެ އެހީތެރިކަމާއެކު އަޅަންފެށި އެ މިސްކިތް، ހައްދުފަހަނައަޅާފައިވާ މީހުންގެ އައްޑާއަކަށް ވެދާނެކަމަށްޓަކައި މިހާރު މަސައްކަތް ހުއްޓުވާފައިވާ ކަމަށެވެ. އަދި އެ މިސްކިތަކީ ހައްދުފަހަނައަޅާފައިވާ މީހުން ތަމްރީނުކުރާ ތަނަކަށްވެސް ވެދާނެ ކަމަށް ރިޕޯޓުގައި ބުނެ އެވެ.\nއެ ރިޕޯޓުގައި ބުނީ، ރައީސް ސޯލިހުގެ ސަރުކާރުން މިހާރު އެ މިސްކިތުގެ މަސައްކަތް ހުއްޓާލާފައިވާ ކަމަށާއި، އެ މަސައްކަތް ހުއްޓާލީ އެތަން ހައްދުފަހަނައަޅާފައިވާ މީހުންގެ އައްޑާއަކަށް ވެދާނެކަމަށް ރައީސް ސޯލިހުގެ ސަރުކާރަށް ޤަބޫލުކުރެވޭތީ ކަމަށެވެ.\nއެ ޗެނަލުން ތައްޔާރުކުރި ދިގު ރިޕޯޓުގައި މައިގަނޑުގޮތެއްގައި ވަނީ ރާއްޖޭގެ ފަތުރުވެރިކަން އިޝްތިހާރުކުރަން މަސައްކަތްކޮށް ރާއްޖެއަށް ވަރަށް ބޮޑަށް ތައުރީފުކޮށްފައެވެ. ނަމަވެސް ރިޕޯޓުގެ ވަކި ހިސާބަކުން، އިންޑިއާގެ ހިންދޫންގެ ހިތުގައި މުސްލިމުންނާއި މެދު އޮންނަ ހަސަދަ ރިޕޯޓުތެރެޔަށް ވައްދައި ރާއްޖޭގައި ބިނާކުރާ އެންމެ ރީތި މިސްކިތުގެ އަގު ވައްޓާލަން ވަނީ މަސައްކަތްކޮށްފައެވެ.\nރާއްޖެ އައިސް އެ ޗެނަލުން ތައްޔާރުކޮށްފައިވާ ރިޕޯޓުގައި އިތުރަށް ބުނެފައިވަނީ، ރާއްޖޭގެ އެންމެ އާންމު މީހާވެސް އިސްލާމް ދީން ޤަބޫލުކުރާއިރު، އެ ދީނަކީ ނިރުބަވެރިންނާއި ދެކޮޅު ދީނެއް ކަމަށް މީހުން ދެކޭ ކަމަށެވެ. އަދި ރާއްޖެއަށް ދެވޭ ކުޑަކުޑަ ނިރުބަވެރި ހަމަލާއަކުންވެސް ޤައުމުގެ އަމަންއަމާންކަމާއި ސުލްޙަ މަސަލަސްކަން ގެއްލި ރައްޔިތުންނަށް ބޮޑު ބުރަތަކެއް އުފުލަން ޖެހޭނެ ކަމަށް ރިޕޯޓުގައި ފާހަގަކޮށްފައި ވެއެވެ.\nމާލޭގައި އަޅަން ފަށާފައިވާ ކިންގް ސަލްމާން މިސްކިތަކީ ނިރުބަވެރިން ތަމްރީނުކުރާ ތަނަކަށް ވެދާނެ ކަމަށް އިންޑިއާގެ ޓީވީ ޗެނަލަކުން ބުނެފައިވާއިރު، ހަ ބުރި އަށް އިމާރާތް ކުރާ ކިންގް ސަލްމާން މިސްކިތަކީ ރާއްޖޭގައި މިހާތަނަށް އަޅާ އެންމެ ބޮޑު މިސްކިތެވެ. 2018 ވަނަ އަހަރުގެ ފެބްރުއަރީ މަހު އެ މިސްކިތް އެޅުމުގެ މަސައްކަތް ފެށީ، 500 ދުވަސް ތެރޭގައި ނިންމާ ގޮތަށެވެ.\nމިއަހަރުގެ ޖޫން މަހުގެ ތެރޭގައި ނިންމާލުމަށް ކުރިން އަމާޒުކޮށްގެން ފެށި އެ މަސައްކަތް ނުނިމި މިހާރު ވަނީ ދިގުލައިގެން ގޮސްފައެވެ. އާޓިފިޝަލް ބީޗްގެ އުތުރުގައި އިމާރާތް ކުރާ ކިންގް ސަލްމާން މިސްކިތަކީ ޖާގަ ތަނަވަސް އެއްފަހަރާ 6000 މީހުންނަށް ނަމާދު ކުރެވޭނެ މިސްކިތެކެވެ. އެތަނުގައި ބޭރާއި އެކު ނަމާދު ކުރެވޭ މީހުންގެ އަދަދު 10000 އަރާނެއެވެ.\nފަރުވާ ހޯދުމަށް އިތުރު ދިވެހިންނަށް އިންޑިއާއަށް ދެވޭނެކަމުގެ ޔަގީންކަން ދީފި\nއޮކްޓޯބަރ 12, 2019 14:16\nދައުލަތުގެ3ބާރުގައި ތިބި މީހުންތައް ބޭރުކޮށްފައި އަލުން މީހުން އިންތިޚާބުކުރަން ފެނޭ.\nކާފިރުން އިސްލާމުން ނަކާ ނުރުރޭނެ އަބަދުވެސް. އިންޑިއާ އެދުމެއް ނެތި ވެދުމެއް ނުކުރާނެ ސަބަބަކީ އިންޑިއާ މިކިޔާ ކަނޑު ތެރޭ ހިމެނޭކަން. ހައްދު ފަހަނަ އެޅި ހިންދޫންނާ ކުރިސްޓިއަނުން އަދި އެހެންވެސް ހައްދު ފަހަނަ އެޅި ބާތިލު ދިންތަކާ އަޤީދާތަކައް ތަބަޢުބާ މީހުންނާ ސަރުކާރުތައް ދެކޭނީ މުސްލިމުންނީ ޓެރަރިސްޓުން ގޮތުގަ އަދި މުސްލިމުން އަޅުކަން ކުރަން ބިނާކޮށްފަ ހުންނަ މުގައްދަސް ތަންތަނަކީ ޓެރަރިސްޓުން ތަމްރީންކުރާ ކާރުހާނާތަންކަމަށް. މިފަދަ ހަބަރުތައް ޖެހުން އެބަޖެހޭ ދިވެހި މީޑިއާތަކުންވެސް ސަމާލުވާން.\nއޮކްޓޯބަރ 12, 2019 14:17\nމުސްލިމުން މެރޭތޯ ބަލާބަލަ\nއޮކްޓޯބަރ 12, 2019 14:19\nމިރާއްޖޭގެ އެއްވެސް މިސްކިތެއް ހައްދުފަހަނައަޅައެއް ނުދާނެ. އެއީ ބިންމަތީގައިވާ ﷲ ގެ ގެކޮޅުތައް. ހައްދުފަހަނައަޅާފައި ތިބި ގެރިއަށް އަޅުކަންކުރާ މީހުންނަކަށް މިކަމެއް ނޭނގޭނެ.\nއޮކްޓޯބަރ 12, 2019 14:20\nޢެހެންވެ ބާބްރީ މިސްކިތް މޯދީ ތަޅާލީ!އެތަށްބަޔަކު މަރާލީ! ގެރިގުއި ގައިގާ އުގުޅައިގެންތިބެ މައިތިރިވޭ!\nއޮކްޓޯބަރ 12, 2019 14:21\nއަނެއްކާ އަނެއް ފިތުނަ !! މި އިންޑިޔާ މި ކުޑަކުޑަ ގަޢުމާއި އަޅައިގަނެ ނެންޓިގަންނަށް މި އުޅެނީ ފަހެ ކިޔައްތަ ކުރަން !! ބޮޑުވެގެންވާ އަޖައިބެއް ނޫންތަ!!\nއޮކްޓޯބަރ 15, 2019 08:52\nއެހެރައުޅޭ އަންނި އެއްނުންތަ އިންޑިޔާ މިތަނަށް ފާކޮށްގެން މިއުޅެނީ؟\nއޮކްޓޯބަރ 12, 2019 14:22\nއިންޑިޔާ މީހުން ފާުލުބަލަންވެސް ފެޝީތަ.\nއޮކްޓޯބަރ 12, 2019 14:25\nދެން އެތަން ބުދު ފައްޅިއަކަށް ބަދަލުކުރަން ގަންޖާ އިބިރިހިމާ އިންޑިއާއަށް ދިންތަން ފެންނާނީ ފައިސާކޮޅެއް ދީފަ މިހާރު އޮންނާނީ ހުވާ މިގަންޖާ އިބިރިހިމާ ހައްޔަރުކުރަންވީ\nއޮކްޓޯބަރ 12, 2019 14:27\nއިންޑިޔާ ސިފައިން ބޭރުކުރޭ އެހެންނޫނީ އެ މީހުންގެ އައްޑާއަކަށް ވެދާނެ މި ދިވެހިރާއްޖެ!!!!!\nއޮކްޓޯބަރ 12, 2019 14:35\nތީމިހާރުވެސް ހައްދުފަހަނަޅާފަތިބިބައެއް އޭގެމިސާލަކީ ތިނޫނީ ނޯންނާނެ ޖެހުނުކޮންމެއެއްޗަކައް އަޅުކަންކުރާބައެއް އެހެޔޮ ހިލަގަނޑަކާ ދިމާވިއަސް ކުއްތާއަކާދިމާވިއަސް އަދިއެންމެއަވަހައް އަޅުކަންކުރަން ދުއްވައިގަންނާނީ ގެރިއެއްފެނިއްޖެއްޔާ\nއޮކްޓޯބަރ 12, 2019 14:37\nއޮކްޓޯބަރ 12, 2019 14:44\nޢެއީ އިންޑިއަނުންނާ ބެހޭ ކަ މެއް ނޫން ނުބެހި މަދުން ތިބެވޭތޯ ބަލާ އޯކޭ\n2017 ގައި އެމް ޑީ އެން އަށް ފިޔަވަޅުއަޅާދިނުމަށް ސަލަފް އިން އެދުމުންވެސް ލާދީނީ ޔާމީން ފިޔަވަޅުނާޅާ ތިބެ މިހާރު ކޮންގޮވިއްޔެއް ތިގޮވަނީ. ކަލޭމެން ނުގޮވިޔަސް ސޯލިޙު ވެރިމީހާ އެއަޅަނީ ފިޔަވަޅު.\nއޮކްޓޯބަރ 12, 2019 14:56\nއިސްލާްމްދީނާއި ރަސޫލުﷲ ޞޢވ އަށް އިހާނެތިބަސްތައް ބުނެ ރިޕޯޓް ނެރުމުން ސަރުކާރުން ފިލުވާލި ބައިގަނޑު އިންޑިއާގެ މަދަދު ހޯދައިގެން ފިލާތިބެ ބިރުދައްކާ ހުޅުރޯކުރަނީ. ﷲ ސވ އެެިލާހުގެދީން ރަައްކާތެރިކޮށް ޤިޔާމަތަށްދާދެން ދަމަހައްޓަވާނެކަން ތިޣައްދާރުންނަކަށް އެގޭހެން ހީއެއްނުވޭ.\nޔާﷲ މާތްވެގެންވާ އިސްލާްމްދީނާއި ރަސޫލުﷲ ޞޢވ އަށް އިހާނެތިބަސްތައް ބުނެ ރިޕޯޓްނެރުނު ދީނުގެ އަދުއްވުންނާއި، އެމީސްމީހުނަށް ވާގިވެރިވި މީހުންތައް ފަޟީހަތްކުރައްވައި ބަލިކަށިކުރައްވާ ނިކަމެތި ކުރައްވާދޭވެ. އާމީން.\nއޮކްޓޯބަރ 12, 2019 15:00\nއެހެންވީމަ މޯދީގެ އޯޑަރަށްދޯ އެމިސްކިތުގެ މަސައްކަތް ހުއްޓާލީ. ހިންދޫންގެ ލަގޮޑިއަށް ވަރަަށް އަސަރުކުރޭދޯ މިސްކިތެއް އަޅާތީ . އަދި އިސްލާމްދީނާއި ދެކޮޅު އަގްލީ އާނިޔާ އަކަށް ވެސް ހަޖަމެއްނުވި. ރާއްޖެއަަށް ނިރުބަވެރި ހަމަލާއެއް ދިނަސް ދޭނީ އެމްޑީޕީ ސަރުކާރާއި އިންޑިއާ އަޑީގައި އޮވެގެން މަަކަރުވެރި ހީލަތްތެެރި ގޭމުޖައްސަން އިސްލާމްދީނުގެ ޢިލްމުވެރިންނާއި ދީނަށް އުޅޭ މީހުން ހައްޔަރު ކުރަން.\nއޮކްޓޯބަރ 12, 2019 15:01\nފަހަރަކު ތަނަކުން، ފަހަރަކު ޖަމްޢިއްޔާއަކުން ނޫހަކުން ބުންޏަސް މިއުޅެނީ ހަމަ އެއްބައެއް. އެމޮޑެނީ ހަމަ އެއްފުށްގަޑެއް. ބިރު ދައްކާނެ. އަޑު ފަތުރާނެ. އިންޒާރު ދޭނެ.\nއޮކްޓޯބަރ 12, 2019 15:10\nމީހަމަ ދިވެހިންގެ ބަޔަކުދީފަވާ މައުލޫމާތެއް.....\nއޮކްޓޯބަރ 12, 2019 15:26\nމިއިންޑިޔާ މީހުންގެ އުންދަގޫ ވަރަށް ބޮޑުވެއްޖެ. މިވަބާ މިޖެހުނީ ކެނެރީގޭ ނަސީދާއާ ހެދި. ނަސީދު އެއީ އިންޑިޔާ އަށް ވިކި ހުސްވެފަ ހުރި އެޖެންޓެއް.\nއޮކްޓޯބަރ 12, 2019 15:30\nމުޅި ދިވެހިރާއްޖެއަކީ އިންޑިއާގެ އައްޑާއެއް.\nއޮކްޓޯބަރ 12, 2019 15:43\nބަލަގަ ކަލޭމެން ނުބެހޭ ކަންތަށް ތަކާ ނުބެހި ހިމޭނުން ތިބެބަލަ . ކަލޭމެންގެ ގައުމު ރަންގަޅު ކޮއް އިސްލާހު ކުރަން އުޅެބަލަ\nއޮކްޓޯބަރ 12, 2019 15:44\nރެޑިކަލް ހިންދޫން މައިތިރި ކޮށްފަ އަނގަ ފުޅާކޮށްބަލަ!\nއޮކްޓޯބަރ 12, 2019 15:53\nއިންޑިއާ ހައްދުފަހަނައަޅާފައިވާ މީހުންގެ އައްޑާއަކަށް ވެނިމިއްޖެ ފުރަތަމަ ގައުމު އިސްލާހުވޭތޯ ބެލުން ބުއްދިވެރި\nއޮކްޓޯބަރ 12, 2019 15:56\nމިއިންޑިއާ އަށް ކޮންކަމެއްތަ؟ ހާދަވަރަކަށް މިރާއްޖެއަށް ތިފާރަލަނީ. ކޮން އެޖެންޑާއެއްގެ ދަށުންތޯ.\nދިވެހި ންގެ ޝުއޫރު\nއޮކްޓޯބަރ 12, 2019 16:00\nދިވެހިރާއްޖޭގެ ދީނާ ތާރީޚުންވެސް ތޮޅެން އުޅުހެން އިންޑިޔާ އިންވެސް ދިވެހި ބައެއްގެއެހީގައި ތޮޅެން މަސައްކަތް ކުރަަން އުޅޭކަން ދިވެހިންނަށް އެނގެން އެބަޖެހޭ . ދިވެިން ހޭލާ!!!\nއޮކްޓޯބަރ 12, 2019 16:01\nއަހަރެމެންގެ ޗެނަލްތައް ހިންގާ މީހުން ވެސް ރިޕޯޓެއް ލިޔެބަލަ ހެނުވާނެ. ދުނިޔޭގައި އަންހެނުން ނާއި ކުޑަކުދިންނަށް އެންމެ ނުރައްކާތެރި ޤައުމު ރޭޕުކުރުމުގައި ހައްދުފަހަނަ އަޅާފައިވާ މީހުން ބީ ޤައުމު. ތިމާގެ އަމިއްލަ ދަރި ވެސް ދޫކޮށް ނުލާ ރޭޕް ކުރަމުންދާ ހަެްދުފަހައާފައިވާ ބަފައިން އުޅޭ ޤައުމު\nއޮކްޓޯބަރ 12, 2019 16:30\nމި ބައިގަނޑު މި ގައުމުން ބޭރުކުރަން ވީ. ރޭޕިސްތާން\nއޮކްޓޯބަރ 12, 2019 16:31\nއިންޑިޔާގައި ގެރި އަށް އަޅުކަން ކުރުމަކީ ހައްދުފަހަނައަޅާފައިވާ ބޮޑު ޖަރީމާއެއް...\nމިކަން ނިންކަން ހަރުކަށި އިބާރާތުން ކުއްވެރިކުރަން..\nއައްޑޫ ހިފަން ތައްޔާރަށް އިންޑިޔާ މަޅިޖަހަމުން ދާމަންޒަރު ބަލަން އައްޑު މީހުންތިބޭތީ ހައިރާންވޭ..!\nއެމީހުންގެ ބޮޑު ސިންގާ ކިއްލާއެއް އައްޑުގައި ހަދާ އެތަނަށް ދިވެހިސިފައިންނަށް ނުވަދެވޭ ގޮތަށް އޮތުމަކީ މިކަމުގެ ބޮޑު ހެއްކެއް...\nއޮކްޓޯބަރ 12, 2019 16:39\nމަބަލައި ފިން ...ތީތި ...ކަޑަ ރިޕޯޓެއް\nއޮކްޓޯބަރ 12, 2019 17:10\nގަޅި އިންޑިޔާ ،،،\nއޮކްޓޯބަރ 12, 2019 17:22\nތިއީ އިންޑިޔާ އެމްބަސީ އަޅަން ބުއްޅަބޭގެ ދައުރުގަ އެއްބަސް ވެފާ އިތް ބިމެއް! އަޔޯދިޔާގަ ހިންގި ކަންތައްގަޑު ހިންގާނަން!\nސުކްރިއްޔާ އިންޑިޔާ، ތި ދެއްވީ އޮޅުންފިލުވަން ބޭނުންވެގެން އުޅުއްކަމެއްގެ މައުލޫމާތު. ހައްތަހާވިސް ކިޔަނީ ކުރީސަރުކާރުން ފަނޑެއްނުހޯދަޔޭ، ޕްލޭނެއްނެތޭ، ތަންނުގެ ޑިޒައިން ކަމަކުނުދޭ ކިޔައިގެން ކުރީސަރުކާގެ ކަންކުރިގޮތުން ތަން ހެދުން ހުއްޓިފައޭ އެހެރީކިޔައިގެން އަބަދު ކޮންމެސް ދޮގެއް. އަދި ކިރިޔާ ބުޅާގޯނިން ތިނިކުންނަނީ. މިސަރުކާރައް ވޯޓުދިންމީހުނައް އަދި ހާއްސަކޮއް ގާސިމް، މައުމޫން،،އިމްރާން އަދި އިލްޔާސް އައްސުކުރިއްޔާ. މިމީހުން ކަށި މިޖެހީ ދެވަނަ ފަހަރައް. ދެންވެސް ދިވެހިން ހޭނާރާނެ. ރާއްޖޭގެ ރަނގަޅައް އިނޑިޔާ އަޅުވެތިވެއްޖެ.\nއޮކްޓޯބަރ 12, 2019 18:05\nއެއީ ރާއްޖޭގެ ދާހިލީކަމެއް އެކަމާ ނުބެށޭ ބުނޭ! ހައްދުފަހަނަ އަޅައިގެން ނޫންތޯ ކަސްމީރަށް އަރައިގަނެގެން ތިޔައުޅެނި. އެ ހައްދުފަހަނައެޅުން ހައްލުކުރަން މަސައްކަތް ނުކޮށް ވެދާނެހެން ހީވާ ކަންތަކާ ކޮންވާހައެއް ތި ދައްކަނީ!\nއޮކްޓޯބަރ 12, 2019 18:31\nމާލޭގެ އިސްލާ މީ މަރުކަޒަކީ ކިންގް ފައިސަލް އަޅުއްވައިދެއްވި މިސްކެތެއް. ޙައްދުފަހަނަ އަޅާފަތިބި ބައެއްގެ އައްޑައަކަށް ނުވެ. ކިންގް ސަލް މާން މިސްކިތްވެސް ހަ މަ އެގޮތުގަ ހުންނާނެ އިރާދަކުރެއްވިއްޔާ. މިސްކިތް އަވަހަށް ހުޅުވާ.\nއޮކްޓޯބަރ 12, 2019 18:33\nއިންޑިއާގެ ބުދުފައްޅިތަށް އެޅުން ހުއްޓުވާ އެތަންތަނުގައި މާބޮޑެތި ޖަރީ މާތަށް ދަނީ ހިންގަމުން..ގެރިޔަށް ކަލޭ މެން އަޅުކަން ކުރޭ.އަހަރެ މެންގެ ކަންކަ މާ ނުބެހޭ..\nއޮކްޓޯބަރ 12, 2019 18:39\nތީ އަންނިބުނެގެން އެމީހުންބުނިމެއްޗެއް. ދެންތިބޭ އެމްޑީޕީއައް ވޯޓުލީމީހުން ހޭއަރާފަ\nއޮކްޓޯބަރ 12, 2019 18:52\nހިންދޫންގެ ފައްޅިތަކަކީ ކުޑަކުދިން ރޭޕްކުރުމުގެ އައްޑާތަކެކެވެ.\nއޮކްޓޯބަރ 12, 2019 20:10\nއައްޑޫގަ އަޅާ ބެސް ނިމުނީމަ އިންޑިޔާއިން އައްޑޫ އާ ހަވާ ލުވާން އުޅޭހެން ހާދަ ހީވެޔޭ. ރަގަޅައް ވެޖިޔާ އައްޑޫއޮންނާނީ އިންޑިޔާއައް ވިއްކާލާފަ. ދެން ހަތިޔާރުހިފައިގެން އަރާ ސަވާރުވީމަ އައްޑޫ ރައްޔިތުން ތިބެންޖެހޭނީ އަގަނަގައިގެން.\nއޮކްޓޯބަރ 12, 2019 20:48\nމިސްކިތްތައް ތަޅާ ސުންނާފަތި ކުރާމީހުންނަކީ ހަގީގީ ޓެރަރިސްޓުން.\nއޮކްޓޯބަރ 12, 2019 21:05\nއިންޑިޔާ މީޑިޔާ އަކީ ދޮގު ފެތުރާ އަދި ފިތުނާ އުފއްދާ މިޑިޔާ ކަން މުޅި ދުނިޔާގައި ބަދުނާމުވެފަ މަޝްހޫރު މިޑިޔާއެކެ.ބީ .ޖޭ .ޕީ ޕާރޓީއަށް ވިކިފައި ....\nއޮކްޓޯބަރ 12, 2019 21:26\nއިންޑިއާ އެންބަސީއަށް ދީފައޮތްބިން އަތުލަންވީ އެއީ އެމީހުން އެތަން ފައްޅިއެކަށް ހަދާފާނެތީ\nއޮކްޓޯބަރ 12, 2019 21:36\nރަޖީވްގާންދީމަރާލީ މުސްލިމަކުތޯ؟ އެއީ ކޮންދީނެއްގެމީހުއްގެ ސޫސައިޑް ބޮމެއްތޯ؟ ލަންކާގެ ބަސްތަކުގަޔާއި އެކިތަންތަނުގައި ބޮންގޮއްވީކޮންދީނެއްގެ ބައެއްތޯ؟ ޢެއައްއަހަރެމެން ކިޔަނީ ޓެރަރިޒަމޭ. ކަލޭމެންވީމަ ޓެރަރިސްޓުންނަކައްނުވޭ.\nއޮކްޓޯބަރ 12, 2019 21:38\nކަޝްމީރައް އަރާއެތިބީ ޓެރަރިސްޓުން\nއޮކްޓޯބަރ 12, 2019 22:17\nއޮކްޓޯބަރ 14, 2019 23:39\nއިސްލާމުންނަކީ ހައްދުފަހަނަޅާދާ ބައެއްނޫން. މުސްލިމަކުނަމަ މާތްﷲ ބާވައިލެއްވި ހުރިހާ ފޮތަކަށާ ފޮނުއްވި ހުރިހާ ނަބީންނާ ރަސޫލުންނަށް އެއީން އެއްވެސް ބޭކަލަކަށް ތަފާތުކުރުމެއްނެތި އީމާންވާންޖެހޭ .މަލާއިކަތުންނަށް އީމަންވާންޖެހޭ މުސްލިމުންގެތެރެއަކު ހައްދު ފަހަނަޅާދާ މީހަކު ނޫޅޭނެ.\nއޮކްޓޯބަރ 15, 2019 00:51\nއިންޑި އާގެ ފަ އްޅިތަތަކަ އްވާގޮތް ދިވެހިންނެ އް ނުބަލާ މިތަނުގަހުރި މިސްތަކުގެވާހަކަދަ\nއޮކްޓޯބަރ 15, 2019 00:59\nމިހިރަ ބުރާންޗާ ސަލަފުން ޔާމީނުކަ އިރީ އެންޑީ އެން އ އަ އް ފިޔަވަޅު އަޅާކަ އް 2017 ގަ އި ނުބުނޭ މި އީ މިހާރުގެކަމެ އް ސޯލިހު މާމާމާ ސޯލިހު ތިކުރަނީ!!!!\nއޮކްޓޯބަރ 15, 2019 01:01\nމިސަރުކާރަ އް އެކަންކުރާކަ އް ނުކެރޭނެ ކިހިނެ އްކުރާނީ ނަގޫ އޮތީ ފިތިބާރުވެފަ ހުރިހާތަނެ އްގަ!!\nއޮކްޓޯބަރ 18, 2019 16:57\nމޯދީ ހީކުރަނީ ކަސްމީރަހެދިގޮތް ދިވެހިން ނައްހެދޭނެކަމައްތަ!\nއޮކްޓޯބަރ 19, 2019 00:06\nމުޝްރިކުންނާެއި މުނާފިގުންނާއި ނުބެހޭ އެެއްވެސް ކަމެއް ނޯވޭ އިސްލާމްދީނުގައި، އެކަމަކު އެމީހުން އަޅުކަންކުރާނި ހިތައްއެރި އެއްޗަކަށް މީނޫންތޯ ހައްދުފަހަނައި ދިއުމަކީ، ހަލާކުހުރި\nޑިސެމްބަރު 4, 2019 08:21\nގެރިމޯޑީ ކައިރީ ބުނޭ ކަލޭގެ ގައުމުގެ ހާލަތު ރަނގަޅު ކުރާށޭ. ﷲގެ ގެކޮޅާ ކުޅެން ނޫޅޭށޭ. ޜޭޕިސްޓް ގެރިމޯޑީ.


Hulhumalege site akun cable naruthakeh vagah nagan ulhunu dhemeehaku hahyarukohfi – Iru\nހުޅުމާލޭގެ ސައިޓަކުން ކޭބަލް ނަރުތަކެއް ވަގަށް ނަގަން އުޅުނު ދެމީހަކު ހައްޔަރުކޮށްފި\nހުޅުމާލޭ ސައިޓަކުން ކޭބަލް ނަރުތަކެއް ވަގަށްނަގަން އުޅުނުކަމުގެ ތުހުމަތުގައި 02 މީހުން ހައްޔަރުކޮށްފިއެވެ.\nމިކަމާއި ގުޅިގެން ފުލުހުން މިއަދު ބުނީ ހުޅުމާލޭ ސައިޓަކުން ކޭބަލް ނަރުތަކެއް ވަގަށްނަގަން އުޅުނުކަމުގެ ތުހުމަތުގައި 02 މީހުން ހައްޔަރުކޮށް މިހާރު އެ މައްސަލަ ހުޅުމާލޭ ޕޮލިސް ސްޓޭޝަނުން ތަހުޤީޤުކުރަމުން އަންނަ ކަމަށެވެ.\nއެ މައްސަލައާއި ގުޅިގެން ހައްޔަރުކޮށްފައިވަނީ ޢުމުރުން 26 އަހަރުގެ ދިވެހި ފިރިހެނެއްގެ އިތުރުން 45 އަހަރުގެ ދިވެހި ފިރިހެނެއްކަމަށް ފުލުހުން ބުނެއެވެ. އެ މީހުން ހައްޔަރުކުރީ މި މަހުގެ 09 ވަނަ ދުވަހު މެންދުރު ފަހު 14:55 ހާއިރު ހުޅުމާލޭ ޕޮލިސް ސްޓޭޝަނަށް ލިބުނު މަޢުލޫމާތަކާ ގުޅިގެން ކުށުގެ ވެށިންކަމަށް ވެސް ފުލުހުން ބުނެއެވެ.\nމި ގޮތުން އެ 02 މީހުން ފުލުހުންގެ ބެލުމުގެ ދަށަށް ގެންގޮސް އެ މީހުން ތިބިތަން ބެލި ބެލުމުން ކަރަންޓް ކޭބަލުން ބުރިކޮށްފައިވާ ގިނަ ޢަދަދެއްގެ ނަރުތަކެއްގެ އިތުރުން ދުނިކީސް ތިލައަކާއި ނަރުކަނޑާ ކަތުރަކާއި 03 ކަޓަރު ފެނިފައިވާކަމަށް ވެސް ފުލުހުން ވަނީ ބުނެފައެވެ.


Unoosha ge obiness gellunu hisaabakee kobaa? | Mihaaru\nފޮޓޯ: އުނޫޝާ ފޭސްބުކް ޕޭޖު\n20 އެޕްރީލް 2018 - 08:03 91 comments\nމަރިޔަމް އުނޫޝާ އަކީ ދިވެހިންގެ މިއުޒިކީ ސްޓޭޖުން އަރައި އުދުހިގެން ދިޔަ އެހެން އެއްވެސް ތަރިއަކަށް ނުދެވޭ ހިސާބަކަށް އަރައިގެން ގޮސްފައިވާ ފަންނާނެއްކަމާ މެދަކު ޝައްކެއް ވެސް ނެތެވެ. އޭނާ އަކީ ފަހުގެ ތާރީޚެއްގައި ދިވެހިން ދުށް އެންމެ ކުޅަދާނަ، އެންމެ މަޝްހޫރު އަދި އެންމެ މަގުބޫލު އަންހެން ލަވަކިޔުންތެރިޔާއޭ ބުނަން ވެސް ވަރަށް ފަސޭހަ އެވެ. އޭނާގެ އަޑާއި ސްޓާއިލާއި ކޫލްކަމާއި ނަލަކަމާ އެކު އެއީ ފުލް ޕެކޭޖެކެވެ.\n"އޮބިނެސް ޓު ދަ މެކްސް" އޭ ކިޔާފައި މޯލްޑިވިއަން އައިޑޮލްގެ ސްޓޭޖަށް އުނޫޝާ އުކަމުން އެ ގެންދާ ތައުރީފު ހަގީގަތުގައި އެންމެ ފުރަތަމަ ހައްގުވާ ފަރާތަކީ އަސްލު އޭނާ އެވެ. އެކަމަކު ދެން ބުނަން މި ޖެހެނީ އެ "އޮބިނެސް" ހަމަ އެންމެ ރެއަކުން ގެއްލި، އުނޫޝާގެ އެ މަގްބޫލުކަމާއި މޮޅުކަމާއި ނުފޫޒާއި ގަދަކަން ވެސް ހަމަ ކުއްލިއަކަށް ކުޑަވެ، ނުރައްކަލަަށް ހުށަހެޅިއްޖެ ވާހަކަ އެވެ.\nއެހެންވީމަ ރާއްޖޭގައި އުފެދުނު އެންމެ މޮޅު އެއް ލަވަކިޔުންތެރިޔާ އަދި އައިޑޮލްގެ ޖަޖިން ޕެނަލް ތިން ސީޒަން ފަތަހަކޮށްލި އެންމެންގެ "ކިޑީ ދައްތަ" ގެ "އޮބިނެސް" ކުއްލިއަކަށް ވަޔަށް އަރައިގެން ދިޔަ ހިސާބަކީ ކޮބައިތޯ ބަލަން އަހަރެމެން އެންމެން ވެސް އެބަޖެހެ އެވެ. އެންމެ މޮޅު އަދި އެންމެ މަގްބޫލު ލަވަކިޔުންތެރިޔާ، ޖަޖިންގެ ޕެނަލްގެ އެންމެ ފޫހި ފަނޑިޔާރަށް ބަދަލުކޮށްލި ސަބަބު ހޯދަން އެބަޖެހެ އެވެ. މިއީ އުނޫޝާގެ އަގުބޮޑު ކެރިއަރާ ވެސް ގުޅިފައިވާ ސީރިއަސް މައްސަލައެކެވެ.\nޖަޒުބާތު ޓު ދަ މެކްސް\nމިއީ މިފަހަކަށް އައިސް އައިޑޮލްގެ ޖަޖިން ޕެނަލުން އަހަރެމެންނަށް ފެންނަ އުނޫޝާ ސިފަކޮށްދެވިދާނެ ކުރު އެއްގޮތެވެ. މިފަދަ ޖަޖިން ޕެނަލެއްގައި އިންނަ މީހަކަށް އަމިއްލަ އިހްސާސްތައް ކޮންޓްރޯލް ނުކުރެވިއްޖެ ހާލަތެއްގައި ދެން ކަންތައް ވެގެންދާނޭ ގޮތް އުނޫޝާ އެ ވަނީ މީގެ ހަފުތާއެއްހާ ކުރިން ދެއްކި އެޕިސޯޑެއްގައި ނިކަން ރީއްޗަށް މުޅި ރާއްޖެ އަށް ތަމްސީލުކޮށްދީފަ އެވެ. ޖަޒުބާތު ޓު ދަ މެކްސް އަށް އަރައިގެން ގޮސް އެރޭ ކަށި ވެސް ބިންދައިގެން ދިޔައީ އެވެ. އެންމެފަހުން އުނޫޝާ ސާބިތުކޮށްދޭން ބޭނުންވި ޕޮއިންޓްގައި ކިތަންމެ ބަރުދަނެއް ހުއްޓަސް، އެ ވާހަކަ އަށް އެއްވެސް ބައެއްގެ ސަމާލުކަން ނުލިބި ޖަޒުބާތުގެ ޑްރާމާގައި އެންމެން ޖެހި އުނޫޝާ ދެކެ އެންމެން ރުޅިއައީ އެވެ.\nއުނޫޝާ އަށް ވުރެ ޝޯގައި ނުފޫޒުގަދަކޮށް މަގްބޫލުކަން ވެސް ހޯދާފައިވާ ޖަޖު އައްފާންގެ އެ ހުރިހާ ވާހަކައަކަށް އުނޫޝާ ރައްދު ނުދީ، ޖަޒުބާތުތައް ކޮންޓްރޯލްކޮށް އެ ހުރިހާ ކަމެއް ހަޖަމުކޮށްލި ނަމަ މި ހަޑިއެއްގެ ތެރެއަށް އުނޫޝާ ނުވެއްޓުނީސްކަން ޔަގީނެވެ. އެކަމަކު ޖަޒުބާތު، އުނޫޝާ އަށް ކެހިދިނީ އެވެ.\nޖަޖުކުރުމާއި ފޭވާކުރުން އޮޅުންބޮޅުންވުން\nމިއީ މި ސީޒަނުގައި އުނޫޝާ އަށް ކުރަން ފެށި ތުހުމަތެއް ނޫނެވެ. މިކަމަށް ތުހުމަތުކޮށް ބެލުންތެރިންގެ ތީރުތައް އުނޫޝާ އަށް އުކަމުން އަންނަނީ މި ފޯރިގަދަ އައިޑޮލެއްގެ އަލަތު ސީޒަނުން ފެށިގެންނެވެ. މި ވާހަކައިގެ އަނެއްކޮޅަކީ، ވަކި ލަވަކިޔުންތެރިންތަކަކަށް އުނޫޝާ ފޭވާކުރާ ކަމަށް ބުނާ ވާހަކަ އޭނާ އަބަދުވެސް ދޮގުކުރާ ކަމެވެ. އެކަމަކު "އުނޫޝާގެ މެލްޓްޑައުން" ފެނިގެން ދިޔަ އެޕިސޯޑުގައި އޭނާ ވަނީ ފާޅުކަން ބޮޑުގޮތެއްގައި ބައެއް ލަވަކިޔުންތެރިންތައް ކަނޑައެޅިގެން ދަށްކޮށްލުމަށް ފަހު އިންސާފާއި ހަމައިން ކަޓައި، ވަކި ލަވަކިޔުންތެރިޔަކަށް އައިޑޮލްގެ "ރަން މައިކް" ނަގައި ދީފަ އެވެ. މިއީ އުނޫޝާ ވަކި ލަވަކިޔުންތެރިންނަށް ފޭވާކުރާ ކަމަށް ބެލުންތެރިން ބުނަމުން ދިޔަ ވާހަކަ އެންމެންގެ ކުރިމަތީގައި ހަގީގަތަކަށް ބަދަލުކޮށްލި ބޮޑު މަންޒަރެވެ. އުނޫޝާގެ ޖަޖުކުރުމުގެ ފެންވަރާއި ފޭވަރިޓިޒަމް ނިކަން ރަނގަޅަށް ފެނިގެން ދިޔަ ރެއެއް ވެސްމެ އެވެ. އެއަށް ފަހު، އެންމެ އޮބި ޖަޖަކީ ކޮބައިތޯ ސުވާލުކޮށްލުމުން ހުރިހާ ވޯޓެއްގައި ވެސް އުނޫޝާ ދިޔައީ އެންމެ ފުލަށެވެ.\nއެހެން ޖަޖުންނަށް ދޭ ރައްދު\nއައިޑޮލް ފެށުނީއްސުރެން ޖަޖުންގެ ޕެނަލުން ގޮނޑި ނުގެއްލި މިއަދާ ހަމަ އެންމެ ފަސޭހަކަމާ އެކު ހިންދެމިލި ހަމައެކަނި އާޓިސްޓަކީ އުނޫޝާ އެވެ. ބަޔަކަށް ފޭވާކުރާ ތުހުމަތެއް މި ޝޯ ފެށުނީއްސުރެން އޭނާގެ މައްޗަށް ކުރެވުނަސް ނިމިގެން ދިޔަ ދެ ސީޒަނުގައި ވެސް އުނޫޝާ އަކީ ޖަޖެއްގެ ގޮތުގައި ހިޓެކެވެ. އޭނާގެ ވާހަކަ ގަބޫލުކޮށް މީހުން އިހްތިރާމް ވެސް ކުރި އެވެ. ނަމަވެސް މިފަހުން އުނޫޝާގެ މަގްބޫލުކަން ކުޑަވެ ފާޑުކިޔުން އަމާޒުވެފައިވާއިރު އުނޫޝާ ވެސް ހުރީ މި ރޭހުގައި ވަކި އެއްވެސް ބަޔަކަށް ދޫދޭ ކަހަލަ ރޫހެއްގައެއް ނޫނެވެ. ވަކިން ހާއްސަކޮށް އަލަށް އައި ޖަޖުންތަކެއް މި ސީޒަނާއެކު އުނޫޝާ އަށް ވުރެ ބޮޑަށް އާންމުންގެ މެދުގައި މަގްބޫލުވެ މަޝްހޫރުވެ، ލޯބި ލިބިގެން ދިއުން ވެފައި ވަނީ ފެންނަ ފެނުމަށް އުނޫޝާ އަށް ހަޖަމުކުރަން އުނދަގޫ ކަމަކަށެވެ. އެހެން ނޫން ނަމަ ޖަޖިން ޕެނަލްގައި އުނޫޝާ އަށް ވުރެ ހަގުކޮށް ތިބި ޖަޖުންނާ ދިމާލަށް އެގޮތަށް ފުންމައިގެން ދިއުމުގައި އޮތީ ވަކި ކޮން ބޭނުމެއް ހެއްޔެވެ؟\nމިކަން ވެފައި ވަނީ އުނޫޝާގެ ބޮޑު ވެއްޓުމަކަށެވެ.\nއިތުރު ލިޔުންތައް މޯލްޑިވިއަން އައިޑޮލް ސީޒަން3މަރިޔަމް އުނޫޝާ (ކިޑީ)


Report: Minister beynunvaa PS eh, dhen vaanee kihineh? | Mihaaru\nސިވިލް ސާވިސްގެ މުވައްޒަފުންތަކެއް.--ފޮޓޯ: ރައީސް އޮފީސް\n12 ޖޫން 2016 - 08:11 46 comments\nމިނިސްޓްރީތަކުގެ ޕާމަނަންޓް ސެކްރެޓަރީން (ޕީއެސް)ގެ ލިސްޓަށް ނަޒަރު ހިންގައިލީމެވެ. ސިވިލް ސާވިސް ކޮމިޝަން (ސީއެސްސީ)ގެ ވެބްސައިޓްގައި އާންމުކޮށްފައިވާ އެ ލިސްޓަށް ބަލާލުމުން، ސަރުކާރުގެ ސިޔާސަތުތަކާ ފާޅުގައި ދެކޮޅު ހައްދަވާނެ އަދި އަދި ސިޔާސީ ގޮތުން، މި ސަރުކާރާ އިދިކޮޅު ފިކުރަށް "ގޮސް ހުސްވެ" ހުރި ބޭފުޅެއް އަޅައެއް ނުގަތެވެ. މީގެ ކުރިން އެފަދަ ބައެއް ބޭފުޅުން ފެނުނު ނަމަވެސް، މިފަހަރު ޔަގީނުން ވެސް ތަފާތެވެ. އެކަމަކު ބައެއް ޕާމަނަންޓް ސެކްރެޓަރީން ސަރުކާރަށް "އުނދަގޫ" ކުރާ ކަމަށް ބުނެ، ޕީޕީއެމްގެ މެމްބަރަކު ސިވިލް ސާވިސްގެ ގާނޫނަށް އިސްލާހެއް ހުށަހެޅުއްވީ ކީއްވެ ހެއްޔެވެ؟ އެ ވިދާޅުވާ އުނދަގުލަކީ ކޮބައި ހެއްޔެވެ؟ މިނިސްޓަރުން ބޭނުންވާ ޕާމަނަންޓް ސެކްރެޓަރީންގެ ޝަރުތަކީ ކޮބައި ހެއްޔެވެ؟\nމިނިސްޓްރީތަކަށް ޕާމަނަންޓް ސެކްރެޓަރީން އައްޔަން ކުރުމަކީ މިހާރު ގާނޫނުގައި އޮތް ގޮތުން ނަމަ ސިވިލް ސާވިސް ކޮމިޝަން (ސީއެސްސީ) ގެ ޒިންމާއެކެވެ. ނަމަވެސް ހއ. ދިއްދޫ ދާއިރާގެ ޕީޕީއެމްގެ މެމްބަރު އަބްދުއްލަތީފް މުހައްމަދު ހުށަހެޅުއްވި އިސްލާހު ފާސްވެއްޖެ ނަމަ، އެކަން އެހެން ގޮތަކަށް ފުރޮޅިގެން ހިނގައިދާނެ އެވެ. އޭނާގެ އިސްލާހުގައިވާ ގޮތުން ޕާމަނަންޓް ސެކްރެޓަރީން އައްޔަން ކުރަން ޖެހެނީ އެ ބޭފުޅަކު އައްޔަން ކުރާ މިނިސްޓްރީއެއްގެ މިނިސްޓަރުގެ ލަފަޔާ އެކުގަ އެވެ. އެނޫން ގޮތަކަށް ޕީއެސް އައްޔަން ނުކުރެވޭ ގޮތަށް ގާނޫނު ބަދަލުކޮށްލަނީ އެވެ.\nއިސްލާހު ހުށަހެޅުއްވި މެމްބަރު ފާހަގަކުރައްވާ ގޮތުގައި ބައެއް ޕާމަނަންޓް ސެކްރެޓަރީންގެ ފަރާތުން މިނިސްޓަރަށް އުނދަގޫވާ ކަންކަން ފާހަގަވެފައި އެބަ ހުއްޓެވެ. އެހެންކަމުން ޕާމަނަންޓް ސެކެޓްރީންނާ މެދު ފިޔަވަޅު އަޅައި މިނިސްޓްރީތައް ހިންގުން ހަރުދަނާ ކުރަން ޖެހޭ ކަމަށް އޭނާ ވިދާޅުވެ އެވެ.\n"ސިޔާސީ ގޮތުން ކުރާ އަމުރުތަކެއް ކަމަށް ބަލާފައި ރައްޔިތުންނަށް ދޭން ޖެހޭ ހިދުމަތްތައް ދިނުމުގައި އެ ބޭފުޅުންނަށް [ޕާމަނަންޓް ސެކެޓްރީން] ވަރަށް އުނދަގޫވޭ ސަރުކާރުގެ ސިޔާސަތު ތަންފީޒު ކުރަން،" ލަތީފް ވިދާޅުވި އެވެ.\nރައްޔިތުންގެ މަޖިލީހުގެ ޖަލްސާއެއްގައި ދިއްދޫ ދާއިރާގެ މެމްބަރު ލަތީފު ވާހަކަ ދައްކަވަނީ: ބައެއް ޕާމަނަންޓް ސެކްރެޓަރީންގެ އަމަލުތަކާ ހެދި، ސަރުކާރުގެ ސިޔާސަތުތައް ތަންފީޒު ކުރަން ދަތިވާ ކަމަށް އޭނާ ވިދާޅުވޭ.--- ފޮޓޯ: މަޖިލިސް\nއޭނާގެ ވާހަކަތަކާ ގުޅިގެން، ކުރީގެ ޕާމަނަންޓް ސެކްރެޓަރީއަކު، ނަން ނުޖަހާ ގޮތަށް، ވިދާޅުވީ ސީދާ ރައްޔިތުންނަށް ދޭ ހިދުމަތަށް ބުރޫ އަރާފަދަ ކަމެއް ކުރަން އެއްވެސް ޕާމަނަންޓް ސެކްރެޓަރީއަކު މަސައްކަތް ކުރައްވާނެ ކަމަށް ގަބޫލުނުކުރައްވާ ކަމަށެވެ. ނަމަވެސް ގާނޫނާއި ގަވައިދުތަކުގެ ބޭރުން ބައެއް ކަންކަން ކުރަން އެންގުމުން، ބައެއް ފަހަރު އެކަންކަމާ ދެކޮޅަށް ބަސް ބުނެފައި ހުރެދާނެ ކަމަށް އޭނާ ވިދާޅުވި އެވެ.\nފިނޭންސް މިނިސްޓްރީގެ ހުއްދަ ނަގަން ޖެހޭ ބައެއް ކަންކަމުގައި އެ ހުއްދަ ނެތި ބައެއް ސިޔާސީ ބޭފުޅުން ކަންކަން ކުރައްވަން އުޅުއްވުމުން އެއާ ދެކޮޅަށް ބައެއް މިނިސްޓްރީތަކުގެ ސިވިލް ސާވިސް މުވައްޒަފުން ތެދުވެފައި ވެސް އެބަ ހުއްޓެވެ. އެކަމަކު ސިވިލް ސާވިސް މުވައްޒަފުންނަށް ގޮންޖައްސަވައި، ބައެއް ހާލަތްތަކުގައި އެފަދަ ލިޔުންތަކުގައި ސިޔާސީ ބޭފުޅުން ސޮއިކުރައްވާ ކަމަށްވެ އެވެ.\n"މާލިއްޔަތު ގާނޫނުގައި، ދައުލަތުގެ ފައިސާ ބޭނުންކޮށް، އެކިއެކި މަޝްރޫއުތަކަށް ފައިސާ ދޫކުރެވެން މި ހުންނަނީ ވަކި ހަމަތަކެއްގެ ތެރެއިން. އެކަމަކު އެއާ ހިލާފަށް ކަމެއް ކުރަން މިނިސްޓަރަކު އަންގަވައިފި ނަމަ، ސިވިލް ސާވިސްގެ ބައެއް މުވައްޒަފުން ހުރޭ ބައެއް އެއްޗެހީގައި ސޮއިނުކޮށް ހިފަހައްޓާފައި. އެފަދަ ހާލަތްތަކުގައި މިނިސްޓަރުގެ އިންޒާރު ވެސް އައިސްފައި އެބަހުރި. އެކަހަލަ ކަންކަން އެ އޮފީހެއްގެ ޕީއެސްގެ ބޮލުގައި އެބަ އެޅޭ،" ކުރީގެ ޕީއެސް ވިދާޅުވި އެވެ.\nސިވިލް ސާވިސްގެ މުވައްޒަފަކު ވެލާނާގޭ އިމާރާތުން ނުކުންނަނީ.---މިހާރު ފޮޓޯ: ނިޝާން އަލީ\nކޮންމެ މިނިސްޓްރީއެއްގައި ހުންނަ ޕާމަނަންޓް ސެކްރެޓަރީ އަކީ އެ މިނިސްޓްރީއެއްގައި މަސައްކަތްކުރާ ސިވިލް ސާވިސް މުވައްޒަފުންގެ އިސް ވެރިޔާ އެވެ. އެކަމަކު އޭނާ ވެސް މަސައްކަތް ކުރައްވަން ޖެހިވަޑައިގަންނަވަނީ ގާނޫނީ ގޮތުން ވަކި ހުދޫދެއްގެ ތެރޭގަ އެވެ. އެއިރެއްގައި އޮންނަ ސަރުކާރުގެ ސިޔާސަތުތައް ތަންފީޒުކުރަން މަސައްކަތް ކުރުމަކީ ގާނޫނުގައިވާ ގޮތުން ނަމަ، ޕީއެސްގެ އެންމެ އިސް އެއް ޒިންމާ އެވެ. އެ ސިޔާސަތުތަކާ ޕީއެސްއަކަށް ދެކޮޅެއް ނުހެދޭނެ އެވެ. މިނިސްޓަރުގެ ލަފާގެ މަތިން އެ މިނިސްޓްރީއެއް ހިންގައި ބެލެހެއްޓުމާއި މިނިސްޓަރަށް ލަފާދިނުމާއި ރައްޔިތުންގެ މަޖިލިހަށް މިނިސްޓަރު ޖަވާބުދާރީވާން ޖެހޭ ހާލަތުގައި އެކަމަށް އެހީތެރިވުމަކީ ވެސް ޕީއެސްގެ ޒިންމާގެ ތެރޭގައި ހިމެނޭ ކަމެކެވެ. މީގެ އިތުރުން އެ މިނިސްޓްރީއެއްގެ ސިވިލް ސާވިސް މުވައްޒަފުންގެ ހުރިހާ ކަމެއް ބަލަހައްޓަން ޖެހެނީ ވެސް ޕީއެސް އެވެ.\nޕާމަނަންޓް ސެކްރެޓަރީންގެ ޒިންމާތަކާއި މަސްއޫލިއްޔަތުތައް، ސިވިލް ސާވިސް ގާނޫނާއި އުސޫލުތަކުގައި ވަރަށް ސާފުކޮށް ބަޔާންކޮށްފައިވޭ.\n"ސިޔާސީ ގޮތުން ކުރާ އަމުރުތަކެއް ކަމަށް ބަލާފައި ރައްޔިތުންނަށް ދޭން ޖެހޭ ހިދުމަތްތައް ދިނުމުގައި އެ ބޭފުޅުންނަށް [ޕާމަނަންޓް ސެކެޓްރީން] ވަރަށް އުނދަގޫވޭ ސަރުކާރުގެ ސިޔާސަތު ތަންފީޒު ކުރަން،" މެމްބަރު ލަތީފް\nގާނޫނު އަދި ޕީއެސްއިން އަމަލުކުރަން ޖެހޭ ގަވައިދު އެއްކޮޅުން އަނެއްކޮޅަށް ކިޔާލާއިރު ވެސް ފެންނަ އެއް ކަމަކީ، އެމީހުންނަކީ ސަރުކާރުގެ ސިޔާސަތުތައް ތަންފީޒުކޮށް، އަދި މިނިސްޓަރުންނާ އެންމެ ގާތުން މަސައްކަތް ކުރަން ޖެހޭ އެއް ބައެއް ކަމެވެ. ނަމަވެސް ބައެއް ޕީއެސްއިންނާ މެދު ސަރުކާރުން ހިތްހަމަނުޖެހިގެން އުޅޭ ނަމަ އެއީ ސީރިއަސް މައްސަލައެކެވެ. އެފަދަ ހިތްހަމަނުޖެހުން އުޅޭ ނަމަ، އެފަދަ ޕީއެސްއިން ވަކިކުރެވެނޭ އުސޫލުތައް ގާނޫނުގައި ބަޔާންކޮށްފައިވެ އެވެ. ކޯޑް އޮފް ކޮންޑަކްޓާ ހިލާފުވެއްޖެ ނަމަ އެކަން ކުރެވޭނެ އެވެ.\nކަން މިހެން އޮތް އިރު، ކޮންމެހެން މިނިސްޓަރުގެ ރުހުން ލިބިގެން ނޫން ގޮތަކަށް ޕީއެސްއިން އައްޔަން ނުކުރެވޭ ގޮތަށް ހަމަޖެއްސުމަކީ ހުރިހާ ކަމެއްގެ ހައްލު ހެއްޔެވެ؟ މީގެ ނަތީޖާއަކީ ކޮބައި ބާވަ އެވެ؟\nފިނޭންސް މިނިސްޓްރީގެ އިމާރާތުގެ ބޭރުގައި ބަޔަކު މަޑުކޮށްލައިގެން: އެ މިނިސްޓްރީގައި ޕީއެސްއަކު ނެތި ދުވަސްތަކެއް ވެފައިވާއިރު، އެ މަގާމަށް ބޭފުޅަކު ހަމަނުޖެއްސިގެން އުޅެނީ މިނިސްޓަރު ރުހުން އޮތް ބޭފުޅަކު ނެތިގެން ކަމަށްވޭ.---މިހާރު ފޮޓޯ\n"މިހާރު ވެސް ފިނޭންސް މިނިސްޓްރީ އާއި ޖެންޑަ މިނިސްޓްރީ އަށް ޕާމަނަންޓް ސެކްރެޓަރީއަކު ނުލެވިގެން އެ އުޅެނީ މިނިސްޓަރުގެ ރުހުން ނުލިބިގެން. މިނިސްޓަރު ބޭނުންވާ ބޭފުޅަކު ނުލިބިގެން. މިހެން މިނިސްޓަރު ބޭނުންވާ ޕާމަނަންޓް ސެކްރެޓަރީއަކު ނުލިބި، ގިނަ ދުވަސް ވުމަކީ އެ މިނިސްޓްރީއެއްގެ މަސައްކަތް ފުނިޖެހި، ކަންކަން ބޮއްސުންލާނެ ކަމެއް. ސިވިލް ސާވިސް މުވައްޒަފުންނާ ގުޅޭ އެތައް ކަމެއް ޕެންޑިންގައި ހުންނާނެ،" ޕީއެސް އިން އައްޔަން ކުރުމުގައި މިހާރު ވެސް މިނިސްޓަރުންގެ ލަފާ ސީއެސްސީން ހޯދާކަން ބަޔާންކޮށްދިނުމުގެ ގޮތުން ސިވިލް ސާވިސްގެ އިސް މުވައްޒަފަކު، ނަން ނުޖަހާ ގޮތަށް، ވިދާޅުވި އެވެ.\nބައެއް މިނިސްޓްރީތަކުގެ ޕާމަނަންޓް ސެކްރެޓަރީން\nއޭނާ އެ ވިދާޅުވާ ގޮތުން ނަމަ މިނިސްޓަރުގެ ރުހުމާ އެކު ނޫން ގޮތަކަށް ޕާމަނަންޓް ސެކްރެޓަރީން އައްޔަން ނުކުރުމަކީ މިހާރު ވެސް ސީއެސްސީން ކުރާ ކަމެކެވެ. ގާނޫނުގައި ނުލިޔެ އޮތަސް، ޓެކްނިކަލީ ކޮންމެވެސް ސިފައެއްގައި އެގޮތަށް އަމަލުކުރެ އެވެ.\n"މިހާރު ތަފާތަކީ ގާނޫނުގައި އެހެން ލިޔެލުން. އޭރުން އެ އަށް އަމަލުކުރުން މަޖުބޫރުވީ،" އޭނާ ވިދާޅުވި އެވެ.\nއެކަމަކު މިނިސްޓަރުގެ ރުހުން ނެތި ޕީއެސް އައްޔަން ނުކުރެވޭ ގޮތަށް ގާނޫނުގައި ލިޔުމަކީ އޭގެ ދެކޮޅު ވެސް އޮތް ކަމެއް ކަމަށް "މިހާރު"އާ ވާހަކަ ދެއްކި ސިވިލް ސާވިސްގައި މަސައްކަތްކުރައްވާ ބައެއް އިސް ވެރިން ވިދާޅުވެ އެވެ.\nގާނޫނަށް އެ ބަދަލު ގެނެސްފި ނަމަ، ކުރިމަތިވާނެ އެއް ކަމަކީ އެބޭފުޅުން ވިދާޅުވާ ގޮތުގައި، ސިޔާސީ ގޮތުން ހައްދުފަހަނައަޅާފައިވާ ބަޔަކު، ޕާމަނަންޓް ސެކްރެޓަރީންނަށް ވުމުގެ މަގުފަހިވުމެވެ. އޭރުން މުޅި މިނިސްޓްރީ ބޮއްސުންލައި، ގާނޫނާއި ގަވައިދުތަކުގެ ބޭރުން، ސިޔާސީ މީހުން ބޭނުން ގޮތަކަށް ކަންކަން ހިނގައިދާނެ އެވެ. މިހާރު ވެސް މިފަދަ ކަންކަން ކުރިމަތިވާއިރު، އެކަންކަމާ ދެކޮޅަށް ކިތަންމެ ހަނި ފުރުސަތަކުން ޖާގަ ހޯދައިގެން ބަސް ބުނެލައި، ސިވިލް ސާވިސްގެ މުވައްޒަފުންގެ ދިފާއުގައި ނުކުންނާނެ ޕީއެސްއަކު ވެސް އޭރަކުން ނުހުންނާނެ އެވެ.\n"ސިޔާސީ ބޭފުޅުންނަކީ މާދަމާ ވެސް މިނިސްޓްރީން ވަކިވެގެންދާނެ ބައެއް. ސަރުކާރު ބަދަލުވާއިރަށް ނޫނީ އެހެން ހާލަތެއްގައި ވެސް ސިޔާސީ ބޭފުޅުން ވަކިވެގެން ހިނގައިދާނެ. އެކަމަކު ސިވިލް ސާވިސް މުވައްޒަފުން ތިބޭނެ. އެއްކަލަ ނުގަވައިދުން އެއްޗެއްގައި ސޮއިކުރަން ހުއްދަ ދިން ޕީއެސް ނުވަތަ ސިވިލް ސާވިސް މުވައްޒަފު އެ އޮފީހުގައި ހުންނާނެ. ފަހުން ފިޔަވަޅު އަޅާނީ އޭނާގެ މައްޗަށް. މި ބިރުގައި ބައެއް ސިވިލް ސާވިސް މުވައްޒަފުން އުޅެނީ،" ސިވިލް ސާވިސްގެ އެހެން މުވައްޒަފަކު ބުންޏެވެ.\nނަމަވެސް އެއާ ހިލާފު އެހެން ކަމެއް ވެސް އެބަ އޮތެވެ. އެ މިނިސްޓްރީއެއްގެ މިނިސްޓަރާ ނުގުޅޭ ޕީއެސްއަކު ހުރެއްޖެ ނަމަ، ދެން ކަންތައް ވާނީ ކިހިނެއް ހެއްޔެވެ؟ މިނިސްޓަރަށް ދަތިކުރުމަށް ކަންތައް ނުކުރާނެ ހެއްޔެވެ؟ ސަރުކާރުގެ ބައެއް ސިޔާސަތުތައް ތަންފީޒު ކުރަން ހުރަސް ނާޅާނެ ހެއްޔެވެ؟\n"މިހާރު ވެސް ފިނޭންސް މިނިސްޓްރީ އާއި ޖެންޑަ މިނިސްޓްރީ އަށް ޕާމަނަންޓް ސެކްރެޓަރީއަކު ނުލެވިގެން އެ އުޅެނީ މިނިސްޓަރުގެ ރުހުން ނުލިބިގެން. މިނިސްޓަރު ބޭނުންވާ ބޭފުޅަކު ނުލިބިގެން. މިހެން މިނިސްޓަރު ބޭނުންވާ ޕާމަނަންޓް ސެކްރެޓަރީއަކު ނުލިބި، ގިނަ ދުވަސްވުމަކީ އެ މިނިސްޓްރީއެއްގެ މަސައްކަތް ފުނިޖެހި، ކަންކަން ބޮއްސުންލާނެ ކަމެއް.\nމިހާރު ވެސް ޕީއެސްގެ މަގާމުގައި ހުންނެވި ބޭފުޅަކު، ނަން ނުޖަހަން ޝަރުތުކޮށް، ވިދާޅުވީ މިނިސްޓަރުގެ ރުހުން އޮތް ޕީއެސްއަކު އެ މިނިސްޓްރީއެއްގައި ހުރުމަކީ، މިނިސްޓަރަށް ވެސް އަދި މުވައްޒަފުންނަށް ވެސް ލިބޭނެ ހިތްހަމަޖެހުމަކަށް ވާނެ ކަމަށެވެ.\n"ސަބަބަކީ އަބަދުވެސް އެނގޭނެ އެ ޕީއެސްއަކު އަމަލުކުރާނީ މިނިސްޓަރު ބޭނުންވާ ގޮތަށް ކަން. ހިތްހަމަނުޖެހުމެއް ނޯންނާނެ. މާ ބޮޑު ޝަކުވާއެއް ވެސް ނޯންނާނެ. މިނިސްޓަރަށް އިތުބާރު އޮންނާނެ ޕީއެސްއާ މެދު. އަނެއްކާ އެ މިނިސްޓްރީއެއްގެ ހިންގުން ވެސް އަވަސް ވެފައި ފަސޭހަވާނެ. އެހެންވީމާ މީގައި އެންމެ ރަނގަޅު ގޮތަކީ މިނިސްޓަރުގެ ރުހުމާ އެކު ޕީއެސްއަކު އައްޔަންކުރުން،" އޭނާ ވިދާޅުވި އެވެ.\nއެކަމަކު މިނިސްޓަރުގެ ރުހުން އޮތް ޕީއެސްއަކު ހުރުމުގެ އެއް ބިރަކީ، ގާނޫނަށް މި ގެންނަން އުޅޭ އިސްލާހުގެ ފައިދާ ނާޖާއިޒު ގޮތުގައި ނަގާފާނެތީ އެވެ. ސިޔާސީ ގޮތުން ވަކި ފިކުރަކަށް ހުސްވެ، "ހައްދުން ނައްޓާފައި" ތިބޭ މީހުން ޕީއެސްގެ މަގާމަށް އަތުވެދާނެތީ އެވެ. އަދި މިނިސްޓަރު ބޭނުންވާއިރަށް ވަކިކުރެވޭ މަގާމަކަށް ޕީއެސްގެ މަގާމުވެ، ސީއެސްސީގެ ބާރު ކެނޑިދާނެތީ އެވެ. މިނިސްޓަރުގެ ރުހުން ނުލިބޭ ބަޔަކު ޕީއެސްގެ މަގާމަށް ކުރިމަތިލުމުން، އެ މަގާމަށް މީހަކު އައްޔަން ނުކޮށް، އެތައް ދުވަހެއް ފާއިތުވެ، މައްސަލަތައް ފުނިޖެހޭނެތީ އެވެ. ދިވެހި ސިވިލް ސާވިސް އަކީ މިނިވަން ބައެއް ކަމަށް ގާނޫނުގައި އޮތް އޮތުމަށް ނިމުން އަތުވެދާނެތީ އެވެ.\nއިތުރު ލިޔުންތައް ސިވިލް ސާވިސް ސަރުކާރު ރައްޔިތުންގެ މަޖިލިސް ސިވިލް ސާވިސް ކޮމިޝަން ސިވިލް ސާވަންޓުން


Mulee gai Airporteh hadhan MTCC ah\nމުލީގައި އެއާޕޯޓު އަޅާ މަޝްރޫއުގެ އެއްބަސްވުމުގައި ސޮއިކުރި ރަސްމިއްޔާތުގެ ތެރެއިން -- ފޮޓޯ: ޕްލޭނިން މިނިސްޓްރީ\nމ. އަތޮޅު މުލީގައި އެއާޕޯޓެއް ހެދުމުގެ މަޝްރޫއު ޕްލޭނިން މިނިސްޓްރީ އިން އެމްޓީސީސީ އާއި މިއަދު ހަވާލު ކޮށްފި އެވެ.\nމުލީގައި ހަދާ އެއާޕޯޓުގެ މަސައްކަތް ހަވާލު ކުރުމުގެ އެއްބަސްވުމުގައި ޕްލޭނިން މިނިސްޓްރީގެ ފަރާތުން ސޮއި ކުރެއްވީ ޑިރެކްޓާ ޖެނެރަލް ފާތުމަތު ޝާނާ ފާރޫގެވެ. އަދި އެމްޓީސީސީގެ ފަރާތުން ސޮއި ކުރެއްވީ ކުންފުނީގެ ސީއީއޯ އާދަމް އާޒިމެވެ.\nމި މަޝްރޫއުގައި އެއާޕޯޓަށް ބޭނުންވާ އިތުރު ބިން ހިއްކުމާއި ރިވެޓްމެންޓް ޖެހުން، 1200 މީޓަރުގެ ރަންވޭއެއް ހެދުމާއި، ޓާމިނަލް އިމާރާތް ހެދުމުގެ އިތުރުން އެއާޕޯޓަށް ބޭނުންވާ އިތުރު ވަސީލަތްތައް ގާއިމު ކުރުން ހިމެނެ އެވެ.\nމުލީގައި އެއާޕޯޓެއް އެޅުމަކީ ރައީސް އިބްރާހިމް މުހައްމަދު ސޯލިހުގެ ވައުދުފުޅެކެވެ. އެމަނިކުފާނު ވަނީ ރިޔާސީ ކެމްޕޭނު ދުވަސްވަރު އެރަށަށް ވަޑައިގެން އެރަށުގައި އެއާޕޯޓެއް ހަދައި ދެއްވާނެ ކަމަށް ވިދާޅުވެފަ އެވެ.\nއެމްޓީސީސީ މުލި ޑޮމެސްޓިކް އެއާޕޯޓް + މިނިސްޓްރީ އޮފް ނެޝަނަލް ޕްލޭނިން\nތިން ރަށެއްގެ ގޮނޑުދޮށް ހިމާޔަތްކުރަން އެމްޓީސީސީއަށް


Chelsea Balivi Iru Norwich In Leicester Hifahattaifi - Vaguthu\nޗެލްސީ ބަލިވި އިރު ނޯވިޗް އިން ލެސްޓާ ހިފަހައްޓައިފި\n3 މަސް ކުރިން ( ޑިސެމްބަރު 15, 2019 )\nއިނގިރޭސި ޕްރިމިއާ ލީގުގައި ރޭ އަމިއްލަ ދަނޑުގައި ބޯންމައުތް އަތުން ޗެލްސީ ބަލިވި އިރު ނޯވިޗް ސިޓީން ލެސްޓާ ސިޓީގެ މޮޅުވުމުގެ ސިލްސިލާ އަށް ނިމުމެއް ގެނެސްފި އެވެ.\nލީގުގައި ރޭ ސްޓަމްފޯޑް ބްރިޖްގައި ބޯންމައުތް އާއި ވާދަކުރި މެޗުން ޗެލްސީ ބަލިވީ 1-0 އިންނެވެ. މެޗުގައި ފެނުނު ހަމައެކަނި ލަނޑު މެޗު ނިމެން ހަ މިނެޓަށް ވެފައިވަނިކޮށް ބޯންމައުތަށް ޖަހައިދިނީ ޑަން ގޯސްލިންގް އެވެ.\nމި މެޗުން ބަލިވުމުން ތާވަލުގެ ތިންވަނައިގައި އޮތް އެންމެ ފަހުގެ ޗެމްޕިއަން މެންޗެސްޓާ ސިޓީ އާއި ޕޮއިންޓުގެ ގޮތުން އެއްވަރު ކުރުމަށް ޗެލްސީ އަށް ލިބުނު ފުރުސަތު ގެއްލިގެންދިޔަ އިރު އެޓީމް ވަނީ ތާވަލުގެ ހަތަރުވަނައިގައި 29 ޕޮއިންޓާއެކު ތާށިވެފަ އެވެ. މިއީ ލީގުގައި ޖެހިޖެހިގެން ޗެލްސީ ބަލިވި ދެވަނަ މެޗެވެ. ޗެލްސީގެ މައްޗަށް ލިބުނު މޮޅާއެކު ބޯންމައުތް ވަނީ 19 ޕޮއިންޓާއެކު ތާވަލުގެ 17 ވަނަ އަށް ކުރިއަށް ޖެހިލައިފަ އެވެ.\nޗެލްސީ ބަލިވި އިރު ކިންގް ޕަވާ ސްޓޭޑިއަމްގައި ނޯވިޗް ސިޓީން ވަނީ ލެސްޓާ ސިޓީ މޮޅުވިޔަނުދީ 1-1 ހިފަހައްޓައިފަ އެވެ. މިއީ ޕްރިމިއާ ލީގުގައި ލެސްޓާ އެންމެ ފަހުން ކުޅުނު9މެޗު ތެރެއިން މޮޅެއް ނުލިބި ނިންމާލަން ޖެހުނު ފުރަތަމަ މެޗެވެ. މި މެޗުގެ ފުރަތަމަ ހާފުގެ 26 ވަނަ މިނެޓުގައި ޓީމު ޕުއްކީ ޖަހައިދިން ލަނޑުން ނޯވިޗް އިން ލީޑު ނެގި ނަމަވެސް އެޓީމުގެ ކީޕަރު ޓިމް ކްރުލް އަތުން ބައިކޮޅަށް ވަން ލަނޑުން 38 ވަނަ މިނެޓުގައި ލެސްޓާ އަށް ނަތީޖާ ހަމަހަމަވެގެންދިޔަ އެވެ.\nމެޗުން ތިން ޕޮއިންޓް ހޯދަން ލެސްޓާގެ ޖޭމީ ވާޑީ އާއި ޖޭމްސް މެޑިސަން އަށް ދެވަނަ ހާފުގައި ފުރުސަތުތަކެއް ލިބުނު ނަމަވެސް އެ ދެކުޅުންތެރިން ފޮނުވާލި ހަމަލާތައް ކްރުލް ވަނީ މަތަކޮށްފަ އެވެ.\nލެސްޓާ އެއްވަރުވުމުން ތާވަލު ލީޑް ކުރަމުން އަންނަ ލިވަޕޫލާއި އެޓީމާއި ދެމެދު އޮތް ފަރަގު ވަނީ 10 ޕޮއިންޓަށް ބޮޑުވެފަ އެވެ. ލިވަޕޫލް ވަނީ އެޓީމު ރޭ ކުޅުނު މެޗުގައި ވެޓްފޯޑާއި ވާދަކޮށް 2-0 އިން މެޗު ކާމިޔާބުކޮށްފަ އެވެ.


Auditor General ge magaamah Niyaazee ayyan kurahvaifi - vNews.mv\nއޮޑިޓަރ ޖެނެރަލްގެ މަގާމަށް ނިޔާޒިީ އައްޔަންކުރައްވައިފި\nމަރްޔަމް ލީން 13 July 2021, 13:12\nރައީސުލްޖުމްހޫރިއްޔާ އިބްރާހީމް މުޙައްމަދު ސާލިހް، އޮޑިޓަރ ޖެނެރަލްކަމުގެ މަޤާމަށް ގަލޮޅު އައިފަ، ޙުސައިން ނިޔާޒީ ޢައްޔަން ކުރައްވައި، އެމަނިކުފާނަށް މަޤާމުގެ ފަތްކޮޅު މިއަދު ދެއްވައިފިއެވެ. \nޙުސައިން ނިޔާޒީއަށް އޮޑިޓަރ ޖެނެރަލްކަމުގެ ފަތްކޮޅު ޙަވާލު ކުރެއްވުމުގެ ރަސްމިއްޔާތު އޮތީ، މިއަދު މެންދުރުކުރީ ރައީސުލްޖުމްހޫރިއްޔާގެ އޮފީހުގައެވެ. ފަތްކޮޅު ދެއްވުމުގެ ކުރިން ސުޕްރީމް ކޯޓުގެ ފަނޑިޔާރު އަލްއުސްތާޛު މަޙާޒު ޢަލީ ޒާހިރުގެ ކުރިފުޅުމަތީގައި، އޮޑިޓަރ ޖެނެރަލް ކަމުގެ ހުވާ، ޙުސައިން ނިޔާޒީ ކުރައްވައި، ހުވައިގެ އިޤްރާރުގައި އެމަނިކުފާނު ސޮއިކުރެއްވިއެވެ. \nޙުސައިން ނިޔާޒީ އަކީ އޮޑިޓަރ ޖެނެރަލް އޮފީހުގެ ތަފާތު އެކި މަޤާމުތައް ފުރުއްވާފައިވާ ބޭފުޅެކެވެ.\nއެގޮތުން ނިޔާޒީ ފުރުއްވި މަޤާމުތަކުގެ ތެރޭގައި އެސިސްޓަންޓް އޮޑިޓަރ ޖެނެރަލްގެ މަޤާމާއި، އޮޑިޓް މެނޭޖަރކަމުގެ މަޤާމާއި، އެސިސްޓަންޓް އޮޑިޓަރކަމުގެ މަޤާމުވެސް ހިމެނެއެވެ. މީގެއިތުރުން ނިޔާޒީ އަކީ އިންސްޓިޓިއުޓް އޮފް ޗަރޓަރޑް އެކައުންޓަންޓްސް އޮފް ދި މޯލްޑިވެސްގެ ކައުންސިލް މެންބަރެކެވެ. އަދި، އިންސްޓިޓިއުޓް އޮފް ޗަރޓަރޑް އެކައުންޓަންޓްސް އޮފް ދި މޯލްޑިވެސްގެ އެޑްމިޝަން އެންޑް ލައިސަންސިންގ ކޮމިޓީގެ ޗެއަރޕަރސަންވެސް މެއެވެ.\nމީގެއިތުރުންވެސް ނިޔާޒީއަކީ މި ދާއިރާއާ ގުޅޭ ތަފާތު އެކި މަޤާމުތައް ފުރުއްވައި ތަޖުރިބާ ހޯއްދަވާފައިވާ ބޭފުޅެކެވެ.\nއޮޑިޓަރ ޖެނެރަލްގެ އޮފީސް ރާއްޖެ ރައީސުލް ޖުމްހޫރިއްޔާ